Report: Thin maru harukashi golhiah - Hama aslutha?\nމަރު ކޮމިޝަންގެ މެންބަރުންނާ ރައީސް ބައްދަލު ކުރައްވަނީ\nރާއްޖޭގައި ތަފާތު ދީންތައް އިހުތިޔާރު ކުރުމުގެ މިނިވަންކަން އޮތުމަށް ވަކާލާތު ކުރާ ފިކުރަކާއި އިސްލާމް ދީނުގެ ނަމުގައި ސީދާ ބޭރުގެ ޓެރަރިސްޓް ޖަމާއަތްތަކަށް ހަނގުރާމައަށް ފޮނުވާ، ހަރުކަށި ފިކުރެއްގެ އަޑުތައް ކުއްލިއަކަށް ގަދަވާން ފެށީ 2010 އާއި 2011 އެހާ ހިސާބެއްގަ އެވެ. އެއީ ސަރުކާރާ ދެކޮޅަށް އައިސިސްގެ ދައުލަތެއް ރާއްޖޭގައި ގާއިމް ކުރުމަށް ބޭނުންވާ ފަރާތްތަކުން ދިދަ ހިފައިގެން މާލޭގައި މުޒާހަރާ ކުރުމާއި ގާނޫނުއަސާސީގައި "ހަމައެކަނި އިސްލާމް ދީން" ކަމަށް ބުނެފައި އޮތުމާ ދެކޮޅަށް ހިމޭން މުޒާހަރާތައް އަޓިފިޝަލް ބީޗުގައި ހިނގި ދުވަސްވަރެވެ.\nއެކަންކަން އެންމެ ބޮޑަށް ފެށިގެން އައި އޮކްޓޫބަރު 1، 2012 ގައެވެ. އެއީ ޑރ. އަފްރާޝީމް އަލީ އަނިޔާވެރި ގޮތަކަށް ގަތުލުކޮށްލި ދުވަހެވެ. އެއީ ފަހުގެ ތާރީހެއްގައި އެންމެ ކޮންޓްރަވާޝަލް އަދި އެންމެ ގިނަ ދުވަހު ހަގީގަތް ނޭނގި ދެމި އޮތް މައްސަލަ އެވެ. އަދި އެއީ އެފަދަ ގިނަ ހަމަލާތަކުގެ ވެސް ފެށުމެވެ. އޭގެ ތެރޭ އަހުމަދު ރިލްވާން ރަހީނު ކުރުމާއި އޭނާގެ ސާކަލްގައި ހިމެނޭ ޔާމީން ރަޝީދު ވެސް މަރާލުން ހިމެނެ އެވެ.\nމި ވާހަކަތަކަކީ އެކި އިރު އެކި ގޮތްގޮތަށް ދައްކާ އެކި ފަންތީގައި އަނބުރާ ތުހުމަތު ކުރެވޭ މީހުންގެ ސްކޯޕް ބޮޑުވަމުންދާ މައްސަލަތަކެކޭ ބުންޏަަސް ދޮގަކަށް ނުވާނެ އެވެ. މިދިޔަ ހަތް އަހަރު ނުހިނދި "ފުރޮޅާލަ ފުރޮޅާލައި" އޮވެ، އިއްޔެ ވަނީ ރިލްވާންގެ މަރުގެ ފަހަަތުގައިވާ ހަގީގަތް ކަމަށް ބުނެ ގިނަ ވާހަކަތަކެއް އެއްފަހަރާ ބަންޑުންކޮށްލާފަ އެވެ. އެ ވާހަކަތަކަށް ދިޔުމުގެ ކުރިން އެ މައްސަލާގައި ސްޕެކިއުލޭޓް ކުރެވުނު ކަންކަން އަލުން ބަލައިލަންވެސް ޖެހެ އެވެ.\nރިލްވާން ގެއްލުނު ދުވަސްވަރު ސަރުކާރުގެ ބާރުގަދަ ފަރާތްތަކުގެ އަމަލު ހުރި ގޮތުންނާއި އޭނާ ގެއްލުމުގެ ކުރިން އިންޒާރުތަކެއްގެ ވާހަކަ ގާތް އެކުވެރިއެއް ގާތު އާއި ޓްވިޓާގައި ލިޔެފައިވާތީ އޭނާގެ ރަހީނު ކުރި ކަމަށް ވަރަށް ބޮޑަށް ތުހުމަތު ކުރެވުނެވެ. އަދި އޭރު ވެސް އޭގެ ފަހަތުގައި ހަރުކަށި ބަޔަކާއި އޭރުގެ ޓޫރިޒަމް މިނިސްޓަރު އަހުމަދު އަދީބުގެ އަތެއްވާ ކަމަށް ތުހުމަތު ކުރި އެވެ.\nދެކެވުނު ބައެއް ވާހަކަތަކަކީ އަދީބާއި ދިއްގަރު ދާއިރާގެ އޭރުގެ މެންބަރު އަހުމަދު ނާޒިމް ދެމެދު ވާދަވެރިކަން ބޮޑުވެ އެ މީހުންނާ ބެހޭ މައުލޫމާތުތަކެއް ރިލްވާންއަށް އެނގުނީ އެވެ. ޑިމޮކްރަސީ ނެޓްވޯކުން އޭރު ނެރުނު ރިޕޯޓްގައި ފާހަގަ ކޮށްފައިވާ ގޮތުން އެ ދުވަސްވަރު އަދީބުގެ ޕާސަނަލް ލެޕްޓޮޕެއް ގެއްލުނެވެ. އަނެއްކޮޅުން އޭނާގެ ކޮރަޕްޝަންގެ، ބޮޑު މައްސަލައެއްގެ މައުލޫމާތު ނޫސްވެރިއެއްގެ އަތަށް އެރި އެވެ. އެ ނޫސްވެރިޔަކީ ރިލްވާން އެވެ. -- ރިލްވާން ވަނީ މަރުވެފަ އެވެ. ޑިންގީއަކަށް އަރުވައިގެން ގޮސް ކަނޑުފައްތައިފަ އެވެ. މިއީ އެއްވެސް އަސާސެއް ނެތި އޭރު ދެކެވުނު ވާހަކަތަކެވެ. --\nމަރުތައް ތަހުގީގު ކުރާ ރިޔާސީ ކޮމިޝަން އިން އިއްޔެ ވަނީ އެ ވާހަކަތަކުގައި ގާތްގަނޑަކަށް އެއްކޮށް މަތި އަޅައިފަ އެވެ. މުޅި މައްސަލަ އެކީ ގެންގޮސް ލާފައި ވަނީ ހަރުކަށި ފިކުރުގެ "ގޮޅިއަށެވެ." އޭގައި ސިޔާސީ މީހުންގެ މާ ބޮޑު ރޭވުންތަކެއް އަދި އެ މީހުންގެ މޯޓިވް ނުވަތަ ރިލްވާން މަރާލުމުގެ ނިޔަތެއް އޮންނަން ޖެހޭ ކަމަކަށް ނުފެނުނެވެ. އެ ބައިތައް ކެނޑުމަށް ފަހު ހަމައެކަނި އޮތީ ހަރުކަށި ފިކުރުގެ ބައެވެ. މައްސަލާގެ މޯޓިވް ވެސް އަދި މަރާލުމުގެ މިޝަން ވެސް ގުޅެނީ ހަރުކަށި ފިކުރުގެ ޖަމާއަތަކަށެވެ. ސިޔާސީ ވާހަކަތައް ގާތްގަނޑަކަށް އޮބިއްޖެ އެވެ. -- އެކަމަކު އިއްޔެ މި ދެކެވުނު ވާހަކަތަކަކީ ގައުމީ ސަލާމަތަށާއި ރާއްޖޭގެ ޓޫރިޒަމަށް އޮތް ނުރައްކަލާއި ދެރަ ކުޑަ ވަހަކަތަކަކަށް ގާއިމުވެސް ނުވާނެ އެވެ.\nރިލްވާން މަރާ ގުޅިގެން ދެއްކި އެނގޭ ވާހަކަތައް\nއޮގަސްޓު 8، 2014 ގައި މާލޭގައި ވަޒީފާ އަދާކޮށްފައި ނިދަން ހުޅުމާލެއަށް ދިޔަ މަގުމަތީ ބަޔަކު ދިޔައީ ރިލްވާންއަށް ފާރަލަމުންނެވެ. ރިލްވާން ގެއްލުނު ކަމަށް ބުނާ ދުވަހުގެ ރޭ އޭނާގެ ހުޅުމާލޭ ފްލެޓުން މީހަކު ގަދަކަމުން ނެރެ ކާރަކަށް އެރުވި އެވެ. ރިލްވާން ރޮއިގަތް އަޑު ކައިރީ ތިބި ފްލެޓުގެ އެހެން ބަޔަކަށް ވެސް އިވި ބޯދިއްކޮށްލައި ބަލައިލި އެވެ. ކާރަކަށް އަރުވައިގެން ރިލްވާން ގެންގޮސް ޑިންގީއަކަށް އެރުވި އެވެ. އަދި ޑިންގީއެއްގައި އެހެން ބޯޓަކަށް ގެންގޮސް އޭނާ މަރާލި އެވެ.\nމިއީ ރިލްވާންގެ މަރުގެ ހާދިސާ ހިނގި ގޮތާ ބެހޭ ގޮތުން ގާނޫނީ ބާރު އޮތް މަރު ކޮމިޝަނުން އިއްޔެ ހާމަ ކުރި ވާހަކަތަކެވެ. އެހެން ނަމަވެސް މީގެ ފަސް އަހަރު ކުރިންނާއި އޭގެ ފަހުން ވެސް އެކި ދިމަ ދިމާލުން ރިލްވާންއަށް ވީ ގޮތުގެ ވާހަކަ ދައްކަމުން އައި ހަމަ މި ގޮތަށެވެ.\nރިލްވާންގެ މަރާ ގުޅޭ ގޮތުން ޓޫރިޒަމް މިނިސްޓަރު އަލީ ވަހީދު މެންނަށް އެނގިފައިވާ ވާހަކަތަކެވެ. އަދި މިދިޔަ ރިޔާސީ އިންތިހާބުގެ ދުވަސްވަރު ޖަލުގައި އޮވެގެން ކާނަލް ނާޒިމާއި ރައީސް މުހައްމަދު ނަޝީދަށް ހަދާލި ގޮތާ ބެހޭ ގޮތުން އަހުމަދު އަދީބު ބަޔާނެއް ނެރުއްވި ދުވަސްވަރު ސޯޝަލް މީޑިއާގައި ފޭކް އެކައުންޓުތަކަކުން އަދީބުގެ ކުށެއް ނެތް ގޮތަށް ބަޔަކު ދައުރު ކުރި ބަޔާނެއްގައި ވެސް ވަނީ މި ވާހަކަތައް މިގޮތަށް ކިޔާ ދީފަ އެވެ. މިފަހަރު ތަފާތަކަށްވީ ރަސްމީ ޕްލެޓްފޯމްއަކުން އެ ވާހަކަ ދެއްކުމެވެ. އަދި އެވެސް ގާނޫނީ ބާރާއެކު އެވެ.\nކުރީގެ ހޯމް މިނިސްޓަރު އުމަރު ނަސީރު ވިދާޅުވާ ގޮތުގައި މަރު ކޮމިޝަން އިން ހާމަކޮށްފައި ވަނީ ރިލްވާންއާ ގުޅޭ ގޮތުން ފުލުހުން ހޯދާ ނިންމާފައި ހުރި ވާހަކަތަކެވެ. އޭގައި އާ އެއްވެސް ވާހަކައެއް ހާމަކޮށްފައި ނުވާ ކަމަށް އުމަރު ވިދާޅުވެ އެވެ.\nއެހެން ނަމަވެސް 2015 ވަނަ އަހަރު އަދީބު ޖަލަށް ލެވުމާ ގުޅިގެންނާއި އޭގެ ފަހުން އެތައް ފަހަރަކު ވެސް ރިލްވާންގެ އާއިލާއާ ބައްދަލުކޮށް މިއިން އެއްވެސް މައުލޫމާތެއް އެނގިފައިވާ ކަމެއް ނުބުނެ އެވެ. އަދި އެ މައްސަލަ ޝަރީއަތަށް ހުށަހެޅިގެން މައްސަލަ ކުރިޔަށް ދިޔައިރު ވެސް މުޅި ޝަރީއަތުގައި ފުލުހުންގެ ހެއްކަކީ "ރަތް ކާރުން ފެނުނު އިސްތައްޓެކެ"ވެ. އެ ނޫން އެހެން ކަމެއް ނެތެވެ.\nއޭގެ އިތުރުން ރިލްވާނަށް ފާރަލަމުންދާ ކަމާއި ރިލްވާން ޓާގެޓަކަށްވެފައިވާ ކަން ފުލުހުންގެ އިންޓެލިޖަންސްއަށް މާ ކުރިން އޮތީ އެނގިފަ އެވެ. އޭނާގެ ދުވަސް ދުއްވާލި އިރު ވެސް އެ މައުލޫމާތުތައް އޮތީ ރަނގަޅަށް ފައިލްކޮށްފައި ޕާކުކޮށްލާފަ އެވެ. އެ ވާހަކަ ނުވެސް ދައްކަ އެވެ.\nއަޑީ ދައުލަަތުގެ ވާހަކަ ރަނގަޅަށް ހަރުލައިފި!\nރިލްވާންގެ މަރުގެ ހަގީގަތް ހާމަ ކުރަން އިއްޔެ ގާތްގަނޑަކަށް އެއް ގަޑިއިރާއި 10 މިނެޓަށް ބޭއްވި ނޫސްވެރިންގެ ބައްދަލުވުމުގެ ޓައިމްލައިންއެއް ހަދާލާނަމަ އެއް ކަމެއް ފާހަގަވާނެ އެވެ. އެއީ ނޫސްވެރިންގެ ބައްދަލުވުމުގެ ފުރަތަމަ 40 މިނެޓު ހޭދަވީ ބެކްގްރައުންޑް މައުލޫމާތަކަށެވެ. ސީދާ ރިލްވާން މަރާލި ގޮތުގެ ވާހަކަ ދެއްކީ 15 މިނެޓަށެވެ. ބާކީ އޮތީ ސުވާލު ވަގުތެވެ.\nޕްރެސްގައި މައިގަނޑު ގޮތެއްގައި އަމާޒުވި ވާހަކަތަކުގެ ތެރެއިން ރާއްޖޭގައި ހަރުކަށި ފިކުރުގެ މީހުން ތިބޭ ކަމާއި އެ މީހުންގެ އަމަލުތައް ހުރި ގޮތުގެ ޕެޓާންތައް ހާމަ ކުރި އެވެ. އެކި ސްޓޭޖުތަކުގައި މީހުންގެ ތުނބުޅި އާއި ފައިކުރި ހުންނާނެ މިންވަރަށް ދަންދެން އެހާ ޑީޓެއިލްކޮށް ވާހަކަތައް ހާމަ ކުރެއްވި އެވެ. ނޭޝަނަލް ކައުންޓާ ޓެރަރިޒަމް ސެންޓަރު އުފެދުނު ފަހުން ސިފައިން މުޅި ރާއްޖޭގައި ބޮޑު ދިރާސާތަކެއް ހެދުމަށް ފަހު ބޭއްވި ނޫސްވެރިންގެ ބައްދަލުވުމުގައި ވެސް ހާމަ ނުކުރާ ވަރަށް އަދި އޭރު ނުދައްކާ ނޭނގޭ ވާހަކަތަކާއި އޭރު ދެއްކި ބައެއް ވާހަކަތަކާ ފުށު އަރާ މައުލޫމާތުތައް ވެސް ކޮމިޝަން އިން "ދިރާސާކޮށް ހޯދައި" އެކަން ހާމަ ކުރި އެވެ.\nމަރު ކޮމިޝަންގެ އިތުރުން ދެން ރާއްޖެ "ޓެރަރިސްޓުންގެ ހާއްޔަކަށް" ހަދައިގެން ދެން ވާހަކަ ދައްކާފައި ވަނީ ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. ރާއްޖެއިން މީހުން ރެކްރޫޓު ކުރާ މިންވަރާއި މިސްކިތްތަކުގައި އެކަން ކުރާ ގޮތާއި އެކަމުގެ ބޮޑު މިނާއި ބިރުވެރިކަން ހަމަ އެއް ޒާތަކަށް ދައްކާ ފިޔަވަޅު އަޅަން ބާރު އަޅުއްވަނީ އެމަނިކުފާނެވެ.\nގައުމީ ސަލާމަތަށް ނުރައްކާވެދާނެ ކަމުގެ ރޮނގު ކޮބާ؟\nމާފިލާފުށީގައި ސިފައިން ތަމްރީންތަކެއް ހަދަނީ. -- ފޮޓޯ: އެމްއެންޑީއެފް\nމަރުގެ ކޮމިޝަން އިން އާންމުންނަށް ތިލަކޮށްދިން ވާހަކަތަކަށް ބަލައިލާނަަމެވެ. 2009 ނުވަތަ 2010 ހިސާބުގައި ބޭރުގެ ޓެރަރިސްޓު ޖަމާއަތެއް ކަމަށްވާ އަލްގައިދާއާ ރާއްޖެ ގުޅުނެވެ. އަބޫ ބަކުރު އަލް ބަޣުދާދީ އިސްލާމިކް ސްޓޭޓު އިއުލާން ކުރުމާ ގުޅިގެން ރާއްޖޭގައި ހިނގަމުން ދިޔަ އަލްގައިދާ ޖަމާއަތުގެ ލީޑާޝިޕް ދެބައިވެ އެ ޖަމާއަތް ދެ ބަޔަކަށް ބެހިގެން ދިޔަ އެވެ.\nއޭގެ ފަހުން ވަރުގަދަ ދެ ޖަމާއަތެއް ރާއްޖޭގައި ހަރަކާތްތެރިވެ ރެކްރޫޓު ކުރަމުން ދިޔަ އެވެ. އާންމު ގޮތެއްގައި ރެކްރޫޓު ކުރަނީ އެކަނިވެރިހެން ހީވާ ޅަފުރައިގެ ކުދިން ހޯދައިގެނެވެ. ފުރުގާން މިސްކިތާއި ނޫރު މިސްކިތަކީ ރާއްޖޭގެ ދެ "ހެޑްކުއާޓަރެކެވެ." ގިނަ ސެލްތަކަކަށް ބަހާލައިގެން ފުލުހުންނަށް ނުހޯދޭނެ ފަދަ ގޮތަކަށް ރޭވިގެން ބޮޑެތި ކުށްތައް ކުރަމުން އެބަދެ އެވެ. ބޮޑެތި ފައިސާ ފޭރިގަނެ ސީދާ ބޭރުގެ ޓެރަރިސްޓު ޖަމާއަތްތަކަށް ފޮނުވަ އެވެ. އަދި ދިވެހި ވިޔަފާރިތަކުގައި ބައިވެރިވެ އޭގެން އެ ޖަމާއަތްތައް ވަރުގަދަ ކުރެ އެވެ.\nހެކިވެރިންތަކެއްގެ ބަޔާންތަކެއްގެ މައްޗަށް ބިނާކޮށް ދެއްކެވި އެ ހުރިހާ ވާހަކަތަކެއް ހަމަ ހަގީގަތަކަށް ވެދާނެ އެވެ. ގިނަ ބައެއް ވާހަކަތަކަކީ މިހާރު ވެސް އެނގޭ ކަންކަމެވެ. އެކަމަކު ކަންބޮޑުވެ އުފެދޭ ސުވާލަކީ އާންމު މަސްލަހަތަށް ބުރޫ އަރާފާނެ ހެއްޔެވެ؟ ގައުމީ ސަަލާމަތަށް ނުރައްކާވެދާނެ ރޮނގު ދަމާލަން ޖެހޭ ހިސާބު ކޮބާ ހެއްޔެވެ؟\n"އައިސިސް އިން ރާއްޖޭގައި ބޮޑެތި ޖަރީމާ ހިންގާ މީހުން މަރާ ވާހަކަތައް ސިޔާސީ މީހުންތަކެއް އަރައި މީޑިއާގައި އެހާ ހާމަކަން ބޮޑު ގޮތެއްގައި ދެއްކުމަކީ ގައުމީ ސަލާމަތަށް ވަރަށް ބޮޑަށް ނުރައްކާވާނެ ކަމެއް. އެފަދަ ކަންކަމަށް ފިޔަވަޅު އެޅެން ޖެހޭ. އެކަމަކު މަޝްވަރާތައްކޮށް ވާހަކަތައް ބާއްވަން ޖެހޭނީ އެތެރޭގައި. އެމްއެންޑީއެފް އާއި ކައުންޓާ ޓެރަރިޒަމް އަދި ފުލުހުން ވެސް އެ ވާހަކަތައް ނުދައްކަނީ އެހެންވެ،" މި މައްސަލަަތަކުގެ މައުލޫމާތު އެނގޭ އިސް ބޭފުޅަކު "އަވަސް" އަށް ވިދާޅުވި އެވެ.\nއޭނާ ވިދާޅުވި ގޮތުގައި ގާނޫނުގެ އެތައް މާއްދާއެއްގައި ގައުމީ ސަލާމަތަށް ނުރައްކާތެރިވާ ވާހަކަ އާއި އާންމު މަސްލަހަތު ގެއްލިދާނެ ފަދަ ވާހަކަތައް ދެއްކުން ވަނީ މަނާކޮށްފަ އެވެ. ރައްޔިތުންގެ މަޖިލީހުގައި ގައުމީ ސަލާމަތާ ބެހޭ ސިއްރު ކޮމިޓީތައް ހިނގަނީ މިފަދަ މައްސަލަަތައް ގެންގޮސް ހައްލު ކުރާށެވެ. އާންމުކޮށް އިއުލާން ނުކޮށް އުސޫލުން ކަންތައް ކުރުމުން ނަތީޖާއަށް އަވަހަށް ވާސިލުވާނެތީ އެވެ.\nއޭގެ އިތުރުން އާންމު ބައެއް ބާވަތްތަކުގެ ވިޔަފާރިތައް ލޭބަލްވެފައިވާ ކަމަށް އޭނާ ފާހަގަ ކުރެއްވި އެވެ. ހަރުކަށި ފިކުރުގެ މީހުން ކަންނެލި ދޯނި ދުއްވުމާއި ތަރުކާރި އާއި ފޮތި ފިހާރަތައް ހިންގާ ކަަމަށް ބުނުމުން އާންމު މަސްލަހަތު ވަރަށް ބޮޑަށް ގެއްލިގެން ދާނެ އެވެ. އޭގެ ކޮޅުމަތި މިހާރު ވެސް ފެންނަން ފަށައިފި އެވެ. މިސްކިތްތަކަށް ކުޑަ ކުދިން ނުފޮނުވުމަށާއި ބައެއް ފިހާރައެއްގެ ސޭޓު ތުނބުޅިއެއްލާފައި ހުރެއްޖެ ނަމަ ބޮއިކޮޓު ކުރަން ގޮވާލާ އަޑުތައް ސޯޝަލް މީޑިއާ ތެރޭގައި ގަދަ އެބަވެ އެވެ. މިއީ މުޅިން އާ ކަމެއްގެ ފެށުން ހެއްޔެވެ؟\nއެމްޑީޕީގެ ބޮޑު ސަރުކާރު އިންގިލާބުކޮށްލާފައި ވަނިކޮށް އަފްރާޝީމް އަވަހާރަ ކޮށްލުމާއި އެއަށް ފަހު ހިނގައިދިޔަ ބޮޑެތި ކޮންޓްރަވާޝަލް ކަންކަމަށް ފަހު މިއަދު އަލުން އެ ޕާޓީގެ ވެރިކަން މި އޮތީ އެނބުރި އައިސްފަ އެވެ. ހުރިހާ މަރެއްގެ މިސްރާބު ގަނޑުކޮށް އެނބުރިފައި މިވަނީ އެއް ދިމާލަކަށެވެ. "ހަރުކަށި" ގޮޅިއަށް ފެތިފަ އެވެ. ސުވާލަކީ އާ ވާހަކަތަކާއެކު ފެންމަތިވަމުން އަންނަ އާ މައްސަލަތަކަށް ސަރުކާރުން ހައްލު ހޯދާނީ ކިހިިނެތް ހެއްޔެވެ؟\nޓެރަރިޒަމް އަހުމަދު ރިލްވާން މަރު + ޔާމީން ރަޝީދުގެ މަރު މަރުތައް ތަހުގީގު ކުރާ ކޮމިޝަން


BREAKING: Italy In Euro Kaamiyaabu Kohfi – adduLIVE\nއިޓަލީން ޔޫރޯގެ ޗެމްޕިއަންކަން ހޯދައިފި\nJul 12, 2021, 02:57 ހަސަން ރަޝީދު\nޕެނަލްޓީގައި 3-2 އިން އިންގްލޭންޑް ބަލިކުރުމަށްފަހު ޔޫރޯ ފުޓްބޯޅަ މުބާރާތުގެ ޗެމްޕިއަންކަން އިޓަލީން ހޯދައިފިއެވެ.\nމިއީ 1968 ވަނަ އަހަރަށްފަހު އިޓަލީން ޔޫރޯ ކާމިޔާބުކުރި ފުރަތަމަ ފަހަރުކަން ފާހަގަކޮށްލެވެއެވެ.\nއިނގިރޭސިވިލާތުގެ ވެމްބްލީ ސްޓޭޑިއަމްގައި މިރޭ ކުޅުނު މި މެޗުގެ ދެވަނަ މިނެޓްގައި އިންގްލޭންޑުން ވަނީ ލީޑު ނަގާފައެވެ. އެގޮތުން ޓްރިޕިއާ ހުރަސްކޮށްލި ބޯޅައަކުން މި ގޯލު އިންގްލޭންޑް ޓީމަށް ކާމިޔާބުކޮށްދިނީ ލޫކް ޝޯ އެވެ. މި ގޯލަށްފަހު އިންގްލޭންޑުން މުޅިން ވެސް ކުޅެފައިވަނީ ޑިފެންސަށެވެ. އޭގެ ނަތީޖާއެއްގެ ގޮތުން އިޓަލީ އަށް ފުރުސަތުތައް ތަނަވަސްކުރަން އުނދަގޫވިއިރު، ނަތީޖާ އެއްވަރުކޮށްލަން މެޗުގެ 35 ވަނަ މިނެޓްގައި އިޓަލީގެ ކިއޭސާ ދުރުން ފޮނުވާލި ހަމަލާ ދިޔައީ ގޯލުގެ ކުޑަތަންކޮޅެއް ބޭރުންނެވެ.\nއިންގްލޭންޑް ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގައި ވެސް އިޓަލީން ދިޔައީ ހުއްޓުމެއް ނެތި އިންގްލޭންޑްގެ ގޯލަށް ނުރައްކާ ކުރަމުންނެވެ. ނަތީޖާއެއްގެ ގޮތުން މެޗުގެ 67 ވަނަ މިނެޓްގައި ލިއަނާޑޯ ބޮނޫޗީ ވަނީ އެޓީމަށް ނަތީޖާ އެއްވަރުކޮށްދީފައެވެ.\nމި ގޯލަށްފަހު ވެސް އިޓަލީން ރަނގަޅަށް ކުޅުނު ނަމަވެސް 90 މިނެޓް ހަމަވުމުގެ ކުރިން އިތުރު ގޯލެއް ކާމިޔާބު ކުރެވޭ ގޮތް ވަނީ ނުވެފައެވެ. އެއާއެކު ދެން ކުޅެފައިވަނީ 15 މިނެޓްގެ ދެ ހާފްގެ ކުޅުމެވެ. އެ ދެ ހާފްގައި ވެސް ދެ ޓީމުން ކުރެ ޓީމަކަށް މާ ރަނގަޅު ފުރުސަތުތަކެއް ތަނަވަސްކުރެވިފައެއް ނުވެއެވެ.\nއެ ދެ ހާފަށްފަހު ނަތީޖާ ނެރުމަށް ދެން ޖެހީ ޕެނަލްޓީއެވެ. އެގޮތުން ފުރަތަމަ ޕެނަލްޓީ ޖަހާފައިވަނީ އިޓަލީގެ ބެރާޑީ ކަމަށްވާއިރު އޭނާ ޖެހި ޕެނަލްޓީ ވަނީ ކާމިޔާބުކޮށްފައެވެ. އިންގްލޭންޑުގެ ފުރަތަމަ ޕެނަލްޓީ ހެރީ ކޭން ކާމިޔާބުކުރިއިރު އިޓަލީގެ ދެވަނަ ޕެނަލްޓީ ބެލޮއްޓީ ފޮނުވާލުމުން ދިފާއުކުރީ އިންގްލޭންޑްގެ ކީޕަރު ޕިކްފޯޑް އެވެ. އިންގްލޭންޑްގެ ދެވަނަ ޕެނަލްޓީ ހެރީ މެގުއާ ކާމިޔާބު ކުރިއިރު އިޓަލީގެ ތިންވަނަ ޕެނަލްޓީ ބޮނޫޗީ ވަނީ ކާމިޔާބުކޮށްފައެވެ. ނަމަވެސް ރަޝްފޯޑް ފޮނުވާލި އިންގްލޭންޑްގެ ތިންވަނަ ޕެނަލްޓީ އަމާޒުވީ ގޯލުގެ ދަނޑި އަށެވެ.\nއަދި ބާނަޑެސްކީ އިޓަލީގެ ހަތަރުވަނަ ޕެނަލްޓީ ކާމިޔާބުކުރިއިރު ސަންޗޯ ފޮނުވާލި އިންގްލޭންޑްގެ ހަތަރުވަނަ ޕެނަލްޓީ ދިފާއުކުރީ އިޓަލީގެ ކީޕަރު ޑޮނަރުއްމާ އެވެ. އެއާއެކު މެޗުން މޮޅުވާން އިޓަލީގެ ޖޯޖީނިއޯ އަށް ފުރުސަތު ލިބުނު ނަމަވެސް އޭނާ ފޮނުވާލި ޕެނަލްޓީ އިންގްލޭންޑްގެ ކީޕަރު ވަނީ ދިފާއުކޮށްފައެވެ. ޖޯޖީނިއޯ އަށް ޕެނަލްޓީ ކާމިޔާބު ނުކުރެވުނު ނަމަވެސް ސަކާ ފޮނުވާލި އިންގްލޭންޑްގެ ފަސްވަނަ ޕެނަލްޓީ ޑޮނަރުއްމާ ދިފާއުކުރުމުން އިޓަލީ އަށް ވަނީ ޗެމްޕިއަންކަން ލިބިފައެވެ.


Sifain ge mai marukazah vaiy van eh huttuvai security varugadha koffi | Mihaaru\nރަސްމިއްޔާތެއްގައި ދިވެހި ސިފައިން: ބަންޑާރަ ކޮއްޓަށް ވަންނަން އުޅުނު މީހަކު ވަނީ ހުއްޓުވާފައި. -- އަހުމަދު ނިޝާތު /މިހާރު\nސިފައިންގެ މަރުކަޒަށް ވަން ވޭނެއް ހުއްޓުވައި ސެކިއުރިޓީ ވަރުގަދަކޮށްފި\n02 ޑިސެމްބަރ 2019 - 12:08 62 comments\nބަންޑާރަކޮއްޓަށް ވަން މީހަކު ސިފައިންގެ ގޮއްވާލާނެ ކަމުގެ އިންޒާރު ދިން ކަމަށް މީޑިއާ އިން ރިޕޯޓްކުރުމާ ގުޅިގެން އެމްއެންޑީއެފުން މިއަދު ނެރުނު ބަޔާނުގައި ބުނީ މިދިޔަ މަހުގެ 18 ގައި ވޭނެއްގައި ބަންޑާރަކޮއްޓަށް ވަން ބިދޭސީއަކު ހުއްޓުވާފައިވާ ކަމަށެވެ. ސީ ބޯޑު ޖަހާފައިވާ އެ ވެހިކަލްގައި އޭނާ ވަނީ މައި ގޭޓުންނެވެ.\nއޭގައި އިނީ ބިދޭސީ މީހާ އެކަންޏެވެ. އެ މައްސަލަ ފުލުހުންނާ ގުޅިގެން ތަހުގީގު ކުރަމުން އަންނަ ކަަމަށް އެމްއެންޑީއެފުން ބުންޏެވެ.\nއެނގިފައިވާ ގޮތުގައި ސިފައިންގެ ތެރެ އަށް ބިދޭސީ މީހާ ވަނީ، އެހެން ވެހިކަލެއްގެ ފަހަތުން ގޮހެވެ. ވެހިކަލްގައި އިން މީހާ ސިފައިންގެ ގޮއްވާލާނެ ކަމަށް އިންޒާރު ދިން ކަމަށް މީޑިއާގައި ރިޕޯޓްކޮށްފައި ވިޔަސް އެކަމާ ބެހޭ ގޮތުން އެމްއެންޑީއެފުން އެއްވެސް ވާހަކައެއް ނުދައްކަ އެވެ. އަދި މި ހާދިސާ އަށް ފަހު ސަލާމަތީ ފިޔަވަޅުތައް ވެސް ވަނީ ވަރުގަދަކޮށްފަ އެވެ.\nރާއްޖޭގައި މިއަދު އޮތް ހާލަތުން ނުރައްކާތެރި އެއްވެސް ކަމަކަށް ޝައްކު ކުރެވިއްޖެ ނަމަ އެކަން ސަލާމަތީ ޚިދުމަތްތަކަށް އެންގުމަށް އެމްއެންޑީއެފުން އެދެ އެވެ. ހައްދުފަހަނާޅާފައިވާ އައިސިސް ފިކުރަށް ތަބާވެ، ޕްރޮމޯޓްކުރަމުންދާ މީހުން ހުއްޓުވަން ޓެރަރިޒަމްގެ ގާނޫނު ފާސްކޮށް ސަލާމަތީ ޚިދުމަތްތަކުން އަންނަނީ މަސައްކަތްތަކެއް ކުރަމުންނެވެ.\nއިތުރު ލިޔުންތައް ކުށްކުރުން ފުލުހުން ބިދޭސީން އެމްއެންޑީއެފް ދިވެހި ސިފައިން ސެކިއުރިޓީ


ލާމު ފޮނަދޫގައި ގްރެފިކް ޑިޒައިން ކޯހެއް ފަށަނީ – Ilm\nލާމު ފޮނަދޫގައި ގްރެފިކް ޑިޒައިން ކޯހެއް ފަށަނީ\nމި ނޮވެމްބަރު މަހުގެ ފަހުކޮޅުގައި ލާމު އަތޮޅު ފޮނަދޫގައި ގްރެފިކް ޑިޒައިނިންގ ކޯހެއް ފެށުމަށް ހަމަޖެހިއްޖެއެވެ.\nމި ކޯހަކީ އިލުމިނޭޓް ލާމުު މޫވްމެންޓް (ޢިލްމު)ގެ ފަރާތުން ކުރިއަށް ގެންދާ ކޯހެކެވެ. ކޯހުގައި ކިޔަވައިދޭޭޭނީ އެޑޯބީ ފޮޓޯޝޮޮޕް އަދި އިލަސްޓްރޭޓަރ ބޭނުންކޮށްގެންނެވެ.7ދުވަހުގެ މުއްދަތަކަށް ކުރިއަށް ގެންދިއުމަށް ހަމަޖެހިފައިވާ މި ކޯހުގައި ކިޔަވައިދެއްވާނީ މިކަމުގެ ތަޖުރިބާކާރު ބޭފުޅެކެވެ.\nމިފަދަ ކޯހެއް ބޭއްވުމުގެ މަޤްޞަދަކީ ގްރެފިކް ޑިޒައިނިންގގެ ހުނަރު ތަރައްޤީކުރަން ބޭނުންވެފައިވާ ޒުވާނުންނަށް ފަހި ގޮތެއްގައިި ފުރުޞަތު ހޯދައިދިނުމެވެ. އަދި ރަށުގައި ތިބެގެން މިހުނަރު ދަސްކުރުމުގެ މަގު ތަނަވަސްކޮށްދިނުމެވެ.\nކޯހުގައި ބައިވެރިވުމުގެ ފުރުޞަތު މިމަހުގެ 15ގެ ނިޔަލަށް ވަނީ ހުޅުވާލެވިފައެވެ. ކޯސް ފެށުމަށް ހަމަޖެހިފައިވަނީ ނޮވެމްބަރ 20 ގައެވެ. ކޯހުގެ ފީއަކީީ 750 ރުފިޔާއެވެ. އޮންލައިންކޮށްވެސް ކޯހަށް އެޕްލައި ކޮށްލެވޭނެއެވެެ. ކޯހާއި ބެހޭ އިތުރު މަޢުލޫމާތު ހޯއްދެވުމަށް ގުޅުއްވާނީ 7427725 ނުވަތަ 9877854 އަށެެވެ.


Fathuruverinah border hulhuvaalumah Australia adhi thayyareh noon\nފަތުރުވެރިންނަށް ބޯޑަރ ހުޅުވާލުމަށް އޮސްޓްރޭލިޔާ އަދި ތައްޔާރެއް ނޫން\n- 1 month ago0- މަރިޔަމް ޝިފާ ހުސައިން\nކޮވިޑް-19އާއި ދެކޮޅަށް ހޯދިފައިވާ ކާމިޔާބީއަށް ނުރައްކަލެއް ކުރިމަތިވެދާނެތީ، މި ދަނޑިވަޅުގައި ފަތުރުވެރިންނަށް އޮސްޓްރޭލިޔާގެ ބޯޑަރުތައް ހުޅުވާލަން ބޭނުން ނުވާކަމަށް އެގައުމުގެ ބޮޑުވަޒީރު ސްކޮޓް މޮރިސަން ވިދާޅުވެއްޖެއެވެ.\nޖޯން ހޮޕްކިންސް ޔުނިވާރސިޓީގެ ތަފާސްހިސާބުތަކުން ދައްކާ ގޮތުގައި މިހާތަނަށް އޮސްޓްރޭލިއާގައި ކޮވިޑް-19 ބަލީގައި މަރުވެފައި ވަނީ 910 މީހުންނެވެ. އަދި ބަލިޖެހުނު މީހުންގެ އަދަދު 30000 އަށް ވުރެ މަދެވެ. މިއީ ދުނިޔޭގެ ނިސްބަތުން މި ބަލީގައި އޮސްޓްރޭލިއާ އިން ރަނގަޅު ފިޔަވަޅުތައް އަޅައި ހޯދާފައިވާ ކާމިޔާބީއެކެވެ.\nމި ކާމިޔާބީ މިގޮތަށް ދެމެހެއްޓުމަށްޓަކައި އޮސްޓްރޭލިޔާގެ ބޯޑަރުތައް ފަތުރުވެރިންނަށް އަލުން ހުޅުވާނުލަން އެގައުމުން ވަނީ ނިންމާފައެވެ.\nޓީވީ އިންޓަރވިއުއެއްގައި ވާހަކަދައްކަވަމުން އެގަައުމުގެ ބޮޑުވަޒީރު ސްކޮޓް މޮރިސަން ވިދާޅުވީ ގައުމުގެ ރައްކާތެރިކަމަށްޓަކައި ފަތުރުވެރިންނަށް އަދި އޮސްޓްރޭލިޔާގެ ބޯޑަރު ހުޅުވާލަން ތައްޔާރެއް ނޫންކަމަށެވެ. އަދި އެގައުމާއި ދުނިޔޭގެ އެހެން ގައުމުތަކާއި ތަފާތުވާނެ ކަމަށްވެސް ވަނީ ވިދާޅުވެފައެވެ.\nނަމަވެސް 2021 ވަނަ އަހަރުގެ ފަހުކޮޅު އެގައުމަށް ފަތުރުވެރިން ޒިޔާރަތް ކުރުމަށް ހުޅުވާލެވިދާނެކަމަށް ލަފާކުރެވޭކަމަށާއި، މިކަމުގައި ހާއްސަ އުސޫލުތަކެއް އޮންނާނެކަމަށް މިނިސްޓާރ ސްކޮޓް މޮރިސަން ވިދާޅުވިއެވެ. މިގޮތުން ދަތުރު ކުރުމުގެ ކުރިން ވެކްސިންޖެހުން ފަދަ ކަންތައްތަކެއް އެބޭފުޅާ ވަނީ ފާހަގަކުރައްވާފައެވެ.


Fuluhunge Baaruthakah Majlis In Vanumun Fasaadha Ah Magufahivaane - Saeed - Vaguthu\nފުލުހުންގެ ބާރުތަކުގެ ތެރެއަށް ޤާނޫނުހަދާ މަޖިލިސް ވަދެ ބާރުތައް ކޮންޓްރޯލް ކުރުމަކީ ފަސާދައަށް މަގުފަހިވާނޭ ނުރައްކާތެރި މައްސަލައެއް ކަމަށް ރައްޔިތުން މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވެއްޖެއެވެ.\nކުރީގެ އިކޮނަމިކް މިނިސްޓަރ ސައީދު ކުރެއްވި ޓްވީޓެއްގައި ބ.އަތޮޅު ބޮޑުފިނޮޅުގައި ހިނގި ހާދިސާ އަށް އިޝާރާތް ކުރައްވާ ވިދާޅުވީ ރައްޔިތުންނާއި ޤައުމުގެ ދިފާއުގައި ފުލުހުން އަދާކުރަމުން ގެންދަނީ ޝުކުރުޙައްޤު ބުރަމަސައްކަތެއް ކަމަށެވެ. އިނާޔަތްތައް މަދު ކުޑަ ބަޖެޓެއްގައި މުޅި މުއައްސަސާ ހަރަކާތްތެރިވަނީ، ދީނާއި ޤައުމު އަދި ރައްޔިތުންގެ ސަލާމަތައް އިސްކަންދޭތީ ކަމަށް ވެސް ސައީދު ވިދާޅުވިއެވެ.\n"މިހާލަތު (ބޮޑުފިނޮޅުގައި ހިނގި ހަމަނުޖެހުން) އެކަނިވެސް ބުނެދެނީ ޤާނޫނުހަދާ މަޖިލީހާއި އެމަޖިލީހުގެ މެންބަރުންގެ އަތް ބޭނުމުން ފުލުހުންގެ މުއައްސަސާ މިނިވަން ކުރަންޖެހޭކަން." ސައީދު ވިދާޅުވިއެވެ.\nސައީދު ކުރެއްވި އިތުރު ޓްވީޓެއްގައި ވިދާޅުވީ މިހާރު މަޖިލިސްގައި ބަހުސް ކުރެވެމުންދާ ފުލުހުންގެ ބިލް ޤާނޫނަކަށް ވުމުން މިފަދަ މައްސަލަތައް "ބޮލަށް ކެނޑެން ވާނީ އިތުރު" ކަމަށެވެ.\n"މީޑިއާ، ފުލުހުން، ޝަރުއީ ދާއިރާ، މިނިވަން މުއައްސަސާތަކުގެ މައްޗަށް މަޖިލިސް ވަދެ ނިމުނީ، އެކެނޑުނީ ޑިމޮކްރަސީގެ ބާރު "އެއްބޮލަކަށް"" ސައީދު ވިދާޅުވިއެވެ.\n1.ރައްޔިތުންނާއި ޤައުމުގެ ދިފާއުގައި ފުލުހުންއަދާކުރަމުންގެންދަނީ ޝުކުރުޙައްޤު ބުރަމަސައްކަތެއް .🇲🇻@PoliceMv އިނާޔަތްތައް މަދު ކުޑަބަޖެޓެއްގައި މުޅިމުއައްސަސާ ހަރަކާތތެރިވަނީ، ދީން،ޤައުމު އަދި ރައްޔިތުންގެ ސަލާމަތައް އިސްކަންދޭތީ. https://t.co/rkNWjCL26T\n— Mohamed Saeed (@em_saeed) July 3, 2020\nމިހާރު ސަރުކާރުން މަޖިލީހަށް ހުށަހަޅާފައިވާ ފުލުހުންގެ ބިލްގައި މަޖިލީހަށް ގިނަ ބާރުތަކެއް ދޭތީ އިދިކޮޅު ފަރާތްތަކުން ގެންދަނީ ވަރަށް ބޮޑަށް ކަންބޮޑުވުން ފާޅުކުރަމުންނެވެ. ހާއްސަކޮށް ފުލުހުންގެ ބައެއް މަސައްކަތްތަކާއި ގުޅިގެން ވަކިވަކި ފުލުހުން މަޖިލީހަށް ހާޒިރުކޮށް ސުވާލު ކުރެވޭ ގޮތައް ޤާނޫނު ފާސްކުރަން އުޅޭ ކަމަށް ބުނެ އިދިކޮޅު ފަރާތްތަކުން އަންނަނީ ފާޑުކިޔަމުންނެވެ.\nޖުލައި 3, 2020 22:35\nވެރިކަމެއް ވެރިކަމެއްގެ ގޮތުގައި ބާރުވެރިކުރުމަށް ދިފާއީ ބާރުތަށް މުހިންމު ނުވާބަޔެއްގެ މިސާލަކީ... ފެންފަހިނޫން، ނުކިއްސަރު، ކޮޅަކަށް ދުވާ ކޮޅަކަށް ޖެހިލައިފިނަމަ އިސާހިތަކު ގަރަގު ވެދާނެ ފަދަ ދޯނިފަޅިއެއް ދުއްވުންފަދަ މިސާލެއް.\nޖުލައި 3, 2020 23:32\nއާނ ނޮހޮ ރޮއްޕާނެއްކަހަލަ މަޖިލީހެއް މީ🤯\nކުރާނެ ކަމެއް ނެތިގެން ފުލުހުން ގެ މަސަައްކަތާ ހަވާލު ވީތަ؟ މަޖިލީހުގަ ކުޑަ ގޮޅިއެއް ހަދަން ފެނޭ\nޖުލައި 4, 2020 01:18\nތީ ކޮންބައެއް ވާހަކަ ދައްކަން މަޖިލީހޭކިޔައިގެން........\nތިމާމެންނަށް ބާރުލިބުނު ދުވަހު ކަންކުރިގޮތުން މިހެންވާން ޖެހުނީވެސް.\nޖުލައި 4, 2020 05:53\nކުރީގެ ސަރުކާރުގޯސްވެގެން ވެރިކަމަށްއައީ. ވެރިކަމަށްއައިސް ކުރިޔަށްވުރެ ގޯސްވެ ނާތަހުޒީބު ކަންކުރީމަ އެވާހަކަ ދައްކާނެ. އަދިވެސް ޔާމީނުގޯސްވަނީ. ކުރީސަރުކާރުން ޔާމީނު ނޫޅެ ބޮޑުވަޒީރުކަން ނުލިބިގެން ދައުލަތުގެހުހިހާ ބާރެއް ޖީބަށް ނުލައްވާ. ދެމީހަކު ވަރިވިޔަސް އެތަނުގަ ބޮޑުވަޒީރު. ދައުލަތުގެ މާލިއްޔަތުގަ ނެތް ފައިސާއެއް ތަރައްްގީއެއް ނުކުރޭ. ރައްޔިތުންގެ ހައްގެއް އަދާނުކުރޭ ވައްކަންކުރުމުގަ ރޭހަތަރުދަމު.\nޖުލައި 4, 2020 06:49\nކަލޭމެން ޖަލްސާތަކަށްވެސް ނުގޮސް ގޭގަތިބެ މުދާރަ ނަގައިގެން ތިކަނީ ތިފައިސާ ހަލާލުވާނެތަ\nޖުލައި 4, 2020 08:28\nޕޮލިހުންނައް ކުރެވޭކަމެއްނެތް ވީމަ ދެންތިބި ބައެއް އެބަޖެހޭދޯ ކިރަން، އިތުބާރުގެއްލިފަ ތިބިބައެއްލައްވާ ކޮން ތަހުލީލެއް ކުރެވޭނީ،!\nޖުލައި 4, 2020 09:23\nސައީދުމެން ތިވާހަކަ ދެއްކީމަ ހަޑިއޭ.\nކުރީ ސަރުކާރުގައި މަޖްލީސް ހިންގިޔަ ނުދީ ހިފެހެއްޓި އެމްޑީޕީ މީހުން. އެމީހުން ބޭނުންވިގޮތަށް ކަންތައް ނުދިޔުމުން މަޖްލީސް ތެރޭގައި މޭޒުމައްޗަށް ކޮޅު ފައިން އަރައި ޤާނޫނު އަސާސީ މައްޗަށް ކޮޅުފައި އަރައި ހެދި ހެދުން މިހާރުވެސް ހަނަދާން އެބަހުރި. އެމްޑީޕީ މިހާރު މަޖްލީސްގެ މެޖޯރިޓީ ހޯދި ގޮތަކަށް ހޯދައިގެން ހިތުހުރި ގޮތަކަށް ކަންތއް ކުރާއިރު އޭރު އިދިކޮޅު މީހުން ގެ ބަހެއްވެސް އަހާނުލާ. މުޅި މަޖްލީސް އެމްޑިޕީ އަށް ލިބުމުން ރަނަގަޅަކީ ކޮބާކަން ނުރަނަގަޅަކީ ކޮބާކަން ނޭނގި އެމްޑީޕީ ހިތުހުރި ގޮތަކަށް ޤާނޫނުތައް ފާސްކުރަމުން އެބަދޭ.މިކަމާ ބަސް ކިޔުމަށްވެސް ތިބީ އެމްޑީޕީ.


Maldive Gas In Kulhudhuffushi Hospital Gai Oxygen Plant Eh Bahattanee - Vaguthu\nމޯލްޑިވްސް ގޭސްގެ ފަރާތުންހދ. ކުޅުދުއްފުށީ ރީޖަނަލް ހޮސްޕިޓަލުގައި އޮކްސިޖަން ޕްލާންޓެއް އިންސްޓޯލް ކުރުމުގެ މަސައްކަތް ފަށައިފިއެވެ.\nމިއީ މާލެ ސަރަހައްދު ފިޔަވާ، ރާއްޖެ ތެރޭ ރަށެއްގައި އޮކްސިޖަން ޕްލާންޓެއް ބަހައްޓާ ފުރަތަމަ ޕްލާންޓެވެ. މާލެ ސަރަހައްދުގެ އޮކްސިޖަން ޕްލާންޓް ބަހައްޓާފައި ހުންނަނީ ތިލަފުށީގައެވެ.\nކުޅުދުއްފުށި ހޮސްޕިޓަލްގައި އޮކްސިޖަން ޕްލާންޓެއް ބެހެއްޓުމަށް ކުރާ މަސައްކަތުގެ ތެރެއިން މިހާރު ވަނީ ސާމާނުތައް ކުޅުދުއްފުއްޓަށް ގެންގޮސްފައެވެ.\nޕްލާންޓް ބެހެއްޓުމަށް ބޭނުންވާ ސާމާނުތައް މިހާެރު ވަނީ ކުޅުދުފުއްޓަށް ގެންގޮސްފައި\nމޯލްޑިވް ގޭސްގެ ސޭލްސް އެންޑް މާކެޓިންގ މެނޭޖަރ މުހައްމަދު ނިހާދު ވިދާޅުވީ، ކުޅުދުއްފުށީގައި އިންސްޓޯލް ކުރުމަށް ގެނައި އޮކްސިޖަން ޕްލޭންޓް އިންސްޓޯލް ކުރުމުގެ މަސައްކަތް މި މަހުގެ 10 ވަނަ ދުވަހު ނިމޭނެ ކަމަށެވެ. އަދި މި މަސް ތެރޭގައި ހިދުމަތް ދޭން ފަށާނެ ކަމަށްވެސް ނިހާދު ވިދާޅުވިއެވެ.\nމިއީ ސަރުކާރުން އަތޮޅު ތެރޭގެ ސިއްހީ ހިދުމަތްތަކުގެ ފެންވަރު ރަނގަޅު ކުރުމަށްޓަކައި ފަށާއިފައިވާ މަސައްކަތްތުގެ ތެރެއިން ބައެކެވެ. ސަރުކާރުން ބޭނުންވަނީ މާލެ އަށް ނުގޮސް ރަށްރަށުން، ރައްޔިތުން ބޭނުންވާ ސިއްހީ ފަރުވާ ދެވޭނެ ގޮތްތައް ހަމަޖެއްސުމަށެވެ.\nމީގެ އިތުރުން ނިހާދު ވިދާޅުވީ، ގދ. ތިނަދޫގައި ގާއިމް ކުރާ އެލްޕީޖީ ކައްކާ ގޭސް ޕްލޭންޓާއި، ސްޓޯރޭޖް ޓޭންކްގެ ގާއިމް ކުރުމުގެ މަސައްކަތް ކޮވިޑް-19 އާ ހެދި ހުއްޓިފައި އޮތުމަށްފަހު އަލުން މަސައްކަތް ފަށައިގަންނަން ތައްޔާރުވަމުންދާ ކަމަށެވެ.\nޑިސެމްބަރު 5, 2020 14:06\nއައްޑޫ އެކުއަޓޯރިއަލް ހޮސްޕިޓަލުގައި އޮކްސިޖަން ޕްލާންޓެއް މެޑްޓެކް މޯލްޑިވްސް އިން އިންސްޓޯލްކޮށް ބޭނުންކުރަމުން ދާތާ 11 މަސް ދުވަސް ވެއްޖެ.


Furun manaa kurumuge amuru: PG aa AG mashvaraa ah\nފުރުން މަނާކުރުމުގެ އަމުރަށް ޕްރޮސެކިއުޓަރު ޖެނެރަލް އަަށް ނޭދެވޭނެ ކަމަަށް ސުޕްރީމް ކޯޓުން ހުކުމް ކުރުމުމް ގާނޫނަށް ގެނެވޭނެ އިސްލާހެއް އޮތްތޯ ބަލަން ބަންޑާރަ ނައިބާ މަޝްވަރާ ކުރައްވާނެ ކަމަށް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވެއްޖެ އެވެ.\nކުރީގެ ނައިބު ރައީސް އަބްދުﷲ ޖިހާދުގެ ޕާސްޕޯޓު ހިފަހައްޓަން ދަށު ކޯޓުން ނެރުނު އަމުރު ގާނޫނު އަސާސީއާ ހިލާފު ކަމަށް ސުޕްރީމް ކޯޓުން ވަނީ ކަނޑައަޅާފައެވެ. ސުޕްރީމް ކޯޓުން ވަނީ ޕާސްޕޯޓް ހިފައްޓާ ފުރުން މަނާ ކުރުމުގެ އަމުރަކަށް އެދެވޭނީ ތަހުގީގީ އިދާރާއަކަަށް ކަމަށާ އެއީ ޕީޖީއަަށް އޮތް ބާރެއް ނޫން ކަމަަށް ކަނޑައަޅާފައެވެ.\nފުށިދިއްގަރުފަޅު ސްޕެޝަލް ޓޫރިސްޓް ޒޯނެއްގެ ގޮތުގައި ތަރައްގީ ކުރުމުގެ މަޝްރޫއާ ގުޅިގެން ފިނޭންސް މިނިސްޓަރު ކަމުގެ މަގާމުގައި ހުންނަވައި، ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލު ކުރެއްވި ކަމުގެ ދައުވާ ޖިހާދުގެ މައްޗަށް އުފުލާފައިވަނިކޮށް އެމަނިކުފާނު ބޭސްފަރުވާއަށް ބޭރަށް ދިއުމުގެ ހުއްދައަށް އެދިވަޑައިގަތް ނަމަވެސް ދައުލަތުގެ އެދުމަށް ކްރިމިނަލް ކޯޓުން ވަނީ އެމަނިކުފާނު ބޭރަށް ފުރުން މަނާކޮށްފަ އެވެ. އެމައްސަލަ ޖިހާދުގެ ފަރާތުން ހައިކޯޓުގައި އިސްތިއުނާފު ކުރެއްވުމުން އެކޯޓުން ވަނީ ކްރިމިނަލް ކޯޓުގެ އަމުރު ބާތިލުކޮށްފަ އެވެ. ފަހުން ދައުލަތުން އެމައްސަލަ ސުޕްރީމް ކޯޓުގައި އިސްތިއުނާފް ކުރުމުން އެ ކޯޓުން ވަނީ ދަށު ކޯޓްގެ ނިންމުން ބާތިިލު ކަމަށް ކަނޑައަޅާ އެއީ ގާނޫނު އަސާސީއާ ހިލާފު ނިންމުމެއް ކަމަށް ބުނެފައެވެ.\nއެ ނިންމުމަށް އިޝާރާތް ކުރައްވާ ޕީޖީ ޝަމީމް ވިދާޅުވީ ފުރުން މަނާކުރުމުގެ އަމުރާ ގުޅޭގޮތުން ސުޕްރީމް ކޯޓުގެ ނިންމުމަށާއި މާނަ ކުރެއްވުމަށް އިހުތިރާމް ކުރައްވާ ކަމަށެވެ. ނަމަވެސް އަމަލީ ގޮތުން ދިމާވާ މައްސަލަތައް ހައްލުކުރުމަށް ގާނޫނަށް ގެނެވޭނެ އިސްލާޙެއް އޮތްތޯ ބަލަން ބަންޑާރަ ނައިބާ މަޝްވަރާ ކުރައްވާނެ ކަމަށް ވިދާޅުވިއެވެ.\nކުރީގެ ނައިބު ރައީސް އަބްދުﷲ ޖިހާދުގެ ޕާސްޕޯޓު ހިފަހައްޓަން ދަށު ކޯޓުން ނެރުނު އަމުރު ގާނޫނު އަސާސީއާ ހިލާފު ކަމަށް ސުޕްރީމް ކޯޓުން ކަނޑައަޅާފައިވާއިރު ކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ހިފަހައްޓަން ނެރެފައިވާ އަމުރު ކްްރިމިނަލް ކޯޓުން ބާތިލު ކުރި ކުރުމާމެދުވެސް ވަނީ ބޮޑެތި ސުވާލުތަކެއް އުފެދިފައެވެ.\nޖިންސީ ގޯނާގެ ސީރިއަސް ދައުވާތަކެއް އުފުލާފައިވަނިކޮށް ކުއްލި ގޮތަކަށް އަލީ ވަހީދުގެ ޕާސްޕޯޓް ދޫކޮށް ކޮށްލުމުން އޭނާ ވަނީ ބޭސް ފަރުވާއަށް ކަމަށް ބުނެ ގައުމުން ބޭރަށް، އިނގިރޭސި ވިލާތަށް ވަޑައިގެންފަ އެވެ. އަލީ ވަހީދު ބޭރަށް ވަޑައިގެންނެވީ މި މަހުގެ ނުވަވަނަ ދުވަހުގެ އިރޮއޮއްސުނު ވަގުތުއެވެ.\nއަލީ ވަހީދުގެ ޕާސްޕޯޓް ހިފަހައްޓަން ނެރުނު އަމުރު ބާތިލުކުރި އަމުރު މީޑިއާއަށް ލީކުވިއެވެ. އެ އަމުރުގައި އޮތީ ޕާސްޕޯޓް ހިފަހަައްޓަން ނެރުނު އަމުރު ބާތިލުކުރީ ޕްރޮސެކިއުޓަރު ޖެނެރަލްގެ އޮފީހުން އެދިގެން ކަމަށެވެ. ނަމަވެސް އެކަން ޕީޖީ އޮފީހުން ދޮގު ކުރުމުން ކްރިމިނަލް ކޯޓުން ބުނީ އެ އަމުރުގައި އެހެން ލިޔެވިފައިވަނީ އޮޅުމަކުން ކަމަށެވެ.\nކަން ހިނގާ ދިޔަގޮތް ސާފުކޮށްދީ ޕީޖީ އޮފީހުން ވަނީ ދިގު ބަޔާނެއް ނެރެފައެވެ. އަދި ކްރިމިނަލް ކޯޓްގެ އަމުރު މިހާރު ވަނީ ހައިކޯޓްގައި އިސްތިއުނާފުކޮށްފައެވެ.\nއަލީ ވަހީދުގެ ޕާސްޕޯޓް ހިފަހައްޓަން ނެރުނު އަމުރު ބާތިލުކުރި ތާރީހާމެދު މިހާރު ވަނީ ސުވާލު އުފެދިފައެވެ. ކްރިމިނަލް ކޯޓުން ނެރުނު ފުރަތަަމަ އަމުރުގައި އަމުރު ބާތިލުކުރީ ޕްރޮސެކިއުޓަރު ޖެނެރަލްގެ އޮފީހުން އެދިގެން ކަމަށް ލިޔެވިފައިވާތީ އަލުން އިސްލާހުކޮށް ޕީޖީ އޮފީހަށް ފޮނުވި އަމުރުގައި ޖަހާފައިވަނީ މި މަހުގެ 10 ވަަނަ ދުވަހުގެ ތާރީހެވެ. އަލީ ވަހީދު ރާއްޖެއިން ބޭރަށް ވަޑައިގެންނެވީ ނުވަވަނަ ދުވަހުއެވެ.\nޕީޖީ ހުސައިން ޝަމީމް ދެންމެ ވިދާޅުވީ އަޑުއެހުން ބާއްވާ އަމުރު އިއުލާނުކުރީ މި މަހުގެ ނުވަވަނަ ދުވަހު ކަމަށާ އަމުރު ޕީޖީ އޮފީހަށް ލިބުނީ 11 ވަަނަ ދުވަހު ކަަމަށެވެ. އަމުރުގައި ތާރީހެއް ކަމަށް އޮތީ 10 ފެބްރުއަރީ ކަމަށާ ފުރައިގެން ދިޔަ ކަމަށް ވަނީ އަމުރުގައި އޮތް ތާރީހުގެ ކުރިން ފެބްރުއަރީ ނުވަވަނަ ދުވަހު ކަމަށެވެ. އަދި ޖާމިނު ލިޔުމުގައި އޮތީ ނުވައެއް ފެބްރުއަރީގައި އަމުރު ނެރެފައިވާ ކަމަށެވެ.\nއަލީ ވަހީދުގެ ޕާސްޕޯޓް ހިފަހައްޓަން ނެރެފައި އޮތް އަމުރު ބާތިލުކުރި މައްސަލައާ ގުޅިގެން އެ އަމުރު ނެރުއްވި ކްރިމިނަލް ކޯޓްގެ ގާޒީ ހަސަން ސައީދުގެ މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ ބަލަން ނިންމާފައެވެ.\nޖޭއެސްސީން ބުނެފައިވަނީ ކްރިމިނަލް ކޯޓްގައި ހިނގަމުންދާ ގަޒިއްޔާތަކެއްގައ ދައުވާ ލިބޭ މީހާ ފުރުން މަނާކުރުމަށް ނެރެފައިވާ އަމުރެއް ބާތިލު ކުރުމަށް އެ ކޯޓްގެ ގާޒީ ހަސަން ސައީދު އަމުރު ނެރުމުގައި ފާޅުކަން ބޮޑު ގޮތެއްގައި ގާނޫނު އަސާސީއާ ގާނޫނުތަކާއި ކަނޑައެޅިފައިވާ އިޖުރާއަތްތަކާއި ހިލާފަށް އަމަލުކޮށްފައިވާ ކަމަށެވެެ. އަދި އެ އަމުރު ނެރުމުގައި ދައުވާ ލިބޭ ފަރާތުގެ މައްޗަށް ގާނޫނު ހިންގުމަށް ހުރަސްއެޅޭ ގޮތަށް އަދި ޖިނާއީ ދައުވާ ލިބޭ އެހެން ފަރާތްތަކާމެދު އަމަލު ކުރާ ގޮތާއި ތަފާތު ގޮތަކަށް ކަން ކޮށްފައިވާ ކަމަށެވެ.\nއެ އަމުރު ނެރުމުގައި އަދުލްއިންސާފު ގާއިމު ކުރުމުގެ ބާރު ނަހަމަ ގޮތުގައި ބޭނުންކޮށް ދައުވާ ލިބޭ ފަރާތަށް ނާޖައިޒު މަންފާ ހޯދާ ދިންކަމަށް ބެލެވޭ ސުލޫކީ މައްސަލައެއް ޖޭއެސްސީގެ "މައްސަލަ ބެލުމާމެދު ގޮތް ނިންމާ ކޮމެޓީ" އިން ތަހުގީގު ކުރަން ނިންމާފައިވާ ކަމަށްވެސް ޖޭއެސްސީން ބުންޏެވެ.\nއޮޑިޓާ ޖެނެރަލް އޮފީސް ސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ކްރިމިނަލް ކޯޓް އިބްރާހިމް ރިއްފަތު


Gohraalhu ge "Raalhehhen" beluntherinnah dhookohlaifi\nފިލްމު "ގޮށްރާޅު" އޮލިމްޕަހުގައި އެޅުވީ މި މަހުގެ ހަތަރު ވަނަ ދުވަހު އެވެ. ފިލްމު ރިލީޒް ކުރުމާއެކު މި ފިލްމަށް ތައުރީފްތައް ލިބި، ފިލްމު ބަލަންދިޔަ ގިނަ ބަޔެއްގެ އެންމެ ބޮޑު އެދުމަކަށްވީ މި ފިލްމުގައި ހިމެނޭ ފުރަތަމަ ލަވަ، އައްފާންގެ "ރާޅެއްހެން" ފިލްމަށް ފަހު ވެސް ފެންނާނެ ގޮތަކަށް ހެދުމެވެ. ބެލުންތެރިންގެ އެދުމުގެ މަތިން "ގޮށްރާޅު" ޓީމުން މި ލަވަ ބެލުންތެރިންނަށް ދޫކޮށްލައިފި އެވެ.\nމި ލަވަ އަކީ މިއުޒީޝަން އައްފާންގެ އެންމެ މަގުބޫލުވީ ލަވަތަކުގެ ތެރެއިން ލަވަ އެކެވެ. ޔޫޓިއުބަށާއި ފޭސްބުކަށް އިއްޔެ އެލަވަ އަޕްލޯޑް ކޮށްފައިވާއިރު މި ފިލްމުގެ "ލޯބި" ފެށިގެން އަންނަ މަންޒަރުތައް ފުރިހަމަ އަށް ދައްކުވައިދެ އެވެ. މި ލަވަ ރިލީޒް ކުރުމާއެކު އެތައް ހާސް ވިއުސް އެއް މިހާރު އަންނަނީ ލިބެމުންނެވެ.\nފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުނިގޮތުގައި ފިލްމުގެ ޝޯތައް ނުނަގަނީސް މި ލަވަ ރިލީޒް ކުރީ ބެލުންތެރިންގެ އެދުމުގެ މަތިން ކަމަށެވެ.\n"މި ލަވަ ރިލީޒް ކުރަން ނިންމީ ވަރަށް ގިނަ ބަޔެއްގެ ރިކުއެސްޓަކަށް. އޮލިމްޕަހުގައި ފިލްމު ޓިކެޓު ވިއްކާ ސަރަހައްދުގައި މި ލަވަ އަޅުވާފައި ހުންނާތީ އެތަނަށް އައިސްވެސް އެބަ ހުރޭ ލަވަ ބަލާލަން. އެހާ ގިނަ ބަޔަކު އެދުމުން، ދެން ޓީމުން ނިންމީ މި ލަވަ ރިލީޒް ކުރަން" މޮގާ ބުންޏެވެ.\nމީގެ ކުރިންވެސް އައްފާންގެ ލަވަ އެއް މި ޕްރޮޑަކްޝަން ހައުސް އިން ވަނީ ބޭނުންކޮށްފަ އެވެ. ފިލްމު "ވަކިން ލޯބިން"ގައި އައްފާންގެ "ހިތުގައި ނަށާ ރާނީ" ކިޔާފައިވަނީ މޯލްޑިވިއަން އައިޑަލް ސީޒަން ދޭކުން މަޝްހޫރުވި ހަމޫދު އަހްމަދު އެވެ.\nމި ފިލްމުގެ ހައުސްފުލް 15 ޝޯ މިހާރު އަޅުވާފައިވާ ކަމަށް ފިލްމުގެ ޕްރޮޑިއުސަރު ބުނެ އެވެ. އަދި ހީކުރި ވަރަށްވުރެ ބޮޑު ތަރުހީބެއް ލިބެމުން އަންނަ ކަމަށްވެސް ބުނެ އެވެ.


ރެއާލުން ބޭލް ވިއްކާލުން\nބޭލް އަންނަނީ ލޯނު އުސޫލުން ޓޮޓެންހަމަށް ކުޅެމުން\nއަންނަ ސީޒަނުގައިވެސް ޒިދާނުގެ ޕްލޭނުގައި ބޭލް ނުހިމެނޭ\n17 އޭޕްރިލް 2021 | ހޮނިހިރު 16:02\nރެއާލުގެ ލޯނު އެއްބަސްވުމެއްގެ ދަށުން ޓޮޓެންހަމަށް ކުޅެމުން އަންނަ ގެރެތު ބޭލް\nކުރިއަށް އޮތް ހޫނު މޫސުމުގެ ޓްރާންސްފާގައި ވޭލްސްގެ ތަރި ގެރެތު ބޭލް ވިއްކާލަން ރޭއާލް މެޑްރިޑުން މަސައްކަތްކުރަމުން އަންނަ ކަމަށް ރިޕޯޓުތައް ބުނެފިއެވެ.\nރެއާލުން ބޭލް ވިއްކާލަން މަސައްކަތްކުރަމުން އަންނަ ކަމަށް ރިޕޯޓުތައް ބުނިއިރު، އޭނާ އަންނަނީ މި ސީޒަނުގައި ލޯނު އުސޫލުން ޓޮޓެންހަމް ހޮޓްސްޕާއަށް ކުޅެމުންނެވެ. އެގޮތުން ޓޮޓެންހަމް ދޫކޮށް 2013 ވަނަ އަހަރު، އޭރު ދުނިޔޭގެ ރިކޯޑު އަގެއް ކަމަށްވާ 100 މިލިޔަން ޔޫރޯއަށް ރެއާލާ ގުޅުނު ބޭލް އަނބުރާ ޓޮޓެންހަމާ ގުޅުނީ ލޯނު އެއްބަސްވުމެއްގެ ދަށުން، މިދިޔަ އަހަރުގެ ހޫނު މޫސުމުގައެވެ. އެގޮތުން ރެއާލުން އުމުރުން 31 އަހަރުގެ ފޯވާޑް ލޯނު އުސޫލުން ދޫކޮށްފައިވަނީ މި ސީޒަނުގެ ނިޔަލަށެވެ.\nރެއާލާއެކު ބޭލް މިހާރު ހަދާފައިވާ އެއްބަސްވުން އަންނަ އަހަރުގެ ޖޫން މަހު ހަމަވާއިރު، އޭގެ ކުރިން މި އަހަރުގެ ހޫނު މޫސުމުގައި ބޭލް ވިއްކާލަން ރެއާލުން މަސައްކަތްކުރަމުން އަންނަ ކަމަށް ރިޕޯޓުތައް ބުނެއެވެ. އަދި ބޭލް ވިއްކާލަން ރެއާލުން ބޭނުންވަނީ ކުރިއަށް އޮތް ސީޒަނުގައިވެސް ރެއާލުގެ ކޯޗު ޒިނެދިން ޒިދާނުގެ ޕްލޭނުގައި ބޭލް ނުހިމެނޭތީ ކަމަށްވެސް ސްޕެއިނުގެ މީޑިއާތަކުން ވަނީ ރިޕޯޓުކޮށްފައެވެ. އެހެންކަމުން ޓޮޓެންހަމުން ބޭނުންވާނަމަ، ބޭލްގެ އެއްބަސްވުން ދާއިމީކުރުމުގެ ފުރުޞަތު އެބައޮތް ކަމަށްވެސް ރިޕޯޓުތައް ބުނެއެވެ.\nނަމަވެސް މީގެ ކުރިން ދިން އިންޓަވިއުއެއްގައި ބޭލް ވަނީ ޓޮޓެންހަމަށް ބަދަލުވުމުގެ ބޭނުމަކީ ދާއިމީ ގޮތެއްގައި މެޗުތަކެއް ކުޅެ، މި އަހަރުގެ ހޫނު މޫސުމަށް ތާވަލުކޮށްފައި އޮތް ޔޫރޯ ފުޓްބޯޅަ މުބާރާތަށް ތައްޔާރުވުން ކަމަށް ބުނެފައެވެ. އެހެންކަމުން އޭނާގެ ޙަޤީޤީ ޕްލޭނަކީ މި ސީޒަނުގައި ޓޮޓެންހަމަށް ކުޅުމަށްފަހު، ޔޫރޯގެ ފަހުން އެނބުރި ރެއާލަށް ދިއުން ކަމަށްވެސް ބޭލް ވަނީ ބުނެފައެވެ.\nމީގެ ކުރިން ރެއާލާއެކު ޖުމްލަ 12 ތަށި ބޭލް ހޯދާފައިވީ ނަމަވެސް، ރެއާލުގެ ކޯޗުގެ މަގާމާ ޒިދާން ހަވާލުވި ފަހުން ބޭލަށް މާ ގިނަ ފުރުޞަތުތަކެއް ދީފައެއް ނުވެއެވެ. އެގޮތުން މިދިޔަ ސީޒަނުގައި ރެއާލުގެ ޖާޒީގައި ބޭލް ފެނިގެން ގޮސްފައިވަނީ އެންމެ 14 މެޗުގައެވެ. ނަމަވެސް މި ފަހަކަށް އައިސް ހޯސޭ މޮރީނިއޯގެ އިރުޝާދުގެ ދަށުން ބޭލް އަންނަނީ ޓޮޓެންހަމުގައި ރަނގަޅު ކުޅުމެއް ދައްކަމުންނެވެ. އެގޮތުން މި ސީޒަނުގައި ބޭލް ވަނީ ޓޮޓެންހަމަށް މިހާތަނަށް ކުޅެދިން 27 މެޗުގައި 10 ލަނޑު ޖަހާފައެވެ.\nގެރެތު ބޭލް ރެއާލް މެޑްރިޑް


Inthikhaabee magaamuthakaai Raees @MohamedNasheed\nއާދީއްތަ 16 ޖޫން 2019\n1440 ޝައްވާލް 12\nއިންތިޚާބީ މަޤާމުތަކާއި ރައީސް މުޙައްމަދު ނަޝީދު\nމި ފަހަރު ނަޝީދަށް އިންތިޚާބީ ދައުރު ފުރިހަމަ ވާނެ ކަމަށް ފެނޭ\nކ. މާލެ 8 އޭޕުރިލް 2019 | ހޯމަ 19:13 20,141\nކުރީގެ ރައީސް މުހައްމަދު ނަޝީދު - ރައީސް އޮފީސް\nދިވެހިރާއްޖޭގެ ފަހުގެ ސިޔާސީ ތާރީޚުގެ ގިނަ ސަފްހާތައް ފުރާލެވިފައި ހުރީ ރައީސް ނަޝީދުގެ ސިޔާސީ މަސައްކަތްޕުޅުގެ މައްޗަށެވެ. ކޮޅުނބުގައި ޕާޓީ ރަޖިސްޓްރީކުރުމާއި އަމިއްލަފުޅަށް އަރުވާލެވިގެން ހޭދަކުރެއްވި މުއްދަތު އެއީ އަދި މާފަހުގެ ތާރީޚެވެ. ރައީސް މުޙައްމަދު ނަޝީދުގެ ސިޔާސީ މަސައްކަތްޕުޅުގެ ތާރީޚު އެއަށްވުރެ މާ ދުރަށްވެސް ކިޔެއެވެ.\nރައީސް މުޙައްމަދު ނަޝީދުގެ ސިޔާސީ މަސައްކަތްޕުޅުގައި އެތައް މަޤާމުތަކަކަށް އިންތިޚާބުވެފައި އެބަހުއްޓެވެ. އެ މަޤާމުތަކަށް ރައީސް ނަޝީދު އިންތިޚާބުކުރި މީހުންނަށް ރައީސް ނަޝީދަކީ ކޮން ވިސްނުމެއްގެ ކީއްކުރަންއުޅޭ ކާކުކަން އަބަދުވެސް ވަރަށް ރަނގަޅަށް އެނގެއެވެ. މިހާރުގެ ޒުވާން ޖީލު އުފަންވީއިރު އޮތް ސަރުކާރުގެ ސިޔާސަތުތަކާ ރައީސް ނަޝީދު ދިމާ އިދިކޮޅެވެ. އެކިއެކި އިންތިޚާބީ މަޤާމުތަކަށް ރައީސް ނަޝީދަށް ވޯޓުދޭ މީހުން އެ ވޯޓު ދެމުން ގެންދިޔައީ އެކަން އެނގޭތީއެވެ. އެ ރައްޔިތުންގެ ވިސްނުން ހުރީ ރައީސް ނަޝީދުގެ ވިސްނުމާ އެއްގޮތަށްކަމުގެ މެސެޖްދެނީ އިންތިޚާބީ މަޤާމުތަކަށް ކުރިމަތިލުމުން ދޭ ވޯޓުގެ ގޮތުގައެވެ.\nސިޔާސީ މަޤާމުތަކަށް އިންތިޚާބުވުމާއެކުވެސް، އެ އިންތިޚާބު ކުރެވޭ މަޤާމުގެ ދައުރު ފުރިހަމަނުކުރެވޭ ގޮތް މެދުވެރިވުމަކީވެސް ރައީސް ނަޝީދަށް އަބަދުވެސް މެދުވެރިވާ ޙާލަތެކެވެ. މިހާތަނަށް މަޤާމަކަށް އިންތިޚާބުކުރެވުނު ހަމަ ކޮންމެ ފަހަރަކުވެސް ވީ އެއް ގޮތެކެވެ.\nގަލޮޅު އަވަށު ކޮމިޓީގެ ހިންގާ ސެކެރަޓަރީއެއްގެ ގޮތުގައި ރައީސް މުޙައްމަދު ނަޝީދު އިންތިޚާބު ކުރެވުނީ 1989 ވަނަ އަހަރުއެވެ. އެއީ އެމަނިކުފާނުގެ ފުރަތަމަ އިންތިޚާބީ މަޤާމެވެ. އޭރުވެސް އެއީ ވެރިކަމުގެ ފަރާތުން ރުހިވަޑައިގަންނަވާ ބޭފުޅެއް ނޫނެވެ. އެ އިންތިޚާބުގައި ވާދަކުރެއްވިއިރުވެސް ރައީސް ނަޝީދުގެ މައްޗަށް ދިޔައީ ތަހުޤީޤެއް ކުރެވެމުންނެވެ. ކުރިމަތިލެވޭނޭކަން ޔަޤީންވީވެސް އިންތިޚާބަށް ކުރިމަތިލުމުގެ މުއްދަތު ހަމަވާން ކައިރިވެފައި އޮއްވައެވެ. ގަލޮޅުގައި އުޅޭ އެމަނިކުފާނުގެ ގޭދޮށު ކުދިންކޮޅު ނިކުމެ، ނިކަން ރަނގަޅަށް ކެމްޕެއިންކޮށް ބޮޑު ތަފާތަކުން އެ މަޤާމަށް އިންތިޚާބުކޮށްދީފިއެވެ. އިންތިޚާބުވި މަޤާމުގެ ހުވާކޮށް، މަސައްކަތާއިގެން ނުފެށި އުޅެނިކޮށް ވަޑައިގަންނަވަން ޖެހުނީ ޖަލަށެވެ. ކަރުދާހެއްގައި ގަލަން ހިންގާލެވުނު ގޮތަކުން ކުށްވެރިވީއެވެ. އިންތިޚާބުކުރެވުނު ފުރަތަމަ މަޤާމުގަނޑުވެސް ގެއްލުނީއެވެ.\nއޭގެ ފަހުން ހިނގި ވަރަށް ގިނަ ކަންކަމަށް ފަހު، ފުރަތަމަ ފަހަރަށް ރައްޔިތުންގެ މަޖިލީހުގެ އިންތިޚާބަށް ރައީސް ނަޝީދު އިންތިޚާބުވީ 1999 ވަނަ އަހަރުއެވެ. އެއީ މާލެއިން އިންތިޚާބުކުރެވުނު ދެ މެންބަރުންގެ ތެރެއިން އެއް މެންބަރުގެ ގޮތުގައެވެ. އެ މަޖިލީހަށް ހުށަހެޅޭ ބިލުތަކުގެ ބަހުސްތައް ސައިހޮޓަލުގެ މޭޒާހަމައަށް ތިރިކުރެއްވި މެންބަރަކީ އޭރުގެ މާލޭގެ މެންބަރު މުޙައްމަދު ނަޝީދެވެ. އެމަނިކުފާނާއެކު އެކަހަލަ މަޝްވަރާތަކުގައި އޭރު ބައިވެރިވެ އުޅުނު ވަރަށް ގިނަ މީހުންނަކީ މިހާރު މާލޭގައި ނަންހިނގާ ބޮޑެތި ބޭފުޅުންނެވެ. ވިޔަފާރިވެރިންނެވެ. އެކި ދާއިރާތަކުގެ ހިންގުންތެރިންނެވެ. އޭރު ރައްޔިތުންގެ މަޖިލީހުގެ އެތެރޭގައި ކުރެވޭ ބަހުސްތަކުގެ އެކަހަލަ ވާހަކަތައް ޢާންމު ތަންތަނުގައި ދެއްކުމަކީ މަދުން ހިނގާ، ނުވަތަ އެއްގޮތަކަށްވެސް ނުހިނގާ ކަމެކެވެ. އެ ތަހުޒީބު ބަދަލުކޮށްލެވޭތޯ ރައީސް ނަޝީދު އޭރު ވަރަށް މަސައްކަތްކުރެވިކަމަށްވެއެވެ.\nރައީސް ނަޝީދަށް އެ މަސައްކަތުގައި ގިނަ ދުވަހަކު ދެމި ހުރެވޭ ގޮތެއް ނުވިއެވެ. މާލޭގެ މެންބަރުގެ ގޮތުގައި ހުއްޓައި، ވައްކަމުގެ މައްސަލައެއްގައި އެމަނިކުފާނުގެ މައްޗަށް ދައުވާކުރެވި އެ މަޤާމުވެސް ގެއްލުނީއެވެ. އޭރު ހިނގި އެ ޝަރީޢަތް އަޑުއަހަން ކޯޓަށްދިޔަ ހަމައެކަނި ނޫސްވެރިޔާ މުންޑޫ އާދަމް ޙަލީމް ލިޔުއްވާފައި އޮވެއެވެ. "ނަޝީދު ކޯޓަށް ހާޒިރުވެ ވަޑައިގަތުމުން ކޮންމެ ދުވަހަކުވެސް ކޯޓު އޮފިސަރުން ދަންނަވާނެ އެވެ. "ޑިފެންޑެންޓްސް ކަސްޓަޑީ" ގެ ގޮޅިއަށް މަނިކުފާނު ވަދެވަޑައިގަންނަވާށެވެ. ރައީސް ނަޝީދު ވިދާޅުވާނީ އެމަނިކުފާނަކީ ކުށްވެރިއެއް ނޫން ކަމަށެވެ. އެތަނަށް ވަދެވަޑައިގަންނަވާން ޖެހިވަޑައި ނުގަންނަވާނެ ކަމަށެވެ. ހިނިފުޅުވަޑުވައިފައި ވިދާޅުވާނެ އެވެ. "ނިޒާރު އެވެ! އަދި އަޅުގަނޑު ކުށްވެރިއަކަށް ވެސް ނުވޭ ނޫން ހެއްޔެވެ؟" އެހުރިހާ މަންޒަރެއް ދެކޭން އަޅުގަނޑު އިންނަމެވެ. ކޮންމެ ދުވަހަކު އެ ހުރިހާ ވާހަކައެއް ދައްކަވައިފައި އެމަނިކުފާނު އެވިދާޅުވާ ގޮޅިއަކަށް ވެސް ވަދެވަޑައިގަންނަވާނެ އެވެ. އެކަމަކު އޭގެ ކުރިން އަޅުގަނޑާ މުހާތަބުކޮށް "އާދަހަލީމް މިވާހަކަ ވެސް ވާނީ ލިޔާށޭ" ވިދާޅުވާނެ އެވެ."\nމުންޑޫ އާދަމް ހަލީމް އިތުރަށް ލިޔުއްވާފައި އޮވެއެވެ. "އެވިދާޅުވާ ވެލާނާގެއަކަށް އަޅުގަނޑު ވެސް ވަނީމެވެ. އަޅުގަނޑާއެކު އޭރު ޖިނާއީ ކޯޓުގެ އިސް ގާޒީއަކަށް ހުންނެވި ޑރ. މުހައްމަދު ޖަމީލު އަހުމަދުގެ ކޮއްކޯފުޅު އަދި ނޫސްވެރިޔާ، އަބްދުﷲ ޖަމީލު ވެސް ވަނެވެ. ލިބުނު އެއްޗެއް އަޅުގަނޑު ވެސް ގެންދިޔައިމެވެ. ޖަމީލު ވެސް ގެންދިޔަ އެވެ. މަންޒަރު ބަލާން މީހުން ވެސް ތިއްބެވެ. ފާރުގައި ބަލާން ހުރެގެން ރައީސް ނަޝީދުގެ މައްސަލަ ބޮޑު ކޮށްލި "ލޮލަށް" އަޅުގަނޑާއި ޖަމީލު ވެސް ފެންނާނެ އެވެ. އެކަމަކު އަޅުގަނޑުމެންނަކާ ސުވާލެއް ނުކުރެ އެވެ."\nކޮންމެއަކަސް އެފަހަރުވެސް ދައުރު ފުރިހަމަވުމުގެ ކުރިން ރައީސް ނަޝީދުގެ ގޮނޑި ގެއްލިއްޖެއެވެ. އިނގިރޭސިވިލާތުން ހިމާޔަތް ހޯއްދަވައިގެން ވަޑައިގަންނަވަން ޖެހިވަޑައިގެންނެވިއިރު އެއީ މާލޭގެ މެންބަރެއް ނޫނެވެ. ނިކަމެތިކަމާއެކު އެރަށުން ފައްސާ ނަގާލެވުނު، ގ.ކެނެރީގޭ މުޙައްމަދު ނަޝީދު އޭގެ އަހަރުތަކެއްފަހުން، ދެން އިންތިޚާބުވެވަޑައިގަތީ ދިވެހިރާއްޖޭގެ ރައީސުލްޖުމްހޫރިއްޔާކަމުގެ މަޤާމަށެވެ. އެއީ ރައްޔިތުންގެ ވަރަށް ބޮޑު ތާއީދަކާއެކު ދިވެހިވެރިކަމަށް ގެނެވުނު ބޮޑު އަދި އިންޤިލާބީ ބަދަލެކެވެ. އެހެންނަމަވެސް ރައީސް ނަޝީދުގެ، ކުރީއްސުރެ އޮތް، އިންތިޚާބީ މަޤާމުގެ ދައުރު ފުރިހަމަ ނުކުރެވުމުގެ ތާރީޚު އަލުން އަނބުރާ އިއާދަވިއެވެ. އެ ވެރިކަމުގައި ނިމުމުގެ ސިއްކަޖެހުނު ގޮތާއި އޭގެ ސަބަބުތައް އަޅުގަނޑު ދަންނަވަންޖެހޭވަރަށްވުރެ މާ ސާފެވެ. އެ މަޤާމުން އިސްތިއުފާދެއްވަން ޖެހިވަޑައިގެންނެވި ފަހުން ވެއަތުވެގެން މި ދިޔަ7އަހަރު މުޅި ރާއްޖޭގެ ޙާލަތާއި، އެ ޙާލަތުން އަރައިގަތުމަށް ކުރަންޖެހުނު މަސައްކަތާއި އޭގެ ތާރީޚު އެއްވެސް މީހަކަށް އޮޅިފައެއް ނެތެވެ.\nއޭގެ7އަހަރު ފަހުން މިއަދު، ރައީސް މުޙައްމަދު ނަޝީދަކީ ރައްޔިތުންގެ މަޖިލީހުގެ މައްޗަންގޮޅި މެދުދާއިރާގެ ޢިއްޒަތްތެރި މެންބަރެވެ. މަޖިލީހަށް ވަޑައިގެންނެވީ ބިޔަ ލަޝްކަރަކާއި، ކުރައްވާނޭ މަސައްކަތުގެ5އަހަރު ދުވަހުގެ ތާވަލަކާއެކުއެވެ. އެއީ ކެނޑިނޭޅި އިސްލާހަށް މަސައްކަތްކުރި އެތައް ރައްޔިތުންނަށް ލިބުނު ހިތްހަމަޖެހުމެކެވެ.\nފެންނަނީ މި ދަތުރު އަމާންވާނޭކަމަށެވެ. ދުރުން، މާދުރުންވެސް ވިއްސާރައެއްގެ ލިސާނެއްވެސް ފެންނާކަށް ނެތެވެ. އަދި ފެންނާކަށް ނެތެވެ. ރައީސް ނަޝީދުގެ އެ އޮންނަ، އިންތިޚާބީ މަޤާމުތަކުގެ ދައުރު ފުރިހަމަނުކުރެވުމުގެ ތާރީޚް އިއާދަވުމަކީ މިފަހަރު ދިމާވެދާނޭ ޙާލަތެއްކަމަކަށް ނުފެނެއެވެ. އެއީ އިސްލާހީ މަސައްކަތުގައި އުޅުނު އެއްވެސް މީހަކު އަލަކުން ކުރަން ބޭނުންވާނޭ ތަޖުރިބާއެއްވެސް ނޫނެވެ. ދެން މިފަހަރު ވާގޮތެއް އަޅުގަނޑުމެން ބަލަން ތިބޭނަމެވެ.\nއެޑިޓަރުގެ ނޯޓް: މިއީ ގާނޫނީ ވަކީލް މަހްފޫޒު ސައީދު ލިޔުއްވާފައިވާ ލިޔުމެކެވެ.\n- ދިޕިކާ ''83'' ކުޅެނީ 14 ކްރޯޑަށް؟\n- ޕީޕީއެމުން ފަނޑިޔާރު ދީދީގެ ދިފާއުގައި ނިކުމެއްޖެ\n- ދަގަނޑެއް ވެއްޓި ސައިކަލުތަކަކަށް ގެއްލުންވެއްޖެ\n- ކަމަދޫ ކައުންސިލްގެ ރައީސްކަމަށް ސާޖިދު އިންތިޚާބު ކޮށްފި\n- ޕާޓްނަރޝިޕް ފޯރަމްގައި ބައިވެރިވާ ފަރާތްތައް ރާއްޖެ އަންނަން ފަށައިފި\n- އިންޑިއާ ހެލްތް އެކްސްޕޯ ކާމިޔާބު ކަމާއި އެކު ނިންމާލާއިފި\n- ނާނާ ޕަޓޭކަރްގެ މައްޗަށް ކޮށްފައިވާ ޖިންސީ ފުރައްސާރައިގެ ތުހުމަތު ސާބިތެއް ނުވި\n- މާލޭގެ އެކި ސަރަހައްދުތަކަށް ވަރަށް ބޮޑަށް އުދައަރައިފި\nބޭނުންވަނީ ސްރީ ލަންކާއަކީ އަމާން ތަނެއް ކަން މުޅި ދުނިޔެއަށް ހާމަކޮށްދޭން: ނައިބު ރައީސް\nދިޕިކާ ''83'' ކުޅެނީ 14 ކްރޯޑަށް؟\nދަގަނޑެއް ވެއްޓި ސައިކަލުތަކަކަށް ގެއްލުންވެއްޖެ\nކެންސަރަށް ފަރުވާ ހޯދަމުން އަންނަ ރިޝީ ކަޕޫރުގެ ހާލު ރަނގަޅު!\nމާލޭގެ އެކި ސަރަހައްދުތަކަށް ވަރަށް ބޮޑަށް އުދައަރައިފި\nޕީޕީއެމުން ފަނޑިޔާރު ދީދީގެ ދިފާއުގައި ނިކުމެއްޖެ\nކަމަދޫ ކައުންސިލްގެ ރައީސްކަމަށް ސާޖިދު އިންތިޚާބު ކޮށްފި\nއިންޑިއާ ހެލްތް އެކްސްޕޯ ކާމިޔާބު ކަމާއި އެކު ނިންމާލާއިފި


"noosverin thajuribaakuranee hiyaalugaives nei minivankameh"\nނޫސްވެރިން ތަޖުރިބާކުރަނީ ހިޔާލުގައިވެސް ނެތް މިނިވަންކަމެއް: ރައީސް\nރައީސް ސޯލިހް އެންމެ ފަހުން ބޭއްވި ނޫސްވެރިންގެ ބައްދަލުވުމުގައި ނޫސްވެރިން ބައިވެރިވަނީ -- ފޮޓޯ: ރައީސް އޮފީސް\nދިވެހި ނޫސްވެރިން މިއަދު ތަޖުރިބާކުރަމުން ދަނީ ދިވެހި ރައްޔިތުންނާއި ދިވެހި ނޫސްވެރިން، މީގެ އަހަރުތަކެއް ކުރިން ޚިޔާލު ވެސް ނުކުރާ ވަރުގެ މިނިވަން ނޫސްވެރިކަމެއް ކަމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެ އެވެ.\nރައީސް ސޯލިހް މިހެން ވިދާޅުވީ މިއަދު ފާހަގަކުރާ ބައިނަލްއަގްވާމީ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި ނެރުއްވި ހިތޯބެއްގަ އެވެ.\nރައީސް ވިދާޅުވީ ދިވެހި ނޫސްވެރިން މިއަދު ތަޖުރިބާކުރަމުން ދަނީ މީގެ އަހަރުތަކެއް ކުރިން ޚިޔާލު ވެސް ނުކުރާ ވަރުގެ މިނިވަންކަމެއް ކަމަށެވެ. މި ސަރުކާރުން މިނިވަން ނޫސްވެރިކަމަށް ޖާގަދިނުމަށް ކުރި މަސައްކަތްތަކަށްފަހު، ފާއިތުވެގެން މިދާ ތިން އަހަރުގެ ތެރޭގައި ބައިނަލްއަގްވާމީ ނޫސްވެރިކަމުގެ މިނިވަންކަމުގެ މިންގަނޑުގައި ރާއްޖެ ބޮޑު ކުރިއެރުމެއް ހޯދައިފައިވާ ކަން ރައީސް ފާހަގަކުރެއްވި އެވެ. އެގޮތުން ވޯލްޑް ޕްރެސް ފްރީޑަމް އިންޑެކްސްގައި، މިހާރު ރާއްޖެ އޮތީ 72 ވަނައަށް ކުރިއަށް ޖެހިފަ އެވެ. ދެހާސް އަށާރަ ވަނަ އަހަރު މި ސަރުކާރުން ވެރިކަމާ ހަވާލުވިއިރު ވޯލްޑް ޕްރެސް ފްރީޑަމް އިންޑެކްސްގައި ރާއްޖެ އޮތީ 120 ވަނައިގަ އެވެ.\nދިވެހި ނޫސްވެރިކަމަށް މިނިވަން މާހައުލެއް ފަހިކޮށްދިނުމުން ނޫސްވެރިކަމަކީ ދައުލަތުގެ ހަތަރުވަނަ ބާރުކަން، މިދިޔަ ތިން އަހަރުގެ ތެރޭގައި ވަރަށް ރަނގަޅަށް ސާބިތުވެއްޖެ ކަމުގައި ވިދާޅުވި އެވެ. ދައުލަތް ހިންގުމުގެ ނިޒާމުގެ ތެރޭގައި ހުރި ނުރަނގަޅު އެތައް ކަމެއް، ނޫސްވެރިންގެ ޚަބަރުތަކާއި ރިޕޯޓްތަކުގެ ޒަރީއާއިން، އާންމު ރައްޔިތުންނާ ހަމައަށް ތިލަކުރި އެވެ. ރައީސް ވިދާޅުވި ގޮތުގައި އެކަމުގެ ސަބަބުން ކަންތައްތަކެއް އިސްލާހްކުރުގެ ފުރުސަތު ތަނަވަސްވެގެން ދިޔަ އެވެ. އަދި އެކަމަކީ ދައުލަތުގެ މުވައްޒަފުން އަމިއްލައަށް ޒިންމާދާރުވުމަށް ލިބުނު ވަރަށް ބޮޑު ބާރެެއް ކަމުގައިވެސް ވިދާޅުވި އެވެ.\nރައީސް ސޯލިހް އެންމެ ފަހުން ބޭއްވި ނޫސްވެރިންގެ ބައްދަލުވުމަށްފަހު ބައެއް ނޫސްވެރިންނާ އެމަނިކުފާނު ވާހަކަދައްކަވަނީ -- ފޮޓޯ: ރައީސް އޮފީސް\nރައީސް ވިދާޅުވީ ނޫސްވެރިއެއްގެ ހައިސިއްޔަތުން ލިބިފައިވާ މިނިވަންކަމުގެ ބޭނުން ހިފާއިރު، އަނެކުންނަށް ލިބިގެންވާ އަބުރު ރައްކާތެރިކުރުމުގެ ހައްގަށް ހުރުމަތްތެރިވުމަކީ، ނޫސްވެރިޔާގެ ޒިންމާއެއްކަން ހަނދާނުގައި ބަހައްޓަން ޖެހޭ ކަމަށެވެ. އެ ޒިންމާ އަދާކުރުމަކީ މީސްމީހުންނާ ބެހޭ ގޮތުން، ހަގީގަތެއް ނެތް ވާހަކަތައް ނުފެތުރުމާއި، ޔޯލަ ވާހަކަ ފެތުރުން ހުއްޓައިލުން ކަމުގައިވެސް ވިދާޅުވި އެވެ. މައުލޫމާތު ފެތުރުމުގައި ޔަގީންކަން ނެތް ވާހަކަތަކަށް ބަރޯސާނުވެ، ތަހުލީލީ ނޫސްވެރިކަމުގެ ޒަރީއާއިން، ކޮންމެ ކަމެއްގައިވެސް ހަގީގަތާ ހަމައަށް ފީނައި، ކަން އޮތް ގޮތް ރައްޔިތުންނަށް ހާމަކޮށްދިނުމަށް ހިތޯބުގައި ވަނީ ގޮވާލައްވާފަ އެވެ. އަދި ހަބަރާއި މައުލޫމާތު ފެތުރުމުގައި މިހާރަށް ވުރެ ބޮޑަށް ޒިންމާދާރު ވުމަށް ހުރިހާ ދިވެހި ނޫސްވެރިންނަށް ރައީސް ވަނީ އިލްތިމާސް ކުރައްވާފަ އެވެ.\nރައީސް ވިދާޅުވީ ނޫސްވެރިކަމަކީ ވަރަށް މަތިވެރި މަގުސަދެއްގެ މަތީގައި ބިނާވެފައި އޮންނަ ކަމެއް ކަމަށެވެ. އެހެންވެ ކޮންމެ ކަމެއްގައިވެސް އެންމެ ފުރިހަމަ ތެދު މައުލޫމާތު ރައްޔިތުންނަށް ފޯރުކޮށްދިނުމާ އެކީ، ފަނާކުރަނިވި އެންމެހައި ކަންކަމުން ރައްޔިތުން ދުރުހެލިކުރަން ރައީސް ވަނީ އެދިވަޑައިގެންފަ އެވެ. އަދި ގައުމު ބިނާކޮށް އާރާސްތުކުރުމުގައި ރައްޔިތުންގެ ބައިވެރިވުން އިތުރުކުރުމަށް މަސައްކަތް ކުރުމަކީ ނޫސްވެރިންގެ އެންމެ މަތީ ޒިންމާކަމަށް ހެދުން މުހިއްމު ކަމުގައިވެސް ވިދާޅުވި އެވެ. ނޫސްވެރިކަމަކީވެސް ގައުމީ ހިދުމަތެއް ކަމުގައި ދެކިގެން ގައުމު ބިނާކުރުމުގެ ރޫހުގައި ހުރިހާ ނޫސްވެރިން މަސައްކަތް ކުރައްވާނެ ކަމަށް އުއްމީދު ކުރައްވާ ކަމުގައިވެސް ރައީސް ވިދާޅުވެފައިވެ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް މޯލްޑިވްސް މީޑިއާ ކައުންސިލް + ދިވެހި މީޑިއާ މޯލްޑިވސް ބްރޯޑްކާސްޓިން ކޮމިޝަން ޕޮލިޓިކްސް


ޢީދުނަމާދުކުރުން މޮޅުއިތުރުވެގެންވާ ތަން ޝައިޚް ޢަލީ ޒާހިރު ބިން ސަޢީދު ޤާސިމް\nޝާއިޢުކޮށްފައިވަނީ 2013 ޖުލައި 30 ވަނަ ދުވަހު 4:10 ގައި\nސުވާލު: ޢީދުނަމާދުކުރުން މޮޅުއިތުރު ވެގެންވަނީ މިސްކިތުގަތޯއެވެ؟ ނުވަތަ ހުސްބިމެއްގައިތޯއެވެ؟\nޖަވާބު: الحَمْدُ لِلَّه وَالصَّلاَة ُوَالسَّلاَمُ عَلَى رَسُولِ اللهِ وَبَعدُ: މިސްކިތުގައި ޢީދު ނަމާދުކުރުމަކީ ހުއްދަކަމެކެވެ. އެހެން ނަމަވެސް މޮޅު އިތުރުވެގެންވަނީ رسول الله صلى الله عليه وسلم ޢީދުނަމާދުކުރެއްވި ގޮތަށް ހުސްބިމެއް، ޞަހަރާއެއް ނުވަތަ މައިދާނެއްފަދަ ތަނެއްގައި ކުރުމެވެ. އެއީ އަންނަނިވި ސަބަބުތަކާއި ހެދިއެވެ.\nޢާންމުގޮތެއްގައި ހުސްބިމެއްގައި ޢީދުނަމާދުކުރެއްވި ކަމަށް رسول الله صلى الله عليه وسلم ގެ ސުންނަތުން ސާބިތުވާން އޮތުން. މިކަމަށް ދަލީލު ކޮއްދޭ ދަލީލުތަކުގެ ތެރޭގައި އަންނަނިވި ޙަދީޘް ހިމެނެއެވެ. عَنْ أَبِي سَعِيدٍ الخدري رضي الله عنه قَالَ: كَانَ رَسُولُ اَللَّهِ صلى الله عليه وسلم يَخْرُجُ يَوْمَ اَلْفِطْرِ وَالْأَضْحَى إِلَى اَلْمُصَلَّى، وَأَوَّلُ شَيْءٍ يَبْدَأُ بِهِ اَلصَّلَاة، ثُمَّ يَنْصَرِفُ فَيَقُومُ مُقَابِلَ اَلنَّاسِ -وَالنَّاسُ عَلَى صُفُوفِهِمْ- فَيَعِظُهُمْ وَيَأْمُرُهُمْ … (مُتَّفَقٌ عَلَيْهِ) މާނައި: ” أَبو سَعِيد الخدري رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. فِطْر ޢީދު ދުވަހާއި أَضْحَى ޢީދުދުވަހު رسول الله صلى الله عليه وسلم ނަމާދުކުރާ ހުސްބިމަށް ނުކުމެވަޑައި ގަންނަވާ ކަމުގައި ވިއެވެ. އެންމެފުރަތަމަވެސް ކުރައްވާ ކަމަކީ ނަމާދުކުރެއްވުމެވެ. އޭގެފަހުގައި މީސްތަކުންގެ ކުރިމައްޗަށް ވަޑައިގެން މީސްތަކުން ސަފުތަކުގައި ތއްބަވަނިކޮށް އެބައިމީހުންނަށް ނަސޭހަތް ދެއްވާ އަމުރުކޮށް ހައްދަވައެވެ.”\nرسول الله صلى الله عليه وسلم ގެ މިސްކިތް ކޮޅު “المسجد النبوي” ގެ މަތިވެރިކަމާއި މާތްކަމާއި އެކުވެސް އިތުރު އެކަލޭގެފާނާއި އަޞްޙާބުބޭކަލުން މިސްކިތްކޮޅު ދޫކުރައްވާ ހުސްބިމަކަށް ނުކުމެ ވަޑައިގެން ޢީދުނަމާދުކުރެއްވުން. “المسجد النبوي” ގެ މާތްކަމާއި ބެހޭގޮތުން رسول الله صلى الله عليه وسلم ޙަދީޘް ކުރެއްވިއެވެ. صَلاَةٌ فِى مَسْجِدِى هَذَا أَفْضَلُ مِنْ أَلْفِ صَلاَةٍ فِيمَا سِوَاهُ إِلاَّ الْمَسْجِدَ الْحَرَامَ (مُتَّفَقٌ عَلَيْهِ) މާނައީ: “މިމިސްކިތް ކޮޅު (المسجد النبوي) ގައި ކުރާ ނަމާދު المَسْجِد الْحَرَام ފިޔަވައި އެހެން މިސްކިތެއްގައި ކުރާ އެއްހާސް ނަމާދަށްވުރެ މާތްވެގެންވެއެވެ.”\nހުސްބިމެއްގައި ޢީދުނަމާދުކުރުން ސުންނަތުން ސާބިތުވާއިރު އެކަން ކުރުމުގައި ސުންނަތެއް ދިރުވުން ހިމެނިގެންވުން. رسول الله صلى الله عليه وسلم ޙަދީޘް ކުރެއްވިއެވެ. مَنْ أَحْيَا سُنَّةً مِنْ سُنَّتِي قَدْ أُمِيْتَتْ بَعْدِي فَإِنَّ لَهُ مِنَ الأَجْرِ مِثْلَ مَنْ عَمِلَ بِهَا مِنْ غَيْرِ أَنْ يَنْقُصَ مِنْ أُجُورِهِم شَيْئاً )أخرجه الترمذي وهو حديث حسن لشواهده .) މާނައީ: “ތިމަންކަލޭގެފާނަށްފަހު ތިމަންކަލޭގެފާނުގެ ސުންނަތް ތަކުގެ ތެރެއިން ނެތިގޮސްފައިވާ ސުންނަތެއް ދިރުވައިފި މީހަކު ދަންނާށެވެ! ފަހެ އެމީހަކަށް، އެސުންނަތަށް ޢަމަލުކުރާ މީހުންނެކޭ އެއްފަދައިން ދަރުމަލިބޭނެއެވެ. އެއީ ޢަމަލުކުރާ މީހުންގެ ދަރުމައިން އެއްވެސް އެއްޗެއް އުނިވުމަކާ ނުލައެވެ.”\nޢީދު ނަމާދުހުސްބިމެއްގައި ކުރުން ސުންނަތްވުމުގައި ފޮރުވިފައިވާ ޙިކުމަތް ތަކެއްވާ ކަމަށް ޢިލްމުވެރިންވިދާޅުވެއެވެ. އޭގެ ތެރޭގައި ފިރިހެނުންނާއި އަންހެނުންނާއި ކުޑަކުދިން އެއްތަނަކަށް އެއްވެ ﷲ ގެ ކަލިމަފުޅުމަތިވެރިކޮށް ﷲ ދެއްވި ނިޢުމަތްތައް މަތިން ހަދާންކޮށް ތަކްބީރު ކިޔާ ދީނުގެ ޝިޢާރުތައް ފާޅުކުރުމާއި މުސްލިމުންގެ ދުޢާގައި ބައިވެރިވުން ހިމެނެއެވެ. ޢީދުނަމާދަށް ދިއުމަށް رسول الله صلى الله عليه وسلم ފިރިހެނުންގެ އިތުރަށް އަންހެނުންނަށްވެސް ބާރުއަޅުއްވާފައިވާއިރު އެކަބަލުންގެ ތެރޭގައި ތިއްބަވާ ޙައިޟްވެރިންވެސް ނަމާދުނުކުރިކަމުގައިވިޔަސް އެތަނަށްގޮސް އެއްފަރާތެއްގައި ތިބެ ހެޔޮކަންކަމުގައްޔާއި ދުޢާގައި ބައިވެރިވުމަށް ވަނީ އަންގަވާފައެވެ. ޙައިޟްވެރިޔާއަށް މިސްކިތުގައި މަޑުކުރުން ހުއްދަނުވާ އިރު މިފަދަބޮޑު ހެޔޮކަމެއްގައި އޭނައަށް ބައިވެރިވުމުގެ ފުރުޞަތު ހުސްބިމެއްގައި ކުރުމުން ލިބިގެންދެއެވެ. އަދި ޢީދުނަމާދަށްދާއިރު ލާނެ ޖިލްބާބެއް ނެތްނަމަ އެހެންބޭކަބަލެއްގެ އަތުން އަނބުރާ ދޭގޮތަށް ޖިލްބާބެއް ހޯދައިގެންވެސް ދިއުމަށް ވަނީ އިރުޝާދު ދެއްވާފައެވެ.\nޢުޛުރެއް ނެތް ނަމަ މިސްކިތުގެ ބަދަލުގައި ހުސްބިމެއް، މައިދާނެއްފަދަ ތަނެއްގައި ޢީދުނަމާދުކުރުމަކީ ސުންނަތްގޮތް ކަމަށް ކުރިއާއި ފަހުގެ މަޝްހޫރު ގިނަދަންނަބޭކަލުން ތަކެއްވިދާޅުވެފައިވުން.\nوَاللهُ أَعْلَمُ بِالصَّوَابُ.


Noorul-islam.NET :: ގެއްލުނު ހާރު\nތާރީޚް: 21 ޑިސެމްބަރު 2008\nތަރުޖަމާ : [ބިލާލް]\nމައްކާއަށް ވަރަށް ތަދުމަޑު ދުވަސްވަރެއް ކުރިމަތިވިއެވެ. މީސްތަކުން ނިކަން ހާލުގައި ޖެހި ކާނެ ބޯނެ އެއްޗެއް ނެތި ބަނޑަށް މަރުވާ ހިސާބުގައި ދުވަސްތައް ވޭތުކުރަމުން ދިޔައެވެ.<?xml:namespace prefix = "o" />\nމި ދުވަސްވަރު މައްކާގައި ވަރަށް ޞާލިޙު އަޅުވެރިޔަކު ދިރިއުޅުނެވެ. މިއަޅުވެރިޔާ އެއްދުވަހަކު މަގެއް މަތީން ދަނިކޮށް ވަރަށް އަގު ބޮޑު ހާރެއް ފެނުނެވެ. އޭނާ ވަގުތުން އެނަގާފައި ޖީބަށް ލައިގެން ހިނގައިގަތީ މިސްކިތާ ދިމާލަށެވެ.\nއޭނާ މިސްކިތަށް ދިޔަ މަގުމަތީގައި ހާރެއް ގެއްލިގެން އެ ވާހަކަ ގޮވަމުން ހިނގާ މީހަކު ފެނުނެވެ. ދެން މި އަޅުވެރިޔާ އެ މީހާ ގެއްލިގެން އުޅޭ ހާރު ސިފަކޮށްދިނުމަށް އެދުނެވެ. ޝައްކު ކުރާނެ އެއްވެސް ޖާގައެއް ނޯންނާނެހާ ފުރިހަމައަށް އެ މީހާ އެ ހާރު ސިފަކޮށްދިނެވެ. ދެން އަޅުވެރިޔާ އެއްވެސް އުޖޫރައަކާއި ނުލައި އެ ހާރު އޭގެ ޙައްޤު ވެރިޔާ އާއި ހަވާލުކުރިއެވެ.\nއެއަށްފަހު އަޅުވެރިޔާ އެހާރުގެ ބަދަލުގައި އެއަށް ވުރެ ރަނގަޅު އެއްޗެއް ދެއްވުމަށް އެދި ކީރިތި ﷲ އަށް ދުޢާ ކުރިއެވެ.\nއޭގެ ދުވަސްކޮޅެއް ފަހުން އަޅުވެރިޔާ ދަތުރަކު ދިޔުމަށް ކުޑަ ބޯޓަކަށް އަރައިގެން ކަނޑު މައްޗަށް ނުކުތެވެ. ނަމަވެސް އިރުކޮޅެއް ނުވެ އައި ބާރުގަދަ ތޫފާނެއްގައި ޖެހި ބޯޓު ހަލާކުވިއެވެ. މުޅި ބޯޓު ކުދި ކުދި ވިއެވެ. ދެން އޭނާއަށް މަޖުބޫރުވީ ކުޑަ ކުޑަ ލަކުޑިކޮޅެއްގެ އެހީ ހޯދާށެވެ. އޭރުވެސް ވަރަށް ވައި ގަދައެވެ. އެހެންވެ ވަޔާ އެއްގޮތަށް އޭނާވެސް ދެ ފަރާތަށް ދެ ފަރާތަށް ގެންދެއެވެ. އަދި އެންމެ ފަހުން އެގޮތް މިގޮތުން އޭނާ ރަށަކަށް ލެއްގިއެވެ.\nރަށަށް އަރާ ހިނގާލިތަނުން އެންމެ އިހަށް ފެނުނީ މިސްކިތެކެވެ. އޭނާވެސް އެހެންމީހުންނެކޭ އެއްގޮތަށް އެ ޖަމާޢަތުގައި ބައިވެރިވެ ނަމާދު ކުރަން ފެށިއެވެ. ނަމާދުން އަވަދިވުމަށް ފަހު މިސްކިތުގައި އިށީނދެ ޤުރްއާން ކިޔަވަން ފެށިއެވެ.\nއަޅުވެރިޔާގެ ކިޔެވުން އަޑުއިވުނު ހިނދު މީސްތަކުން ހައިރާންވެފައި ސުވާލުކުރިއެވެ. [ކަލެއަށް ޤުރުއާން ކިޔަވަން އެނގޭ ހެއްޔެވެ؟] އަޅުވެރިޔާ އާނ އެކޭ ބުންޏެވެ. ރަށު މީހުން އެދުނީ އެމީހުންގެ ދަރީންނަށް ޤުރުއާން ކިޔަވައި ދިނުމަށެވެ. އެހެންވެ އޭނާ ކުދީންނަށް ޤުރުއާން ކިޔަވައިދޭން ފެށިއެވެ. އަދި އެކަމަށްޓަކައި ކުޑަ އުޖޫރައެއް ނަގަންފެށިއެވެ.\nއެހެން ދުވަހަކު އޭނާ ކޮންމެވެސް އެއްޗެއް ލިޔަން އިންތަން ރަށު މީހުންނަށް ފެނުނެވެ. ހަމަ ކުރީދުވަހެކޭ އެއްގޮތަށް އެމީހުން އެދުނީ އެމީހުންގެ ދަރީންނަށް ލިޔަން ކިޔަން ދަސްކޮށްދިނުމަށެވެ. އެހެންވެ އަޅުވެރިޔާ އެކަންވެސް ކުޑަ މުސާރަޔަކަށް ކޮށްދޭން ފެށިއެވެ.\nއޭގެ ދުވަސްކޮޅެއް ފަހެވެ. ރަށުގެ ކަމުވޮށިގެން ވާ ބަޔަކު އައިސް އަޅުވެރިޔާގެ ގާތުން ރަށުގައި އުޅޭ ޔަތީމު އަންހެން ކުއްޖަކާ ކާވެނި ކޮށްފާނަންތޯ އެހިއެވެ. އެ ކުއްޖާގެ ބައްޕައަކީ ވަރަށް ޞާލިޙު މީހެއް ކަމުގައި ވެސް އެމީހުން ކިޔައިދިނެވެ.\nއަޅުވެރިޔާ އެކަމަށް ރުހި ޤަބޫލުވިއެވެ.\nފަހުން އަޅުވެރިޔާ ކިޔައިދިނެވެ. [އަހަރެން އެ ކުއްޖާ އާއި ކާވެނި ކުރުމުން ފެނުނީ އެކުއްޖާގެ ކަރުގައި އެއްކަލަ އަގު ބޮޑު ހާރު އޮތްތަނެވެ. އެ އަންހެން ކުއްޖާ ކިޔައިދިން ގޮތުގައި އޭނާގެ ބައްޕަ މައްކާއަށް ކުރި ދަތުރެއްގައި އެ ހާރު ގެއްލުމުން ވަރަށް ޞާލިޙު މީހެއް އެ ހާރު އަނބުރާ ބައްޕައަށް ރައްދު ކޮށްދިން ކަމަށް ބުންޏެވެ. އެ ކުއްޖާ ބުނިގޮތުގައި އޭނާގެ ބައްޕަ ސަޖިދައިގައި އޮވެ އެ ފަދަ ޞާލިޙު މީހަކު އޭނާގެ ދަރިފުޅަށް ދެއްވުމަށް ވަރަށް ގިނައިން ދުޢާކުރެއެވެ. މިހުރިހާ ވާހަކައެއް އަޑު އެހުމަށްފަހު، މައްކާއިން ބައްޕައާ ދިމާވި މީހަކީ އަހަރެން ކަމުގައި އަހަރެންގެ ލޯބިވާ އަނބިމީހާގެ ގާތުގައި ބުނީމެވެ.]\nމި ވާހަކަ އިބްނު ރަޖަބާއި އަދި އެނޫންވެސް ބައެއް ޢިލްމުވެރިން ރިވާކުރައްވާފައި ވެއެވެ.


Loch Ness Mosnter'aah vattharu 70 million aharuvefaivaa...\nލުއި ޚަބަރު - ލޮކް ނަސް މޯންސްޓަރ\nމި ޖަނަވާރަކީ ކަނޑުގައި އުޅުނު "ރެޕްޓައިލް" އެއް\nފޮސިލް އެންމެ ފުރަތަމަ 1989 ވަނަ އަހަރުގެ ތެރޭގައި\nއެލަސްމޮސޯރ ދިރިއުޅެފައިވަނީ ސާރުތައް އުޅުނު ޒަމާނުގައި\nކ. މާލެ 27 ޖޫން 2019 | ބުރާސްފަތި 00:57 23,974\nފެނުނު ފޮސިލްއަށް ބިނާކޮށް ކުރެހުންތެރިޔަކު ކުރަހާފައިވާ އެލަސްމޮސޯރ - ގެޓީ އިމޭޖާސް\nސްކޮޓްލެންޑުގެ ލޮކްނަސް ކޯރުން ފެންނަކަމަށް ބުން ލޮކް ނަސް މޯންސްޓަރއާ ވައްތަރު، 70 މިލިއަން އަހަރުވެފައިވާ ޖަނަވާރެއްގެ ފޮސިލްއެއް އެންޓާޓިކާއިން ފެނިއްޖެއެވެ.\nގިނަ އަހަރުތަކެއްގެ ބުރަ މަސައްކަތަށް ފަހު ދިރާސާކުރާ ފަރާތްތަކުން ހޯދާފައިވާ ޖަނަވާރަކީ، އެލަސްމޮސޯރ (Elasmosaur) ގެ ނަން ދެވިފައިވާ ކަނޑުގައި ދިރިއުޅުނު "ރެޕްޓައިލް" އެކެވެ. އޭތީގެ ބަރުދަނުގައި 15 ޓަނު ހުންނާނެ ކަމަށް ދިރާސާކުރާ ފަރާތްތަކުން ބުނެފައިވެއެވެ.\nހަރުފައެއްގެ ސިފައިގައި ހުންނަ ބޮލަކާއި، ޖައްރާފާއެއްގެ ހުންނަ ކަހަލަ ދިގު ކަނދުރާއެއް ހުންނަ ކަމަށް ބުނާ އެލަސްމޮސޯރ ދިރިއުޅެފައިވަނީ ސާރުތައް އުޅުނު ޒަމާނުގައެވެ. ދިގުމިނުގައި 40 ފޫޓު ހުންނަ ޖަނަވާރަކީ މިހާތަނަށް ފެނިފައިވާ އެންމެ ބަރު އެއް ޖަނަވާރެވެ. އަދި މިއީ މިހާތަނަށް ފެނުނު އެންމެ ފުރިހަމަޔަށް ރައްކާކުރެވިފައި އޮތް ފޮސިލްކަމަށް ވެސް އޭތި ހޯދި ދިރާސާކުރާ ފަރާތްތަކުން ބުނެފައިވެއެވެ.\nމި ފޮސިލް އެންމެ ފުރަތަމަ 1989 ވަނަ އަހަރުގެ ތެރޭގައި ހޯދިފައިވީ ނަމަވެސް، ދިރާސާކުރާ ފަރާތްތަކަށް އޭތި ކޮނުމުގެ މަސައްކަތް ކުރެވިފައިވަނީ ކޮންމެ އަހަރަކުވެސް އެންމެ ދެ މަސް ދުވަހުގެ މަދު ހަފުތާ ތަކެއްގެ ތެރޭގައެވެ. އަދި ބައެއް އަހަރުތަކުގައި އެ ސަރަހައްދަށް ނުދެވުމުގެ ސަބަބުން އެއްވެސް މަސައްކަތެއް ކުރެވިފައި ނުވެއެވެ. ފޮސިލް ފެނުނު އެންޓާޓިކާގެ ސޭމޯ އައިލެންޑަކީ މުޅި ދުނިޔޭގެ ވެސް އެންމެ ފިނި އަދި އެންމެ ވައިބާރު ސަރަހައްދުތަކުގެ ތެރެއިން ސަރަހައްދެކެވެ.\nފޮސިލް ކޮނުމުގެ މަސައްކަތް އެއްކޮށް ނިމުނީ 2017 ވަނަ އަހަރުގެ ތެރޭގައެވެ. މި ޖަނަވާރާ ބެހޭގޮތުން އިތުރު ކަންކަން ދެނެގަތުމުގެ މަސައްކަތް މިހާރު ކުރަމުންދާކަމަށް ދިރާސާކުރާ ފަރާތްތަކުން ބުނެފައިވެއެވެ.


Kuda Suiyppeh Ge Sababun Malaria Fadha Bayyeh Fethureny - Vaguthu\nކުޑަ ސުއިއްޕެއްގެ ސަބަބުން މެލޭރިއާ ފަދަ ބައްޔެއް ފެތުރެނީ\nމެލޭރިއާ ފަދަ ބައްޔެއް ފަތުރާ ސޫފި\nމެލޭރިއާ ފަދަ ބައްޔެއް ފަތުރާ ކުޑަ ސުއިއްޕެއްގެ ފަރާތުން ރައްކާތެރިވެ ތިބުމަށް ކަމުގެ މާހިރުން ގޮވާލައިފިއެވެ.\nބަބޭޝިއާ ވެނަޓޮއުރަމްގެ ނަން ދެވިފައިވާ މި ކުޑަ ސޫފި އެންމެ ފުރަތަމަ ފެނިފައި ވަނީ ސޮކްޓްލޭންޑުގެ ކަންބަޅި ތަކެއްގެ ގައިންނެވެ. މި ސޫފި ދަތް އަޅައިފިނަމަ މެލޭރިއާ ބަލީގެ ސަބަބުން ފެންނަ އަލާމާތްތަކާއި ތަދު އިހުސާސް ކުރެވޭ އިރު، ދިފާއީ ނިޒާމް ދަށް މީހެއްގެ ގައިގައި މި ސޫފި ދަތް އަޅައިފިނަމަ، އެ މީހާގެ ގުނަވަންތައް ފެއިލް ވުން ނުވަތަ މީހާ މަރުވުންވެސް އެކަށީގެންވާ ކަމަށް މާހިރުން ވަނީ ބުނެފައެވެ.\nމި ސޫފި ހޯދާފައި ވަނީ އިނގިރޭސިވިލާތުގެ ގްލަސްގޯ ޔުނިވާސިޓީގެ ސައިންސްވެރިންނެވެ. މި ސޫފި ފެނުމާއި އެކު އެ ގައުމުގެ ރައްޔިތުން ސަމާލުވެ ތިބުމަށް އިލްތިމާސް ކޮށްފައި ވާއިރު، ބި ސޫފި އެހެން ގައުމުތަކަށް ފެތުރިދާނެ ކަމުގެ ބިރު މިހާރު ވަނީ ބޮޑުވެފައެވެ. ނަމަވެސް، މި ސޫފި ނައްތާލުމުގެ މަސައްކަތް ދަނީ ކުރިއަށެވެ.\nމި ސޫފި ފެނުން ޖަނަވާރު ތަކަކީ ސްކޮޓުލޭންޑަށް އިމްޕޯޓުވެސް ކޮށްފައިވާ ޖަނަވާރުތަކަކަށް ނުވުމުން، މިއީ އެ ގައުމަށް ހިޖުރަ ކުރި ދޫނި ތަކެއްގެ ފަރާތުން އައި ސުއިއްޕެއް ކަމަށްވެސް ސައިންސެރިން މައުލޫމާތު ދެއެވެ.\nމެލޭރިއާ އަކީ މަދިރީގެ ސަބަބުން ޖެހޭ ނުރައްކާތެރި ބައްޔެކެވެ. ނަމަވެސް މިހާރު ފެތުރެމުންދާ ބަލި ފެތުރެނީ މަދިރީގެ ސަބަބަކުންނެއް ނޫނެވެ.\nމި މާމަގެ މުޅި ގެއަށް ކޮތަރު ސީ ލާތީ ރުޅިގަދަވެއްޖެ


Biden Angela Markel aa bahdhalu kurahvaifi\nބައިޑަން އެންޖެލާ މާކެލްއާ ވައިޓް ހައުސްގަައި ބައްދަލު ކުރައްވައިފި\nޖޯ ބައިޑަން އަދި އެންޖެލާ މާކެލް: ދެ ގައުމު ޝައުގު އެއްގޮތް މައުލޫތަކަށް މަޝްވަރާ ކުރައްވާނެ\nއެމެރިކާގެ ރައީސް ޖޯ ބައިޑަން ޖަރުމަންގެ ޗާންސެލާ އެންޖެ މާކެލްއާ ވައިޓް ގައުސްގައި ބައްދަލު ކުރައްވައިފި އެވެ. އެންޖެލާ މާކެލްގެ މި ދަތުރުފުޅަކީ މިއަހަރު ފަހުކޮޅު އެކަމަނާ މަގާމުން އިސްތިއުފާ ދެއްވުމުގެ ކުރިން އެމެރިކާއާ ޖަރުމަނާ ސިޔާސަތު އަޅާ ކިޔާލައި އެޖެންޑާ އެއްގޮތް ކުރުމަށް ކުރެއްވި ދަތުރުފުޅެކެވެ.\nދެ ލީޑަރުން މަޝްވަރާ ކުރައްވަން ހުރި މައުލޫތައް ގިނަ ކަމަށް އޮފިޝަލުން ވިދާޅުވެ އެވެ. އޭގެ ތެރޭގައި ކޮވިޑް ބަލިމަޑުކަމާއި މޫސުމީ ބަދަލުތައް، ބައިނަލްއަގުވާމީ ރައްކާތެރިކަން އަދި ނޯޑް ސްޓްރީމް2ހިމެނެ އެވެ.\nނޯޑް ސްޓްރީމް2އަކީ ރަޝިއާއިން ޖަރުމަނަށް ގޭސް ފޯރު ކޮށްދިނުމަށްޓަކައި ކަނޑުއަޑިން ހޮޅިއަޅައި ގާއިމު ކޮށްފައި އޮތް ނިޒާމެކެވެ. މި ނިޒާމުގައި ހިމެނޭ ދެހޮޅި އަޅާފައި އޮންނަނީ ބޯލްޓިކް ކަނޑު އަޑިން، ޑެންމާކާއި ފިންލޭންޑާއި އަދި ސްވިޑްންގެ ސަރަހައްދީ އިމުގެ ތެރެއިންނެވެ.\nމިއީ ބައިޑަންގެ ޒައާމަތުގައި ޖަރުމަންގެ ޗާންސެލާ ވައިޓް ހައުސްއަށް ވަޑައިގެންނެވި ފުރަތަމަ ފަހަރެވެ. އަދި މަގާމުގައި ހުންނަވައި އެންޖެލާ މާކެލް ވައިޓް ހައުސްއަށް ވަޑައިގެންނެވޭ އެންމެ ފަހު ފަހަރަށް ވުމަކީ ވެސް އެކަށީގެންވާ ކަމެކެވެ.\nއެމެރިކާއާ ޖަރުމަނުން ޚިޔާލު ކިތަންމެ އެއްގޮތް ކުރަން ބޭނުންވާ ކަމަށް ދުނިޔެއަށް ދެއްކި ނަމަވެސް އެއީ ނުވާނެ ކަމެއްކަން ދާދި ކަށަވަރެވެ. ދެ ބޭފުޅުން ވާހަކަ ދެއްކެވުމަށް އެމެރިކާ އެންމެ ބޮޑަށް ޝައުގުވެރިވާ ނޯޑް ސްޓްރީމް2އާ ބެހޭ ގޮތުން ގިނަ ވާހަކަތަކެއް ޖަރުމަނުން ދައްކާނެ ކަމަކަށް ނުބެލެވެ އެވެ.\nއެމެރިކާއަށް އޮތް ނުތަނަވަސް ކަމަކީ އެވަރުގެ ބިޔަ ޕްރޮޖެކްޓަކުން ރަޝިއާއަށް ލިބިދާނެ މާލީ ތަނަވަސް ކަމެވެ. އެމެރިކާގެ ވިސްނުމަކީ އެމެރިކާއަށް ވުރެ ގިނައިން އެހެން ގައުމަކުން "ލިކުއިޑް ނެޗުްރަސް ގޭސް" (އެލްއެންޖީ) ދުނިޔެއަށް ސަޕްލައި ކުރިއަ ނުދިނުމެވެ.\nއެންޖެލާ މާކެލްއާ ވާހަކަފުޅު ދައްކަވަމުން ބައިޑަން ވިދާޅުވީ ނޯޑް ސްޓްރީމް2ނުވަތަ ހަކަތައަކީ ހަތިޔާރެއް ގޮތުގައި ރަޝިއާއިން ބޭނުން ހިފައިގެން ނުވާނެ ކަމަށެވެ.\nއެމެރިކާ ރަޝިޔާ ޖަރުމަން + ޖޯ ބައިޑަން\n"މި ތިބީ ދެރައީސުންގެ އިންތިޒާރުގައި"\nބައިޑަންއާ ޕޫޓިން ނޫސްވެރިން ކައިރިއަށް ވަކިވަކިން


Kuriah oiy2haftha therey gai Covid-19 fethurey minvaru ithuruvedhane: Raees | Mihaaru\nކުރިއަށް އޮތް ދެ ހަފްތާގައި ކޮވިޑް-19 ފެތުރޭ މިންވަރު އިތުރުވެދާނެ: ރައީސް\nރައީސް އިބްރާހިމް މުހައްމަދު ސޯލިހު ކުރިން ބޭއްވެވި ނިއުސް ބްރީފިންއެއްގައި ވާހަކަފުޅު ދައްކަވަނީ.\n04 މެއި 2020 - 18:12\nމާލޭގައި ކޮވިޑް-19 ފެތުރޭ މިންވަރު ކުރިއަށް އޮތް ދެ ހަފްތާ ތެރޭގައި މައްޗަށް ހިނގައިދާނެ ކަމަށް ސިއްހީ މާހިރުން ލަފާކުރައްވާ ކަމަށް ރައީސް އިބްރާހީމް މުހައްމަދު ސޯލިހު މިއަދު ވިދާޅުވެއްޖެ އެވެ.\nކޮވިޑް-19 ފެތުރުމުގެ ހާލަތު އޮތް ގޮތާއި އެ ބަލި ފެތުރުން ކޮންޓްރޯލް ކުރަން ސަރުކާރުން ކުރަމުން އަންނަ މަސަައްކަތްތަކާ ބެހޭ ގޮތުން ގައުމާ މުޚާތަބު ކުރައްވައި މިއަދު ހަވީރު ރައީސް ދެއްވި ހިތާބުގައި ވިދާޅުވީ ކުރިއަށް މިއޮތް ދެ ހަފުތާގެ ތެރޭގައި މާލޭގައި މި ބަލި ފެތުރޭ މިންވަރު މިހާރަށް ވުރެ މައްޗަށް ދާނެ ކަމަށް ސިއްހީ މާހިރުން ލަފާ ކުރައްވާތީ މި ދެ ހަފްތާފައި ފަރުވާތެރިކަމާއި ވިސްނުންްތެރިކަމާ އެކު މަސައްކަތް ކުރަން ޖެހޭ ކަމަށެވެ.\n"އެހެންވީމާ، ކުރިއަށް މި އޮތް ދެ ހަފުތާ އަކީ، އަޅުގަނޑުމެން ވަރަށް ފަރުވާތެރިކަމާއި ވިސްނުންތެރިކަމާ އެކު މަސައްކަތް ކުރަންޖެހޭ ދެ ހަފުތާ. އެ ދުވަސްކޮޅުގެ ތެރޭގައި އަޅުގަނޑުމެންނަށް ކުރެވޭ މަސައްކަތްތަކުން، މި ބަލިން އަވަހަށް އަރައިގަތުމުގެ އުންމީދު ވަރަށް ބޮޑު،" ރައީސް ވިދާޅުވި އެވެ.\n"މިކަމުގައި ކުރިމަތިވާ ދަތިތައް، ކެތްތެރިކަމާ އެކު ތަޙައްމަލްކުރި ގައުމުތަކުގެ ރައްޔިތުން މިހާރު އެ ތައްޔާރުވަނީ، އާންމު ދިރިއުޅުމަށް އެނބުރި ދިއުމަށް،" ރައީސް ވިދާޅުވި އެވެ.\nރައީސް ވިދާޅުވީ އިތުރު މީހުން ކޮވިޑް-19 އަށް ޕޮޒިޓިވް ވަމުން ދިޔަޔަސް ބަލި ފެތުރުން ހުއްޓުވުމަށް ކުރާ މަސައްކަތް އިރާދަ ކުރެއްވީތީ ކޮންޓްރޯލުން ނެއްޓިގެން ނުދާ ކަމަށާއި ސިއްހީ މާހިރުންގެ އުއްމީދު ނުގެއްލޭ ކަމަށެވެ.\n"ކޮވިޑް-19 ގެ ސަބަބުން، ރާއްޖެ މި ވަނީ ވަރަށް ބޮޑަށް ސިއްހީ ހިދުމަތްތެރިންނަށް ބޭނުންވެފައި. ހިދުމަތުން ރިޓަޔާ ކުރައްވައިގެން ތިއްބެވި، ވަރަށް ގިނަ ސިއްހީ ހިދުމަދުމަތްތެރިން މިހާރު ވެސް އަޅުގަނޑުމެންގެ ތެރޭގައި އެބަތިއްބެވި،" އެ މަނިކުފާނު ވިދާޅުވި އެވެ.\nބަލި ފެތުރުން ކޮންޓްްރޯލް ކުރަން ރާއްޖޭގައި މަސައްކަތްކުރަމުން އަންނަ ސިއްހީ ޚިދުމަތްތެރިންނަށް ތައުރީފު ކުރައްވަމުން ރައީސް ވިދާޅުވީ ރާއްޖޭގެ ސިއްހީ ޚިދުމަތްތެރިންނަކީ އިލްމާއި ތަޖުރިބާ ލިބިވަޑައިގެން ތިއްބެވި، ވަރަށް ހުޝިޔާރު ބޭފުޅުންތަކެއް ކަމަށެވެ. ކުރިން އަންދާޒާކުރި ހަލުވިމިނުގައި ރާއްޖޭގައި ބަލި ނުފެތުރި އޮތީ މާތް ﷲގެ ވާގިފުޅާ އެކު، ސިއްހީ ޚިދުމަތްތެރިން ދޭ ލަފައާ އެއްގޮތަށް ސަރުކާރުން އެޅި ފިޔަވަޅުތަކާއިި ރައްޔިިތުން ދެއްވި އެއްބާރުލުމުގެ ސަބަބުން ކަމަށް ވެސް އެ މަނިކުފާނު ވިދާޅުވި އެވެ.\nރައްޔިތުންގެ އެއްބާރުލުމަށް ތަކުރާރުކޮށް އިލްތިމާސް ކުރައްވަމުން ރައީސް މިސާލު ދެއްކެވީ އެހެން ގައުމުތަކުންނެވެ. އެމަނިކުފާނު ވިދާޅުވީ ކެތްތެރިވި ގައުމުތައް މިހާރު ތައްޔާރުވަމުން އަންނަނީ އާއްމު ހާލަތަށް އެނބުރި ދާން ކަމަށެވެ.\n"މިކަމުގައި ކުރިމަތިވާ ދަތިތައް، ކެތްތެރިކަމާ އެކު ތަހައްމަލްކުރި ގައުމުތަކުގެ ރައްޔިތުން މިހާރު އެ ތައްޔާރުވަނީ، އާންމު ދިރިއުޅުމަށް އެނބުރި ދިއުމަށް،" ރައީސް ވިދާޅުވި އެވެ.\nއެ މަނިކުފާނުގެ ވާހަކަފުޅު ނިންމަވައިލެއްވީ ބަލި ފެތުރުން ކޮންޓްރޯލް ކުރުމަށް ކުރާ މަސައްކަތުގައި ކާމިޔާބީ އަށް އެދިވަޑައިގެން އަދި ރައްޔިތުންނަށް ކެތްތެރިކަން މިންވަރު ކުރެއްވުން އެދި ދުއާ ކުރައްވަމުންނެވެ.\nރާއްޖޭން ކޮވިޑް-19 ޖެހުނު މީހުންގެ އަދަދު މިހާރު ވަނީ 500 އަށް ވުރެ މަތިވެފަ އެވެ. އަދި އެ ބަލީގައި އެކަކު ވަނީ މަރުވެފަ އެވެ.\nސިއްހަތު ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު\n22 ކޮމެންޓް, 64 ރިއެކްޝަންސް\nކުރިއަށް އޮތް 10 ދުވަސް އެއީ އަދި ލޮކްޑައުން. ލޮކްޑައުންގަ އޮންނައިރު އަދިވެސް އިތުރަށް ފެތުރޭނެކަމަށް ބުނާނަމަ ދެން ކޮބާ ލޮކްޑައުންގެ ފައިދާ؟ އެހެންނޫނަސް މިހާރު ފެތުރިފައިމިވާ މަންޒަރު މިއީ މާޒީގެ މަންޒަރެއް. އެއީ މިހާރު ހިނގާ މަންޒަރެއް ނޫން. މިހާރު ފެތުރެމުންދާ ގޮތް އަދި ފެތުރިފައި އެކަމު ނުހޯދިވާ ކޭސްތައް އެނގުމުުގެ ނަސީބު ލިބިގެންނުވޭ ޓެސްޓިނގ ކަންކަން ހުރި ގޮތުން.\nއައި އާރު އެސް\nކޮންމެ ގައުމެއްގައި ވެސް ރައީސް ގައުމާ މުޚާތަބު ކުރާ ވަގުތު ރައްޔިތުން ތިބޭނީ ރައީސް ދެއްވާ ހަދިޔާއަކަށް އިންތިޒާރުގަ، ނަމާވެސް މިދިމާވެފަ މިއޮތް ހާލަތުން ރައްޔިތުން އަތްމަތި ހުސްވެ ކެވޭނެގޮތް ނެތިފަ ތިބިވަގުތުގަ ދިނީ މަބުރީކް، ޑޮކުޓަރުން ވެސް ދެއްވާ ނަސޭހަތް، އަދި ހަދިޔާދިނީ 600 މިލިޔަނުން ބަގްލާދޭޝް މީހުންނަށް އުފާވެރިކަން، ލަދުން ބޯހަލާކު މީހުން ތިބީ ހާލުގަޖެހި ވަޒީފާގެއްލި މަގުމަތިވެފަ ކެވޭނެ ގޮތް ހުސްވެފަ، މާދަމާވެސް ބިލްތަށް ނުދެއްކި!\nމިދާގޮތަށް ދައްޔާ ފަސް އަހަރު ލޮކުގައި. މިކަމުން ސަލާމަތްވާނެ ހެނެއްހިޔެއްނުވޭ.\nލީޑަރޝިޕެއް ނެތް. ދުރުވިސްނު މެއްނެތް. ގައު މުގައި ތިބި ތަޢުލީ މީ ތަޖުރިބާކާރުންގެ ދައުރެއް ނުފެނޭ. އަވަށްޓެރި ގައު މެއްގެ ފައިބުޑަށްވެއްޓި، ދިވެހިންގެ ދުވަސްގޮސް ހަނާވެއްޖެ.\nކުރިއަށްއޮތް ދެ ހަފްތާގައި އިތުރުވާން ދި މާވާ ސަބަބު ދަންނަވާލެއްވި ނަ މަ. އޭރުން ރައްޔިތުންނަށްވެސް އިތުރަށް ސަ މާލުވެ ތިބެން އިނގޭނެ. ފިހާރަތަކަށް ދާތީ ގިނަވަނީތޯ. އޭރުން ކުރިއަށް އޮތް ދެ ހަފްތާ އަށް އަޅުގަނޑު މެން ކާއެއްޗެހި އެތެރެކޮށްގެންވެސް ތިބެދާނަން. ފިހާރަތަކަށް ދިޔުން ހުއްޓާލަންވީތޯ.\nމާލޭގައި ހުރި ހުރިހާ ހޮސްފިޓަލެއްގަ ކޮވިޑް ފޭސަންޓުން ބޭތިންބުން އެއީ އެހާ ބުންދި ވެރި ގޮތެއް ނޫން. މިހާރު މާ ބަނޑް އަންހެނުން ސުކޭނު ނުކުރެވި ޑޮކުޓަރަށް ނުދެށްކި ބައިވަރު އެބަތިބި ހޮސްފިޓަލަށް ދާން ބިރުން. އައިޖީއެމްޗް އާއި ޓުރީޓޮފް މިހާރު އޭޑީކޭވެސް ކޮވިޑަށް ނަގާވާހަކަ އަޑްއިވެނި. ތިހެން ނުހަދާ އޭޑިކޭ ބަހަށްޓާ މާބަނޑް މީހުންނަށާއި އެހެން ބަލިމީހުން ނަށް ފަސޭހައިން ދޭކޭނި އިންތިޒާމް ގައިމްކޮށްފަ. މާލޭ ހުރިހާ ހޮސްފިޓަލެއް ކޮވިޓް ބަލިމީހުން ލާފައި ދެން އެހެން ބަލިމީހުން ކައިރީ ހޮސްފިޓަލަށް ނާންނާށޭ ބުނީމަ ކަޑަދޯ.\nކުރިންސުރެ ޕޮޒިޓިވްވެފަތިބި ބަޔަކު ކުރިޔައްއޮތް ހަފްތާތެރޭ އިއުލާނުކުރަން ބައިތިއްބާފަތިބީތޯ؟. އަނެއްކާ ރޫހާނީގެ ފަރާތުން މިކަހަލަ ގޮވެލިތަކައް ވާރުތަވީކަންނޭގެ.\nސޯލިހު އަލީ 9819494\nއޭޕުރީލް15 އިން ފެށިގެން ރަށައްނުދެވި ހުޅުމާލޭގަ ތާށިވެފާ މިހުރީ ނަންނޯޓްކޮއްފިން 1676 1665 115 އަދިޖަވާބެއް ނުލިބޭ އަދިވެސް ލޮކްޑައުންގަ!!!!!!ވަޒީފާގެއްލި މިތާތާށިވެފަަ މިހުރީ މިއަދު ބަންގާޅުމީހަކަށް ވީނަމަވެސް މާރަނގަޅު!!!!!\nސަރުކާރުގެ ޕްލޭނެއް ހާމަނުކުރައްވާ؟ މިބަލި ކިހާވަރަކަށް ކޮންޓްރޯލްވީމަތޯ ގައުމު ހުޅުވާލާނީ؟ ބަލިމުޅިން ނެތުނީމަތޯ ހުޅުވާލާނީ؟ ބަލި ނެތްރަށްރަށުގެ ސްކޫލާއި އޮފީސް ފަދަ ތަންތަން ބަންދުކޮށްތިބަހައްޓަނީ ކޮންއުސޫލަކުންތޯ؟ ހަގީގަތަކީ މިއީ ވޭތުވެދިޔަ 40 އަހަރުތެރޭގައި އުފެދުނު އެންމެ ނާގާބިލު ކެބިނެޓް. ރައިސު އިބޫގަޔަކުނެތް ނަޝިދުގެހުންނަ ހަކަތަ. ނާސިރުގެ ދުރުވިސްނުން. މައުމޫނުގެ ތަޢުލީމު. ޔާމީނުގެ ކަންކަންނިންމުމުގެ ކުޅަދާނަކަން. މިފެންނަނީ އެނަތީޖާ.\nއިބޫގެ އެންމެ ރަގަޅު އެއްސިފައަކީ ހުރިހާ ސިޔާސީ ވިސްނުމެއްގެ މީހުން ގޮވައިގެން އުޅެވުން. ކޯލިޝަން ދެމެހެއްޓުން. އެކަމަކު އެކަން ބައެއްފަހަރުވޭ ބަލިފަޔަކަށް. ވަޒީރަކު ކިތަންމެ ނާގާބިލްވިޔަސް އެމީހަކު ވަކިކުރުމުގެ ހިތްވަރެއް އިބޫގެ ކިބައިގައި ނުހުރޭ. ގައުމީ ބޮޑު އެމަޖެންސީއެއް ދިމާވެފައި އޮތަސް. ޔާމީނާއި ނަޝީދަކީ ފަޅި ސިކުންތެއްތެރޭ ކަންތައްނިންމާލާ މީހުން. އެކަމަކު އެކަން ބައެއްފަހަރުވޭ ގޯހަކަށް. މައުމޫނާއި ނާސިރުގެ ދުރުވިސްނުން އެމީހުންގެ ނެތީމާ\nއެންމެ ނާގާބިލު ވަޒީރުން ތިބީ އެމްޑީޕީގައި. ކެރޭނެތޯ އިކޮނޮމިކް މިނިސްޓަރު ފައްޔާޒު ވަކިކުރަން؟ އެޑިއުކޭޝަން މިނިސްޓަރު އައިޝަތު އަލީ ވަކިކުރަން؟ ފިނޭންސް މިނިސްޓަރު އަމީރު ވަކިކުރަން؟ ޕްލޭނިންގ މިނިސްޓަރު އަސްލަމް ވަކިކުރަން؟ ހުސް ބޮޑެތި ފޭލިއަރުން!\n"މިވަރެއްނެތް" ތިޔަބުނާ ތަޢުލީމާއި ހަކަތަ އަދި ކަންކަންނިންމުމުގެ ކުޅަދާނަކަން ލިބިގެން މިވަގުތު ދުނިޔޭގެ ރައީސެއްގެ ގާބިލް ކަމުން މި ވައިރަހުން3ހަފްތާ ތެރޭ ސަލާމަތްވި ގައުމެއްނެތް. ކުރިއަރާފައިވާ އޮސްޓްރޭލިއާ، ނިވްޒީލެންޑް އިހަށްދުވަހު ވަައިރަސް ކޮންޓްރޯލްވީ. ޕުއްމާމޭއާއި އެމެޖެންސީ މެޑިސިންގެ ހައެއްކަ ޑޮކްޓަރުން ތިބި މިގައުމުގައި ބަލި މާލޭން ބޭރުގަ ފެތުރިއްޖެނަމަ އެންމެން ފަޅުރަށަކަށް ގެންގޮސް ވާނެއެއްޗެއް ވާން ބައިތިއްބަން ޖެހޭނީ.\nމާލޭ.ލޮކުޑައުން 1އެއްއަހަރައް ދިގުދައްމާލާ ލިބޭލާރިގަޑުއިތުރު ވާނެ ތިއޮއް ލަންކާ ހިއެއްނުވޭކަމެވީހެންވެސް މިރާޖޭގަ މިއޮތީވާ ކަމަކާޖެހިފަ ވާނުވާއެއްނޭގެ ދެއްކޭނުދެއްކޭ ވާހަކައެއްނޭގެ ކިޔޭނުކިޔޭ އެއްޗެއްނޭގެ\nލަންކާވެސް ލޮކްޑައުން ކުރި. ޢެންމެ ބޭސިކް އެއްޗެހި ޕިކަޕްގައި ސަޕްލައިކުރީ. ރައްޔިތުން ތިބީ ބަސްއަހައިގެން ގޭގައި


Column Shaviyani: Umar ge aadhayaa hilaaf sitee aai Thinadhoo film | Mihaaru\n"1962: ތެނަދޫ"ގެ ސްކްރީންޕްލޭ: މަސައްކަތް ފެށި ތަނާ ސަރުކާރުން ފިލްމު ހުއްޓުވާލި ގޮތާ މެދު ބޮޑެތި ސުވާލުތަކެއް އުފެދޭ--ފޮޓޯ: އަހުމަދު ޒަރީރު\nކޮލަމް ށަވިޔަނި: އުމަރުގެ އާދަޔާޚިލާފު ސިޓީ އާއި ތިނަދޫ ފިލްމު\n25 ޖޫން 2016 - 09:20 34 comments\nރައީސް އިބްރާހިމް ނާސިރުގެ ބޮޑު ވަޒީރުކަމުގައި ގދ. ތިނަދޫން މީހުން ބޭލި ހާދިސާއަކީ ދިވެހިންގެ ތެރޭގައި ޚިޔާލުތަފާތުވުން ބޮޑު މައުލޫއެކެވެ. އެކަމަކު އެއީ ރާއްޖޭގެ ތާރީޚުގެ މުހިއްމު ބައެކެވެ. ހިނގާފައި އޮތް ކަމެކެވެ. ފިލްމެއްގެ ސިފައިގައި އެ ހާދިސާ ގެނެސްދޭން އުޅުނީމާ ސަރުކާރުން އެކަން ހުއްޓުވާލީ ކީއްވެގެންތޯ ސުވާލުކުރަން އެބަ ޖެހެ އެވެ.\nތިނަދޫގައި އަލުން މީހުން ދިރިއުޅެން ފެށިތާ 50 އަހަރު ފުރުން އަންނަ އޮގަސްޓް 22ގައި ފާހަގަކުރާނެ އެވެ. އެ ދުވަހާ ގުޅުވައިގެން ހިންގާ ހަރަކާތްތަކުގެ ތެރޭގައި ޑޮކިއުމެންޓްރީ ފިލްމެއް އުފައްދަން ހުށަހެޅުމަކީ ތިނަދޫ މީހުން ދިން ވަރަށް މޮޅު ޚިޔާލެކެވެ. އެކަމަކު "1962: ތެނަދޫ"ގެ މަސައްކަތް ފެށި ތަނާ ހޯމް މިނިސްޓްރީން އެންގީ އެކަން ހުއްޓާލާށެވެ.\nމިދިޔަ ހަފްތާގައި ކުއްލިއަކަށް މިނިސްޓަރުކަމުން އިސްތިއުފާދެއްވުމުގެ ކުރިން އުމަރު ނަސީރު ސީދާ ސޮއިކުރައްވައި ތިނަދޫ ކައުންސިލަށާއި ފިލްމުގެ ޑައިރެކްޓަރު އަބްދުލް ފައްތާހަށް ވަނީ ސިޓީއެއް ފޮނުއްވާފަ އެވެ. އޭގައި އޮންނަނީ މިއީ "މުޖުތަމައުގައި ހަމަނުޖެހުން އުފެދުމަށް މަގުފަހިވެ އާއްމުންގެ މެދުގައި އެއްބައިވަންތަކަން ގެއްލިގެންދާނެ ފިލްމެއް" ކަމަށެވެ.\n"ކުރިން ހިނގާފައި ހުންނަ ތާރީޚީ ބޮޑެތި ހާދިސާތަކަށް ފިލްމު ހެދުމަކީ އެހެން ގައުމުތަކުގައި ވެސް ކޮށް އުޅޭ ކަމެކެވެ. ހޮލީވުޑާއި ބޮލީވުޑްގައި ވެސް އެންމެ ހިނގާ އެއް ޖޮންރާއަކީ މި އެވެ. އެއް ހާދިސާއަކަށް އެތައް ފިލްމެއް ހަދާފައި ވެސް އެބަހުއްޓެވެ. އެކި އޭންގަލްތަކުން އަދި އެކި މީހުންގެ ނަޒަރުން އެއް ހާދިސާއެއް ތަފާތު ގޮތްގޮތަށް ގެނެސްދިނުމަކީ މައްސަލައެއް ނޫނެވެ."\nފިލްމު ހަދަން އުޅޭ މީހުންނަށް، އުމަރުގެ ސިޓީން ލިބުނީ ކުއްލި ހައިރާންކަމެކެވެ. ތަފާތު ސަބަބުތަކާ ހެދި އެވެ. ފުރަތަމަ ކަމަކަށް، ފިލްމެއް އުފެއްދުމުގެ މަސައްކަތުގެ ތެރެއަށް ހޯމް މިނިސްޓްރީ ވަންނަން ޖެހޭ ސަބަބެއް ނެތެވެ. އެ މެންޑޭޓް އޮތީ ޔޫތު މިނިސްޓްރީއަށެވެ. ފިލްމު ހަދަން ހުއްދަ ދެނީ އެ މިނިސްޓްރީގެ ދަށުން ހިންގާ ނެޝަނަލް ސެންޓަ ފޯ ދި އާޓްސް (އެންސީއޭ) އިންނެވެ. ތިނަދޫ ފިލްމަށް އެ ހުއްދަ އޮތީ ދީފަ އެވެ. ދެން އޮންނާނީ ފިލްމު އާއްމުކުރުމުގެ ކުރިން ފާސްކުރުމެވެ. އެ ހުއްދަ ދެނީ ނެޝަނަލް ބިއުރޯ އޮފް ކްލެސިފިކޭޝަނުންނެވެ. އެއީ ވެސް ޔޫތު މިނިސްޓްރީގެ ދަށުގައި އޮންނަ ތަނެކެވެ. އެ ބިއުރޯ އަށް ފިލްމު ގެންދަން ޖެހޭނީ އުފައްދައި ނިމުނީމަ އެވެ. ފިލްމެއް ހެދުން ނުވަތަ ނެހެދުން ބިނާވެފައިވާ މިފަދަ ބާރެއް ސަރުކާރުގެ އެހެން އިދާރާއަކަށް ނެތެވެ.\nދެން އޮތް ސުވާލަކީ، "1962: ތެނަދޫ" އަކީ ހަމަނުޖެހުމަށް މަގުފަހިވެ އެއްބައިވަންތަކަން ގެއްލިގެންދާނެ ފިލްމަކަށް ވަނީ ކޮން ގޮތަކުން ހެއްޔެވެ؟ ސިޓީގައި އެ ވާހަކައެއް ނެތެވެ. ހޯމް މިނިސްޓަރު އެ ގޮތަށް ކަނޑައެޅުއްވީ ކޮން ކަމަކަށް ބައްލަވާފައި ހެއްޔެވެ؟ ޔަގީނުން ވެސް ފިލްމުގެ ސްކްރީންޕްލޭއަކަށް ނޫނެވެ. ފިލްމުގެ ހުރިހާ މަންޒަރުތަކާއި ޑައިލޮގްތައް ސްކްރީންޕްލޭގައި ހުންނާނެ އެވެ. އެކަމަކު ކައުންސިލުން ބުނެފައި ވަނީ ސްކްރީންޕްލޭ ބަލަން ދިން ދައުވަތު ހޯމް މިނިސްޓްރީން ގަބޫލުކޮށްފައި ނުވާ ކަމަށެވެ.\n"1962: ތެނަދޫ"ގެ އެކްޓަރުންނަށް ނަގައިދިން ވޯކްޝޮޕެއްގެ ތެރެއިން.--ފޮޓޯ: "1962 ތެނަދޫ" ފޭސްބުކް ޕޭޖު\nތިނަދޫ ފިލްމާ މެދު ބަޔަކު ހިތްހަމަނުޖެހިގެނެއް ވެސް ނޫޅެ އެވެ. ޔަގީނުން ވެސް ފާޅުގައި އެކަހަލަ ކަމެއް ނުހިނގަ އެވެ. ދެން ބަލައިލަން ޖެހެނީ ފިލްމު އުފެއްދުމުގެ މަސައްކަތުގައި ގާނޫނާ ޚިލާފު އެއްވެސް ކަމެއް ކޮށްފައިވޭތޯ އެވެ. އެފަދަ އެއްވެސް ކަމެއް ވެސް ކަމާ ބެހޭ ފަރާތަކުން ފާހަގަކޮށްފައެއް ނެތެވެ. އެހެންވީމާ "މި ފިލްމުގެ މައްސަލަ ތަހުގީގުކުރުމަށް" ފުލުހުންނަށް އަންގަވާފައިވާނެ ކަމަށް ސިޓީގައި އުމަރު ވިދާޅުވެފައި އޮތީމާ ހައިރާންވާން ޖެހެ އެވެ. އެ ސިޓީގެ އެންމެ އާދަޔާޚިލާފު ކަމަކީ މި އެވެ. ފިލްމެއް ހެދުމަކީ ރާއްޖޭގައި ކުށެއް ނޫނެވެ. މިއީ ޖިނާއީ މައްސަލައެއް ނޫނެވެ. އެހެންވީމާ ފުލުހުން ތަހުގީގުކުރަންވީ ކޮން ކަމެއް ހެއްޔެވެ؟\nހޯމް މިނިސްޓްރީގެ ހުއްދަ ނެތި ފިލްމުގެ މަސައްކަތް އިތުރަށް ކުރިއަށް ގެންދާކަށް ތިނަދޫ ކައުންސިލުން ވެސް އަދި ޑައިރެކްޓަރު ވެސް ބޭނުމެއް ނުވެ އެވެ. އެމީހުންނަށް ސަރުކާރާ ދެކޮޅަކަށް އެކަމެއް ނުވެސް ކުރެވޭނެ އެވެ. ވަރަށް ދެރަ އެވެ. މި އެންގުމަކީ ވަރަށް ބުރަ މަސައްކަތުން ރާއްޖޭގައި ގާއިމްކޮށްފައި އޮތް ޚިޔާލުފާޅުކުރުމުގެ މިނިވަންކަމަށް ކުރިމަތި ކުރި ހުރަހެކެވެ.\nފިލްމީ ދާއިރާ އަށް މިކަމުން ފޯރާނީ ކޮން ކަހަލަ އަސަރެއް ހެއްޔެވެ؟ ފިލްމު އެސޯސިއޭޝަން ކަހަލަ ބަޔަކު މިކަމާ އެއްޗެއް ނުބުނެ މަޑުމަޑުން ތިބޭތީ ހައިރާން ވެސް ވެ އެވެ. މާދަމާ ކޮންމެވެސް އެހެން ފިލްމެއް މި ގޮތަށް ހުއްޓުވާނުލާނެ ކަމުގެ ޔަގީންކަމެއް ނެތެވެ. އަނެއްކޮޅުން ދިވެހިން މި ތިބީ މިފަދަ ތަފާތު އުފެއްދުންތަކަށް ފެންބޮވައިގެންފަ އެވެ. ފައްތާހު ގެނެސްދޭން މި އުޅުނީ މިހާތަނަށް ދިވެހި ސިނަމާ އިން ފެނިފައި ނުވާ، މުޅިން އާ ޖޮންރާއެކެވެ. ތާރީޚީ ހާދިސާތަކަށް ބިނާކޮށްފައިވާ މިފަދަ ފިލްމުތައް ވަރަށް މުހިއްމެވެ. އެހެންވީމާ އުމަރުގެ ސިޓީއަކީ އޯޑިއެންސަށް ވެސް ލިބުނު މާޔޫސްކަމެކެވެ.\nދާދި ފަހުން އަލީ ސީޒަންގެ "އަހުޝާމް" ރިލީޒްކުރީ ފުލުހުންނަށް ދައްކާފަ އެވެ. އޭގައި ފުލުހެއްގެ މަސައްކަތް ގެނެސްދީފައިވާތީ އެވެ. އެކަމާ ހެދި ފިލްމުގެ ޕްރިމިއާ ލަސް ވެސް ވި އެވެ. ފުލުހުންނަށް ފިލްމު ދެއްކުމަކީ ކްލެސިފިކޭޝަން ބިއުރޯ އިން ކޮންމެހެން ކުރަން ޖެހޭ ކަމެއް ކަމަކަށް ނުފެނެ އެވެ. އެކަމަކު އެ ގޮތަށް ހަދައިގެން އެ ފިލްމު އޯޑިއެންސާ ހަމައަށް އައިސް، މައްސަލަތަކެއް ދިމާ ނުވެ ސަލާމަތްވިކަން ފާހަގަކުރަން ޖެހެ އެވެ. "1962: ތެނަދޫ"އާ މެދު ސަރުކާރުން ކަންބޮޑުވާ ނަމަ މިފަދަ ވިސްނުމަކަށް ވެސް ދެވުނީހެވެ. އެންމެ ކުޑަމިނުން، ސްކްރިޕްޓް ކިޔަން ދިން ފުރުސަތުގެ ބޭނުން ހޯމް މިނިސްޓްރީ އަށް ހިފުނީހެވެ.\n"1962: ތެނަދޫ"ގެ ބައެއް މަންޒަރުތައް ނެގުމަށް ގދ. ފިޔޯރީގައި ލޮކޭޝަންތައް ބަލަނީ.--ފޮޓޯ: "1962 ތެނަދޫ" ފޭސްބުކް ޕޭޖު\nއަހުމަދު ޒަރީރު ލިޔެފައިވާ ސްކްރީންޕްލޭ ބެއްލެވި ނަމަ، އުމަރުގެ ވިސްނުން ފަހަރުގައި ތަފާތުވީހެވެ. ތިނަދޫ ފަޅުކުރި ސަބަބުތައް ވަކި މީހެއް ނުވަތަ ވަކި ބައެއްގެ ބޮލަށް ކަނޑާލުމުގެ ރޫހެއް އެއަކު ނެތެވެ. ފިލްމުގެ މައިގަނޑު މައުލޫއަކީ މުޅިން އެހެން އެއްޗެކެވެ. އަސަރުގަދަ ސްކްރިޕްޓް ލިޔެފައި އޮތީ ތިނަދު އާއި އެ އަތޮޅުގެ އެހެން ބައެއް ރަށްރަށަށް ވެސް ގޮސް، އެ ހާދިސާ ތަޖުރިބާކުރި މީހުންގެ ވާހަކަތައް އަޑުއަހައިގެންނެވެ. އެ ހާދިސާއާ ބެހޭ ގޮތުން އޭރު ލިޔެފައި ހުރި އެއްޗެހި ބަލައި ދިރާސާކޮށްގެންނެވެ. ނާސިރު އަރިހުގައި ތިނަދު އަށް ދިޔަ އެމަނިކުފާނުގެ ސެކްރެޓަރީންނާއި އޭރު ސިފައިންގޭގައި އުޅުނު ބައެއް މީހުން ދިން މައުލޫމާތަށް ވެސް ބިނާކޮށްގެންނެވެ.\nކުރިން ހިނގާފައި ހުންނަ ތާރީޚީ ބޮޑެތި ހާދިސާތަކަށް ފިލްމު ހެދުމަކީ އެހެން ގައުމުތަކުގައި ވެސް ކޮށް އުޅޭ ކަމެކެވެ. ހޮލީވުޑާއި ބޮލީވުޑްގައި ވެސް އެންމެ ހިނގާ އެއް ޖޮންރާއަކީ މި އެވެ. އެއް ހާދިސާއަކަށް އެތައް ފިލްމެއް ހަދާފައި ވެސް އެބަހުއްޓެވެ. އެކި އޭންގަލްތަކުން އަދި އެކި މީހުންގެ ނަޒަރުން އެއް ހާދިސާއެއް ތަފާތު ގޮތްގޮތަށް ގެނެސްދިނުމަކީ މައްސަލައެއް ނޫނެވެ. އަދި އެކަމާ މެދު ބަހުސެއް އުފެދުމަކީ ވެސް މައްސަލައެއް ނޫނެވެ. މައްސަލައަކީ ސަރުކާރުން އެ ފުރުސަތު ނުދީ އެ މިނިވަންކަން ނިގުޅައިގަތުމެވެ.\nސަރުކާރާ ވާހަކަދައްކައިގެން މައްސަލަ ހައްލުކުރަން ތިނަދޫ ކައުންސިލުން ބޭނުންވެ އެވެ. ފަހަރެއްގައި އެ ފުރުސަތު ލިބި ވެސް ދާނެ އެވެ. މިހާރުގެ ހޯމް މިނިސްޓަރު އަހުމަދު ޒުހޫރަކީ ތިނަދޫ ބޭފުޅެކެވެ. އަދި އާ ނާއިބު ރައީސް އަބްދުﷲ ޖިހާދު ވެސް ނިސްބަތްވަނީ އެ ރަށަށެވެ. ސީދާ ޖިހާދު އެންމެ ތުއްޕުޅުއިރު މަންމާފުޅު އެމަނިކުފާނު ގޮވައިގެން ރަށުން ފޭބި ހިތްދަތި ގޮތް ވެސް ފިލްމުގެ ސްކްރިޕްޓްގައި ހިމެނެ އެވެ. އެހެންވީމާ "1962: ތެނަދޫ" ހުއްޓާލަން އުމަރު ފޮނުއްވި ސިޓީ ބާތިލްކުރޭތޯ ބަލަބަލައި ތިބެވިދާނެ އެވެ. އެކަމަކު ވެސް އެ ސިޓީ އެ އޮތީ ފޮނުވާފަ އެވެ. ހޯމް މިނިސްޓަރު ފިލްމެއް މި ހުއްޓުވާލީ ވަރަށް އާދަޔާޚިލާފު ގޮތަކަށެވެ.\nއިތުރު ލިޔުންތައް އުމަރު ނަސީރު ގދ. ތިނަދޫ ހޯމް މިނިސްޓްރީ ކޮލަމް ހޯމް މިނިސްޓަރު ދިވެހި ފިލްމް އިންޑަސްޓްރީ ކޮލަމް ށަވިޔަނި


އިބްތިހާލްގެ މަރަށް ހަތަރު އަހަރު ފުރުނުއިރު، އިންސާފު ހޯދައި ދެވިއްޖެބާ؟\nއާރޓިކަލްކިޔުމަށް ހޭދަވާނެކަމަށް ބެލެވެނީ :5މިނެޓް, 13 ސިކުންތު\nކުޑަ ކުއްޖެއް ދެކެ ލޯބި ނުވާނީ ކާކު ހެއްޔެވެ؟ ކުޑަ ކުއްޖަކަށް އަނިޔާކޮށް، އެކުއްޖާފުޅަށް ކެތްވެސް ނުވާފަދަ ބޮޑު ވޭނެއް ޖައްސަން ހިތެއް އޮތް މީހަކަށް ކެރޭނެ ހެއްޔެވެ؟ އެކުދިންނާއިމެދު އަނިޔާވެރިވާ މީހުންނަށް މިސުވާލުތަކަށް ތެދުވެރިކަމާއެކު ޖަވާބު ދޭން ކެރޭނެ ހެއްޔެވެ؟ ނުކެރޭނެކަން ޔަގީނެވެ!\nމީގެ ހަތަރު އަހަރު ކުރިން، 2015 ވަނަ އަހަރުގެ ޖެނުއަރީ މަހުގެ 28 ވަނަ ދުވަހު މުޅި ރާއްޖެ ސިއްސުވާލީ ވ. ރަކީދޫ އަށް އުފަން، އުމުރުން އެންމެ ތިން އަހަރުގެ މުޙައްމަދު އިބްތިހާލް ގެ މަރުގެ ޚަބަރުންނެވެ.\nބޮޑެތި ޒަޚަމްތަކަކާއިއެކު އިބްތިޙާލް މިދުނިޔެއަށް އަލްވަދާއުކީ، ކުށެއް ނެތް އެމައުސޫމް ކުއްޖާއަށް ލިބުނު އަނިޔާތަކުގެ ސަބަބުންނެވެ. ހިތައް އެންމެ ފުން އަސަރެއް ކުރީ، އިބްތިޙާލް އަށް އެއަނިޔާތައް ދިނީ އޭނާ މިދުނިޔެއަށް ބަނޑުއަޅައި ވިހެއި މައިމީހާކަން އެނގުމުންނެވެ. ދަރިއަކަށް ކުޑަކޮށް ވެސް އަނިޔާއެއް ލިބުމަކީ މައި ލަނގޮޑިއަށް ކެތް ނުކުރެވޭވަރު ކަމެކޭ މީހުން ބުނާތީ އަޑުއަހަމެވެ. ނަމަވެސް އިބްތިހާލްގެ މަންމަ އާފިޔާ މުޙައްމަދު، ޚުދު އޭނާގެ ދެއަތުން އަމިއްލަ ދަރިފުޅަށް (އެތައް ދުވަހެއް މަތިން ވެސް) އަނިޔާ ކުރަމުން ދިޔައީ ހިތެއްގެ ބަދަލުގައި ކޮންއެއްޗެއް އިނދެގެން ބާއޭ އަދިވެސް ހިތައް އަރައެވެ.\nއެހިތާމަވެރި ހާދިސާއާއި ގުޅޭގޮތުން އެއިރު އެނގިފައިވާ ބައެއް ވާހަކަތައް ޙިއްސާ ކޮށްލާނަމެވެ. އެދުވަހު އިބްތިހާލް ނޭވާލުން ހުއްޓިފައިވާ ކަމަށް ބުނެ އޭނާގެ މަންމަ އާފިޔާ ހާސްވެގެން ގޮސް ވަނީ އަވަށްޓެރިއެއްގެ ގެއަށެވެ. އެގެއިން އަންހެނަކު ގޮވައިގެން އިބްތިހާލް ކައިރިއަށް ވެސް އާފިޔާ ދިޔައެވެ. އެއަވަށްޓެރިޔާއަކީ އިބްތިހާލް މަރުވެފައި އޮއްވާ ފެނުނު ފުރަތަމަ މީހާއެވެ.\nއެމީހާ ބުނިގޮތުގައި، އިބްތިހާލްގެ އެއްވެސް ހަރަކާތެއް އެއިރަކު ނެތެވެ. އަނގައިންނާއި ނޭފަތުން ލޭ އައިސްފައި ހުރިއިރު، އެކުއްޖާފުޅަށް އަނިޔާ ކޮށްފައި ހުރިކަން ހަށިގަނޑުގެ ބޭރު ފުށުން ވެސް ހާމަވާން ހުއްޓެވެ.\nއެމީހާ ބުނިގޮތުގައި، އޭނާއަށް އިބްތިހާލް ފެނުނުއިރު އެކުއްޖާ އޮތީ ބަރަހަނާ ހާލުގައެވެ. އޭނާގެ އުރަވަޅިވެސް ހުރީ ދުޅަވެފައި ކަމަށް އެއަންހެން މީހާ ބުނެފައިވެއެވެ. އަދި އެއިރުވެސް އިބްތިހާލްގެ ފުރާނައެއް ނެތް ކަަމަށް އެއަންހެން މީހާ ބުންޏެވެ.\n"އަހަރެންގެ ދަރިފުޅު މަރުވެއްޖޭ" ބުނެ އެއިރު އާފިޔާ ރޮމުން ގެންދިޔައެވެ. އަދި އިރުކޮޅެއް ނުވެ ޚަބަރު ހުސްވެގެން އާފިޔާ ވެއްޓުމުން، އޭނާއަށް ފަރުވާ ދިނުމަށް ސިއްޙީ މަރުކަޒަށް ގެންދެވުނެވެ.\nރަކީދޫގެ ގިނަ މީހުން ބުނެފައިވާ ގޮތުގައި، އިބްތިހާލަކީ އޭނާގެ މަންމަގެ ފަރާތުން އެތައް އަނިޔާއެއް ކުރިން ވެސް ލިބެމުން ދިޔަ ކުއްޖެކެވެ. އޭނާގެ އެއަނިޔާވެރިކަމުގެ ސަބަބުން ކުރިން އިބްތިހާލް އޭނާގެ މާމަ ގާތު ބެހެއްޓިކަމަށާއި ނަަމަވެސް ޖެންޑާ އިން ފަހުން އެކުއްޖާ އޭނާގެ މަންމަ އާއި ހަވާލު ކުރީ ކަމަށް ވެސް މައުލުމާތު ދިން މީހުން ބުނެފައިވެއެވެ.\nއިބްތިހާލް ގެ މަރާއި ގުޅިގެން އޭނާގެ މަންމަ އާފިޔާ ހައްޔަރު ކުރެވުނެވެ. ތަހުގީގުން އެނގުން ގޮތުގައި އިބްތިހާލް އަކީ އާފިޔާއަށް ކައިވެނިން ބޭރުން ލިބިފައިވާ ކުއްޖެކެވެ. އެއިރު އިވެމުންދިޔަ އަނެއް ވާހަކައަކީ އިބްތިހާލް އަށް އާފިޔާ ބަލިވެ އިނީ މީހަކު އޭނާ ރޭޕް ކޮށްގެން ކަމަށާއި އިބްތިހާލް ދެކެ އާފިޔާ ރުޅިއަންނަން ފެށީ، ކައިވެންޏެއް ކުރުމަށްފަހު އެކައިވެނިން އާފިޔާއަށް ދަރިން ލިބުނު ފަހުން ކަމަށެވެ.\nއާފިޔާގެ ފިރިމީހާ ޝަފީގު ބުނިގޮތުައގި، އިބްތިހާލް އަށް އާފިޔާ އަނިޔާ ކުރާތަން އޭނާއަށް ދުވަހަކުވެސް ފެނިފައެއް ނުވެއެވެ. ނަމަވެސް އިބްތިހާލް އަށް އަޅާނުލާ ކަމަށާއި ފެންވެސް ނުވަރުވާ ހުންނަ ކަމަށް ޝަފީގު ވެސް ބުނެފައިވެއެވެ.\nރަކީދޫ މީހުން ބުނިގޮތުގައި އިބްތިހާލް އަށް އާފިޔާ އަނިޔާ ކުރާތަން ފެނުމުން، އެކަން ހުއްޓާލުމަށް ރަށު ރައްޔިތުން އެތައް ފަހަރަކު އާފިޔާގާތު ބުނެފައިވެއެވެ. އދި ރަށު ކައުންސިލުން ވެސް އެމައްސަލަ ފުލުހުންނަށާއި ޖެންޑާ އަށް ހުށަހެޅި ކަމަށް ވެސް ބުނެފައިވެއެވެ. ނަމަވެސް ލިބުނު ކުރިއެރުމެއް ނެތެވެ. ނަތީޖާއަކަށްވީ، އާފިޔާގެ ނުބައި ވަކިތަކުގެ ދަށުން ސަލާމަތް ނުވެ، އިބްތިހާލް މިދުނިޔެއިން ވެކިވެ ދިޔުމެެވެ.\nއިބްތިހާލް މަރުވި ދުވަސްކޮޅު އާފިޔާވަނީ އެކަން ކުރި ގޮތް ކަމާއިބެހޭ ފަރާތްތަކަށް ވަރަށް ތަފްސީލުކޮށް ކިޔައިދީފައެވެ. އޭނާ އިބްތިހާލް އަށް އަނިޔާ ކުރިކަމަށާއި އަނިޔާ ކުރުމުގެ ސަބަބުން މަރުވި ކަމަށް ވެސް އެއްބަސްވިއެވެ. މިމައްސަލަ އަދިވެސް ޝަރީޢަތުގައި ހިނގަމުން ދާިރު، ދާދި ފަހުން ބޭއްވުނު މިމައްސަލައިގެ އަޑުއެހުމުގައި އާފިޔާވަނީ އޭނާގެ ބަޔާން ބަދަލު ކޮށްފައެވެ. އޭނާ ބުނެފައިވަނީ އިބްތިހާލް އަށް އަނިޔާ ނުކުރާ ކަމަށާއި މަރާލީވެސް އޭނާ ނޫން ކަމަށެވެ.\nހަތަރު އަހަރު ފާއިތު ވެއްޖެއެވެ. ކޮންމެހެނަކަސް އިބްތިހާލް އަކީ އޭނާގެ މަންމަގެ ފަރާތުން ލޯތްބާއި އަޅާލުން ނުލިބުނު ކަމުގައިވިޔަސް، އެތައް ބައެއްގެ ލޯބި ލިބިފައިވި ކުއްޖެކެވެ. އެކުއްޖާއަށް ދިމާވި ކަންތައްތަކާއިމެދު މިއަދުވެސް ކަރުނައަޅާ ރޯ މީހުން މަދެއް ނޫނެވެ. އަދި އެއެންމެން ވެސ އެދެނީ އިބްތިހާލް އަށް އިންސާފު ލިބުމަށެވެ. އެކުއްޖާއާއިމެދު އިޙުމާލުވީ ހުރިހާ ފަރާތްތަކާއިމެދު އެންމެ ހަރުކަށި ފިޔަވަޅު އެޅުމަށެވެ.


Karan Johar ge 'Koffee with Karan' ge au season eh mi aharuge June mahu - vNews.mv\nކަރަން ޖޯހަރުގެ "ކޮފީ ވިތް ކަރަން" ގެ އާ ސީޒަންއެއް މިއަހަރުގެ ޖޫންމަހު\nމަރިޔަމް ޝާހިދާ 29 April 2022, 23:03\nއިންޑިއާގެ އިތުރުން ހިންދީ ސިނަމާއަށް ލޯބިކުރާ ގިނަބައެއްގެ މެދުގައި މަގުބޫލުކަން ހޯދާފައިވާ ޗެޓް ޝޯވް "ކޮފީ ވިތް ކަރަން" ގެ މުޅީން އާ ސީޒަނެއް މިއަހަރުގެ ޖޫން މަހުގެތެރޭ ގެނެސްދޭނެކަމަށް ރިޕޯޓުތައް ބުނެފިއެވެ.\nހިންދީ ސިނަމާގެ މަޝްހޫރު ސެލެބްރިޓީންނާއި، އިންޑިއާގެ ކުޅިވަރުގެ ދާއިރާއިން ފާހަގަކޮށްލެވޭ ޝަހްސިއްޔަތުތަކާއެކު ސައުތް އިންޑިއާގެ ނުފޫޒުގަދަ ފިލްމީތަރިންވެސްވަނީ "ކޮފީ ވިތް ކަރަން" ގެ އެކި ސީޒަންތަކުގައި ބައިވެރިވެފައެވެ.\nބޮލީވުޑްގެ އެންމެ ނުފޫޒުގަދަކަމަށް ގިނަ ބަޔަކު ދައުވާކުރާ ކާމިޔާބު ޕްރޮޑިއުސަރު ކަރަން ޖޯހަރު ހޯސްޓްކުރާ މިޝޯވްގެ ފަހު ސީޒަންއަށް ގިނަ ބައެއްގެ ފާޑުކިޔުންތައް އަމާޒުވެގެންދިޔައެވެ. އެއާއެކު އެއީ މި ޝޯވްގެ އެންމެ ފަހު ސީޒަންކަމަށާއި ޝޯވް އިންތިޒާމްކުރާ ފަރާތްތަކުން މިޝޯވް ހުއްޓާލުމަށް ގަސްތުކޮށްފައިވާ ކަމަށްވެސް އޭރު ބައެއް މީޑިއާތަކުން ބުނަމުން ދިޔައެވެ.\nއެހެންނަމަވެސް މިހާރު އިވޭ އަޑުތައް ތަފާތުވެ ލިބޭ ޚަބަރުތައް ބުނާގޮތުން ކަރަން އަންނަނީ މިޝޯވްގެ7ވަނަ ސީޒަންއަށް ތައްޔާރު ވަމުންނެވެ.\nމިވަގުތު ކަރަންދަނީ އޭނާ ޑައިރެކްޓްކުރާ ދަރްމާގެ ފިލްމު "ރޮކީ އޯރާ ރާނީކީ ޕްރޭމް ކަހާނީ" ގެ މަސައްކަތް ތަކުގައި ވަރަށް އަވަދިނެތިއެވެ. މިފިލްމުގެ މަސައްކަތްތައް ނިމުނުހާ އަވަހަކަށް އޭނާ "ކޮފީ ވިތް ކަރަން" ގެ އާ ސީޒަންގެ މަސައްކަތް ފަށާނެކަމަށް މީޑިއާ ރިޕޯޓުތައް ބުނެއެވެ.\nޝޯވްގެ މަސައްކަތްތައް ނިމުނުހާ އަވަހަކަށް ޖޫން މަހުގެތެރޭ މީގެކުރިންވެސް ޝޯވް ގެނެސްދީފައިވާ ސްޓާ ވޯލްޑްއިން އެއަރކުރަން ފަށާނެ ކަމަށްވެސް ރިޕޯޓުތައް ބުނެއެވެ.\n"ކޮފީ ވިތް ކަރަން" ޝޯވްއަކީ ހިންދީ ސިނަމާގެ ގިނަ ތަރިން އެންމެ ބޮޑަށް ބައިވެރިވާން އެދޭ އެއް ޝޯވްއަށް ވާއިރު ބައެއް ތަރިންގެ އިތުރުން ބެލުންތެރިންގެ ނުރުހުންވެސް ލިބޭ ޝޯވްއެކެވެ.\nބައެއް ތަރިން ދެކޭގޮތުގައި ޝޯވްގައި ކަރަން ކުރިމަތިކުރުވާ ސުވާލުތަކަކީ 1 ތަރިއަކު އަނެއް ތަރިއަކު ޒާތީގޮތުން ޖައްސާލުމަށް މަގުފަހިކުރުވާކަހަލަ ސުވާލުތަކެކެވެ. ބައެއް ތަރިން ޝޯވްގެތެރެއިންވެސް ސީދާ ކަރަންއާ ދިމާލަށް އެކަން ދޭހަވާގޮތަށް ޖަވާބު ދީފައިވެއެވެ. އޭގެތެރޭގައި އެކްޓަރު އަކްޝޭ ކުމާރު، ޓްވިންކަލް ކަންނާ، ބަތަލާ ކަންގްނާ ރަނާވަތު އަދި އެކްޓަރު ރަންބީރް ކަޕޫރުވެސް ހިމެނެއެވެ.\n2004 ވަނަ އަހަރު ވުޖޫދަށްއައި މިޝޯވްގެ މިފަހަރުގެ ސީޒަންގައި ފެންނާނެކަމަށް ބެލެވޭ ތަރިންގެތެރޭގައި، މިމަހު ކައިވެނިކުރި ބަތަލާ އާލިއާ ބަޓްއާއި ރަންބީރް ކަޕޫރުއާއި، އަނިލް ކަޕޫރާއި، އަކްޝޭ ކުމާރް، ސިދާތް މަލްހޯތްރާ، ވަރުން ދަވަން، ކިއާރާ އަދްވާނީ އަދި ދާދިފަހުން ހިންދީ ސިނަމާއާއި ގުޅުނު ސައުތު ބަތަލާ ރަޝްމިކާ މަންދަނާ ހިމެނެއެވެ.\nކައިވެންޏަށްފަހު އާލިއާއާއި ރަންބީރް ކަޕޫރު 1 ސްކްރީނަކުން ފުރަތަމަ ފަހަރަށް ފެންނާނެކަމަށް އެންމެ ގިނަ ބަޔަކު އިންތިޒާރު ކުރަނީވެސް މިޝޯވްއިންނެވެ.


ރ. ވަންދޫ ޑްރެއިނޭޖް، ސްޓޯރޭޖްރޫމް އަދި މެސްރޫމްގެ މަސައްކަތް\nޕްރޮޖެކްޓް ނަންބަރު: TES/2015/W-105\nރ. ވަންދޫ ޑްރެއިނޭޖް، ސްޓޯރޭޖް ރޫމް އަދި މެސްރޫމްގެ މަސައްކަތް IFB No.: 031/4427-MAL)):\n1- ދިވެހިސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓް އެންޑް އެނަރޖީން ވަރލްޑް ބޭންކުގެ ލޯނު އެހީގައި ހިންގަމުންދާ މޯލްޑިވްސް އެންވަޔަރަންމަންޓަލް މެނޭޖްމަންޓް ޕްރޮޖެކްޓްގެ (އެމް.އީ.އެމް.ޕީ) ދަށުން ރ.ވަންދޫގައި ޑްރެއިނޭޖް، ސްޓޯރޭޖް ރޫމް އަދި މެސްރޫމްގެ މަސައްކަތް ކޮށްދޭނެ ފަރާތެއް ހޯދަން ބޭނުންވެއެވެ.\n2- މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ބޭނުމަށް މިމިނިސްޓްރީން ކުރި ނަންބަރު IUL)13-K1/13/2015/172) އިޢުލާނުގައިވާ ބީލަމުގައި ބައިވެރިވުމަށް ރަޖިސްޓަރީވުމުގެ މުއްދަތު 2015 ޖުލައި 08ވަނަ ދުވަހުގެ 13:30 ނިޔަލަށް އިތުރުކުރުމަށްވަނީ ނިންމަވައިފައެވެ.\n3- މި މަސައްކަތް ކުރާނެ ފަރާތެއް ހޮވާނީ ނޭޝަނަލް ކޮމްޕެޓިޓިވް ބިޑިންގގައި، ވާރލްޑްބޭންކު ގައިޑްލައިންސް: IBRD ލޯނު، IDA ކްރެޑިޓް އަދި ހިލޭ އެހީގެ ދަށުން ޤައުމުތަކުން ތަކެތި ހޯދުމާއި މަސައްކަތް ކުރާނެ ފަރާތްތައް ހޯދުން- ޖެނުއަރީ 2011 ގައިވާ އުޞޫލުތަކާއި އެއްގޮތްވާ ގޮތުގެ މަތިން، ޝަރުތު ހަމަވާ ހުރިހާ ފަރާތްތަކަށް ހުޅުވާލެވިގެންނެވެ.\n4- މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތައް ބީލަން ފޮތުގައި ބަޔާންކުރެވިފައިވާނެއެވެ.\n5- ބީލަމުގައި ބައިވެރިވުމަށް -/500 (ފަސްސަތޭކަ) ރުފިޔާގެ ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 04 ޖޫން 2015 އިން 08 ޖުލައި 2015 އަށް، ބަންދުނޫން ކޮންމެ ދުވަހަކު 08:30 އިން 14:30 އަށް (ރަމަޟާން މަހު ބަންދު ނޫން ކޮންމެ ދުވަހަކު 10:30 އިން 13:30 އަށް) މި މިނިސްޓްރީންނެވެ. ބީލަން ފޮތްތައް ސޮފްޓްކޮޕީ ފޯމެޓްގައި މިމިނިސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ.\n6- ދައުލަތަށް ދައްކަންޖެހޭ އެއްވެސް ފައިސާއެއްވާނަމަ އެ ފައިސާ ދައްކައި ޚަލާޞް ކޮށްފައިވާ ކަމަށް މޯލްޑިވްސް އިންލަންޑް ރެވެނިއު އޮތޯރިޓީން ދޫކޮށްފައިވާ ލިޔުން (ޓެކްސް ކްލިއަރެންސް ރިޕޯޓް) ބީލަމާއެކު ހުށަހަޅަންޖެހޭނެއެވެ. އަދި މި ލިޔުން ވާންވާނީ ބީލަން ހުޅުވާ ތާރީޚުގެ ކުރިޔަށް5(ފަހެއް) ދުވަހަށްވުރެ އިތުރުނޫން ތާރީޚެއްގެ ލިޔުމަކަށެވެ.\n7- މިޕްރޮޖެކްޓުގެ ބިޑް ސެކިއުރިޓީގެ ގޮތުގައި -/15,000ރ (ފަނަރަހާސް ރުފިޔާ) ހުށަހަޅުއްވަންވާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުށަހަޅާ ތާރީޚުން ފެށިގެން 119 ދުވަހެވެ. ޕާރފޯމަންސް ސެކިއުރިޓީގެ ގޮތުގައި ހުށަހަޅަންޖެހޭނީ ކޮންޓްރެކްޓް އަގުގެ %5 އެވެ. އެޑްވާންސް ޕޭމަންޓްގެ ގޮތުގައި ކޮންޓްރެކްޓް އަގުގެ % 15 އެޑްވާންސް ޕޭމަންޓް ގެރެންޓީއެއް ހުށަހެޅުމުން ލިބޭނެއެވެ.\n8- ބީލަން ހުޅުވުން އޮންނާނީ 2015 ޖުލައި 09 ވާ ބުރާސްފަތި ދުވަހުގެ 10:30ގައި މިނިސްޓްރީ އޮފް ފިނޭންސް އެންޑް ޓްރެޜަރީގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\n9- އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nފޯން: 3349106 3349106\n25 ޖޫން 2015\nޕަބްލިޝްކުރި ތާރީޚު: 25 ޖޫން 2015\nސުންގަޑި: 08 ޖުލައި 2015 1330


Taiwan ge idhikolhu Candidate akah Xi Jinping ge gaayi rahumayitheri eh\nޓައިވާންގެ އިދިކޮޅު ކެންޑިޑޭޓަކަށް ޝީގެ ގާތް ރަހުމަތްތެރިއެއް\nޓައިވާންގެ އިދިކޮޅު ޕާޓީގެ ޓިކެޓް ކާމިޔާބުކުރެއްވި ހަންކޯ ޔޫ\nއަންނަ ޖެނުއަރީ މަހު ޓައިވާންގައި ބާއްވާ ރިޔާސީ އިންތިހާބުގެ އިދިކޮޅު ޕާޓީގެ ޓިކެޓް ޗައިނާ ރައީސް ޝީ ޖިންޕިންގެ ރަހުމަތް ތެރިއެއް ކަމަށްވާ ހަންކޯ ޔޫ ކާމިޔާބު ކުރައްވައިފި އެވެ.\nހަންކޯ ޔޫ ޕްރައިމަރީގެ ޓިކެޓް ކާމިޔާބު ކުރައްވާފައި ވަނީ، ބިލިނިއަރު ޓެރީ ގޯ އާއި ވާދަ ކުރައްވަ އެވެ. އިދިކޮޅު ކެންޑިޑޭޓެއްގެ ގޮތުގައި ހަންކޯ ޔޫ ހަމަޖެހިގެން ދިޔުމަކީ ޓައިވާންގެ މިހާރުގެ ރައީސާ ސާއި އިންގްވެން އަށް އިންތިހާބު ކާމިޔާބު ކުރަން އުނދަގޫ ހާލަތަކަށް ދިއުން ކަމަށް ޓައިވާންގެ ސިޔާސީ މަސްރަހު ދިރާސާ ކުރައްވާ ފަރާތްތަކުން ވިދާޅުވެ އެވެ.\nޖެނުއަރީ މަހު ބާއްވާ އިންތިހާބަށް ޗައިނާއިން ނުފޫޒު ފޯރުވާނެ ކަމަށް ގިނަ ބަޔަކު ގަބޫލު ކުރެ އެވެ. ޓައިވާނުން ހަތިޔާރު ގަތް މައްސަލައިގައި ޓައިވާނުގެ ސަރުކާރައި ޝީ ގެ ސަރުކާރައި ދެމެދު ވަނީ ގުޅުން ގޯސްވެފަ އެވެ. ޕްރައިމަރީގެ ކުރިން ހަންކޯޔޫ ވަނީ ޗައިނާ ސަރުކާރުގެ އިސް އޮފޝަލުންނާ ވެސް ބައްދަލު ކުރައްވާފަ އެވެ.\nޕްރައިމަރީ ކާމިޔާބު ކުރެއްވުމަށްފަހު ހަންކޯޔޫ ވަނީ ޓައިވާންގެ ބައެއް ސަރަހައްދުތަކަށް ޗައިނާގެ ބާރު ހިނގަންޖެހޭ ކަމަށް ފާޅުގައި ވިދާޅުވެފަ އެވެ. އަދި އެގޮތަށް އަމަލު ނުކުރާނަމަ ޓައިވާނުގެ މިނިވަންކަން އެއްކޮށް ނެތި ހިނގައިދާނެ ކަމަށް ވެސް ވިދާޅުވި އެވެ.\nޓައިވާންގެ ރައީސާ ސާއި އިންގްވެން މަސައްކަތް ކުރައްވަނީ ޓައިވާން މުޅިން މިނިވަން ދައުލުަތަކަށް ހައްދަވާށެވެ. ޓައިވާނަކީ މިނިވަން ދައުލަތެއް ކަމަށް މިހާތަނަށް ގަބޫލު ކޮށްފައި ވަނީ 20 ގައުމަކުންނެވެ.


galehiri: ޒިކުރުސަމާ ޅެން މައުލޫދާއި ފަރިއްސާއި ރައިވަރުކިޔުމާއި ބެހޭ ގަވާއިދު\nޒިކުރުސަމާ ޅެން މައުލޫދާއި ފަރިއްސާއި ރައިވަރުކިޔުމާއި ބެހޭ ގަވާއިދު\nމިއީ ޚިޔާލު ފާޅުކުރުމުގެ މިނިވަންކަމުގެ އިމުގެތެރެއިން ތުރާކުނު އުބުރެހެމުގެ ފުތް ޔޫސުފުގެ ދި އައިމިނަގެ ފުތް އާދަމުގެ ދަރި އިބްރާހީމް އެކުލަވައިލި ގަވާއިދެކެވެ. މިގަވާއިދުގެ ނަން އަންހެނުންނަށް އަޑުއިވޭހިސާބުގައި ފިރިހެނުންކިޔާނީ ޒިކުރުސަމާ ޅެން މައުލޫދާއި ފަރިއްސާއި ރައިވަރުކިޔުމާއި ބެހޭ ގަވާއިދެވެ. އަދި މިގަވާއިދުގެ ނަން ފިރިހެނުންނަށް އަޑުއިވޭހިސާބުގައި އަންހެނުންކިޔާނީ ޅެން މައުލޫދާއި ޒިކުރުސަމާ ފަރިއްސާއި ރައިވަރުކިޔުމާއި ބެހޭ ގަވާއިދެވެ. މިގަވާއިދުގެ ނަން ކިޔާއިރު ދެޖިންސުގެ މީހުން ތަފާތު ދެގޮތަކަށް ކިޔަންޖެހެނީ ލާމަރުކަޒީ ގޮތުންނެވެ. ނަމަވެސް ދިމިގްރާތީ ހަމަތަކުގެ ހައްދުން ނުނެއްޓި މިގަވާއިދުގެ ނަން ކިޔާނަމަ އެންމެންވެސް ކިޔާނީ ޒިކުރުސަމާ ޅެންމައުލޫދާއި ފަރިއްސާއި ރައިވަރުކިޔުމާއި ބެހޭ ގަވާއިދެވެ.\nމިގަވާއިދުގައި އެހެންގޮތަކަށް ބަޔާންކޮށްފައި ނުވާހާ ހިދަކު، އަދި މިގަވާއިދުގައި އެހެންގޮތަކަށް ބަޔާންކޮށްފައިވީ ނަމަވެސް އަންނަނިވި ލަފުޒުތަކާއި އިބާރާތްތައް މާނަކުރެވޭނީ ތިރީގައިވާ ގޮތަށެވެ.\n(ހ) ޒިކުރާއި ޒިކުރުކުރުމާއި މިއީ ދޭއްޗެކެވެ. ޒިކުރަކީ މައުލޫދު ކިޔާހެން ޖަމާޢަތެއްގެ މީހުންކިޔާ ޢަރަބިޅެން ބައެކެވެ. މިޅެންބައި އެކުލެވިގެންވަނީ ޙަމްދު ޞަލަވާތާއި ދުޢާއާއި މަދަޙަތަކުންނެވެ. ޒިކުރުކުރުމަކީ އެމީހެއްގެ ހިތާއި ދުލުން މަތިވެރި ﷲ ސުބްޙާނަހޫ ވަތަޢާލާ ހަނދުމަކުރުމެވެ.\n(ށ) ސަމާއަކީ ރަސްކަމަށް ކޮލިލުން، ނުވތަ ގަނޑުވަރުތެރޭ ބޭފުޅުން ރައްކައުވުން، ނުވަތަ ޚިތާނުފުޅު ކުރުން. މިކަންކަމުގައި ރަސްމީގޮތުން ގުޅަކުޅޭ ފަސްގަނޑުގައި ކުޅޭ ކުޅިވަރެކެވެ. މި ކުޅިވަރު ކުޅޭނީ ބެރު ދުންމާރި ތާޅަފިލި ފުމެފައި ފަސްގަނޑުގައި ކުޅިޖަހައިފައެވެ.\n(ނ) ޅެމަކީ ހިތުގައި އުފެދޭ ޝުއޫރެކެވެ. ނުވަތަ ހިތަށްވައްދާ ޝުއޫރެއް މާނައެއް ދޭހަވާގޮތަށް ވަޒަނަކަށް ފެތޭނޭހެން ބައިތުތަކެއްގެ މައްޗަށް އެކުލަވައިލައިގެން ފާޅުކުރާ ބަސްތަކެވެ.\n(ރ) މައުލޫދަކީ ކީރިތި ރަސޫލާއަށް ނިސްބަތްކޮށް ޅެމުން ނުވަތަ ވަކި ޚާއްޞަ ޢިބާރާތްތަކަކުން އެކުލަވާލާފައިވާ ސިޔަރަތެވެ.\n(ބ) ފަރިއްސަކީ އެއްދުވަސް ވަރެއްގައި ޅެމަށް ކިޔައި އުޅުނު ނަމެކެވެ. މިއީ ހަޖޫ ކިއުމާއި ސަމާސާގޮތް ހުންނަޅެމެވެ.\n(ޅ) ރައިވަރަކީ ދިވެހިޅެމުގެ ބާވަތެކެވެ. ރައިވަރު ހެދިފައިހުންނަނީ ތިންބަހުންނާއި ހަބަހުންނެވެ. މީގެކުރީން މިއަށްވުރެ ގިނަބަހުންވެސް ރައިވަރު ހަދައި އުޅެއެވެ.)\nޒިކުރުސަމާ ޅެންމައުލޫދާއި ފަރިއްސާއި ރައިވަރުކިޔުމާއި ބެހޭ ގަވާއިދު އެކުލަވައިލުމުގެ މަގުސަދަކީ:\n(ހ) ބަޔަކަށް އަޑުއިވޭ ހިސާބުގައި ޒިކުރެއް މައުލޫދެއް ކިޔާނަމަ އެޒިކުރެއް މައުލޫދެއްގެ އަޞްލާއި އެއްގޮތަށް އޭގެ މަޢުނަ ފުށުނާރާ ގޮތަށް ރިވެތިކޮށްކިޔުން.\n(ށ) ބަޔަކަށް އަޑުއިވޭ ހިސާބުގައި ޅެމާއި ފަރިއްސާއި ރައިވަރުކިޔާނަމަ އެއެއްޗެއް އެކުލަވައިލެވިފައިވާ ބަހުގެ ރީތި ހަމަތައް ހިފެހެއްޓުމާއި އެއްގޮތްކުރެވިފައިވާ ކާފިޔާއާއި ބަނޑުވައްއަކުރު އަހާމީހުންނަށް އޮޅުންފިލާގޮތަށް ކިޔުން. (ކާފިޔާއަކީ ޅެމުގެ ފޮޅުވަތެކެވެ. ނުވަތަ ޅެންބައިތުގެ އެންމެ ފަހަށްއޮތް އަކުރާއިފިއްޔެވެ. ނުވަތަ ޅެމުގެބައިތައް ނިމޭއަކުރެވެ. ބަނޑުވައްއަކުރަކީ ޅެމުގެ ކާފިޔާ ފެށޭތާ ދެވަނަ އަކުރެވެ. ނުވަތަ މުލަ އަކުރާ ޖެހިގެން އޮންނަ އަކުރެވެ.)\n(ނ) ޅެމަކީ އިންސާނާގެ ހިތުގައި އުފެދޭ ޝުއޫރެއް ފާޅުކުރުމުގެ ގޮތުން ނުވަތަ ހިތަށްވައްދާ ޝުއޫރެއް މާނައެއް ދޭހަވާގޮތަށް ވަޒަނަކަށް ފެތޭނޭހެން ބައިތުތަކެއްގެ މައްޗަށް އެކުލަވައިލައިގެން ފާޅުކުރާ ބަސްތަކެއް ކަމަށް ވާތީ އެއްވެސްބަޔަކަށް ޅެމެއްގެ އަޑު އިއްވަންވާނީ އެޅެން އެކުލަވައިލި މީހެއްގެ ޖިންސްގެ ބާވަތާއި އެމީހެއްގެ މުނިކާފަގެ އުފަން ތާރީޚާއި އެޅެން އެކުލަވައިލި ދުވަހުގެ ސީ އޭރިއާ ފޯކާސްޓް ހާމަކުރުމަށްފަހުއެވެ.\nގަވާއިދަށް ޢަމަލުކުރަން ފެށުން\nދިވެހިރާއްޖޭގެ މިނިވަންކަމާއި އިސްތިގްލާލާއި ގާނޫނުގެ ބާރު ހިގާ ސަރަޙައްދުގެ ތެރޭ މިގަވާއިދަށް ޢަމަލުކުރަން ފަށާނީ މިގަވާއިދަކީ ދިވެހިރާއްޖޭގެ ގާނޫނު އަސާސީއާއި ފުށުއެރުމެއްނުވާ އޮއްޓަރުހުރި އަދި ދިވެހިރާއްޖެއަށް ބޭނުންތެރި އެއްޗެއްކަމަށް ރައްޔިތުންގެ މަޖިލީހުގެ ޢިއްޒަތްތެރި މެމްބަރުންނާއި މިނިސްޓްރީ އޮފް ޔޫތު އެންޑް ސްޕޯޓްސްގެ ނޭޝަނަލް ބިޔުރޯ އޮފް ކްލެސިފިކޭޝަނަށް ފެނިވަޑައިގެން މިގަވާއިދަށް ރަސްމީ ސިފައެއް ލިބިގެން ދިވެހިސަރުކާރުގެ ގެޒެޓްގައި ޝާއިޢުކުރުމުންނެވެ. އެހެންނޫންނަމަ މިގަވާއިދަށް ޢަމަލުކުރާނީ ހަމައެކަނި ތުރާކުނު އުބުރެހެމުގެ ދަރިދަރި މިނިމިނީންނެވެ.


SunOnline: AFC Bracket Challenge: Varugadha final ge votelun fashaifi\nއޭއެފްސީ ބްރެކެޓް ޗެލެންޖް: ވަރުގަދަ ފައިނަލުގެ ވޯޓުލުން ފަށައިފި\nޢަބްދުﷲ އައިމަން 25 Nov 2020, 09:24\nއޭއެފްސީ ބްރެކެޓް ޗެލެންޖްގެ ފައިނަލް ---\nއޭއެފްސީ އިން ކުރިއަށް ގެންދާ ސިލްސިލާ ސަޕޯޓަރުންގެ ފެވަރިޓްސް ޗެލެންޖުތަކުގެ ތެރެއިން އޭއެފްސީ ކަޕުގެ ގޯލުތަކުގެ ތެރެއިން އެންމެ މޮޅު ގޯލު ހޮވުމަށް ބާއްވާ ޗެލެންޖުގެ ފައިނަލްގެ ވޯޓުލުން މިއަދު ފަށައިފި އެވެ.\nމި ޗެލެންޖުގެ ފައިނަލުގައި ވާދަކުރާނީ ހޮންގްކޮންގެ އެންމެ ކާމިޔާބު ކުޅުންތެރިޔާ ޗަން ސިއު ކީ އާއި ރާއްޖޭގެ އެންމެ ކާމިޔާބު ކުޅުންތެރިޔާ އަލީ އަޝްފާގު (ދަގަނޑޭ) އޭއެފްސީ މުބާރާތްތަކުގައި ޖަހައިދިން ހިތްގައިމު ދެ ގޯލެވެ.\nޗެލެންޖުގައި ޖުމުލަ 32 ކުޅުންތެރިން ވާދަކުރި އިރު، މި ޗެލެންޖުގައި އޭއެފްސީ ޗެލެންޖްކަޕުގައި ޖަހާފައިހުރި މޮޅެތި ސޯލޯ ގޯލުތަކެވެ. ނޮކް އައުޓް އުސޫލުން އެއް ކުޅުންތެރިޔަކު އަނެއް ކުޅުންތެރިޔަކު ވާދަކުރި އިރު، ދެން އޮތް ރައުންޑަށް ކޮލިފައިވާނީ ސަޕޯޓަރުންގެ އެންމެ ގިނަ ވޯޓް ލިބޭ ކުޅުންތެރިޔާ އެވެ.\nއަޝްފާގު ފައިނަލަށް ދަތުރު ކުރީ ވާދަވެރި ސެމީ ފައިނަލް ބުރުގައި ހަނޯއީ އެފްސީގެ ފޯވާޑް ންގުޔެން ކުއެންގް ހައިގެ މައްޗަށް ކުރި ހޯދައިގެންނެވެ. ވޯޓުލުން ނިމުނި އިރު އަޝްފާގު ކުރީގައި އޮތީ 54،68 އިންނެވެ. އޭނާގެ ވާދަވެރިޔާ ންގުޔެން ކުއެންގް ހައިއަށް ލިބިފައި ވަނީ 45.32 ވޯޓެވެ.\nޗެލެންޖުގެ ފައިނަލަށް ޗަން ސިއު ކީވެސް ދަތުރުކޮށްފައިވަނީ ވާދަވެރި ކުރިމަތިލުންތަކަށް ފަހުއެވެ. ފައިނަލުގެ ޖާގަ ޗޭން ޗަން ސިއު ކީ ހޯދާފައިވަނީ ސެމީފައިނަލުގައި ވޯޓުލީ މީހުންގެ 51.61 ޕަސެންޓް ވޯޓު ހޯދައިގެންނެވެ. އޭނާއާ ވާދަކުރި މެލޭޝިއާގެ ސަފާވީ ރާޝިދަށް ލިބިފައި ވަނީ 48.39 ޕަސެންޓް ވޯޓެވެ.\nއަޝްފާގުގެ ވާދަވެރިޔާ ޗޭން ސިއު ކީ ޖެހި ގޯލަކީ 2015 ވަނަ އަހަރުގެ މުބާރާތުގައި ޕަހަންގް ކޮޅަށް އޭނާ ފޮނުވާލި ގޯލެކެވެ. މެޗުގައި ޖެހި ހަމައެކަނި ގޯލަށް ވެފައި، ޗޭން ސިއު ކީގެ ގޯލަށް ބޮޑު ސަމާލުކަމެއް ވަނީ ލިބިފަ އެވެ.\nއަޝްފާގާ ދެކޮޅަށް ސެމީ އަދި ކުއާރޓާގައި ވެސް ވާދަވެެރި ދެކުޅުންތެރިން ދިމާވި އިރު، އެ ދެކުޅުންތެރިން ވެސް ވަނީ ވޯޓުލުމަށް ލިބުނު ދެ ދުވަހުގެ ތެރޭގައި އެކި ފަހަރު މަތިން އަޝްފާގަށް ވުރެން ކުރިއަށް ޖައްސާލައިފަ އެވެ. އެހެން ނަމަވެސް ދިވެހިން އަޝްފާގަށް އަޅާލި ވޯޓުތައް އިތުރުކޮށް ޕޯލް ނިމެންވީއިރު އަޝްފާގު ވަނީ ފަރަގު ބޮޑު ކޮށްފަ އެވެ.\nބޮޑު ފަރަގަކާ އެކު ޗެމްޕިއަންކަން ދަގަނޑޭއަށް


Netherlands ge thari Sneijder footboalha kulhun huttaalaifi | Mihaaru\nސްނައިޑާ 2010 ވަނަ އަހަރުގެ ޗެމްޕިއަންސް ލީގުގެ ތަށި ހިފައިގެން.-- ފޮޓޯ: އޭއެފްޕީ\nނެދަލެންޑްސްގެ ތަރި ސްނައިޑާ ފުޓްބޯޅަ ކުޅުން ހުއްޓާލައިފި\n13 އޯގަސްޓް 2019 - 07:474comments\nއަމްސްޓަޑަމް (އޮގަސްޓް 13) - ނެދަލެންޑްސް ގައުމީ ޓީމާއި އިންޓަ މިލާނުގައި މޮޅު ކުޅުމެއް ދެއްކި ހުނަރުވެރި މިޑްފީލްޑަރު ވެސްލީ ސްނައިޑާ 17 އަހަރު އެންމެ މަތީ ފަންތީގެ ކްލަބްތަކުގައި ކާމިޔާބު ހޯދުމަށް ފަހު ފުޓްބޯޅަ ކުޅުން ހުއްޓާލައިފި އެވެ.\nއުމުރުން 35 އަހަރުގެ ސްނައިޑާ އެންމެ ފަހުން ކުޅުނު ކްލަބަކީ ގަތަރުގެ ކްލަބެއް ކަމަށްވާ އަލް-ގަރާފާ އަށެވެ. އޭނާ ކުޅުން ހުއްޓާލިކަން އިއުލާނުކުރީ އޭނާ އުފަން ސަރަހައްދުގެ ކްލަބް ކަމަށްވާ އެފްސީ ޔޫޓްރެކްޓްގެ ޔޫޓިއުބް ޗެނަލަށް ދިން އިންޓަވިއުއެއްގަ އެވެ. ސްނައިޑާ ވަނީ އެ ކްލަބްގެ ސްޓޭޑިއަމުން ހާއްސަ ވީއައިޕީ ރޫމެއް ގަނެފަ އެވެ.\n"އަހަންނާ މި ކްލަބު ނިސްބަތްވާ މި އަވަށާ ވަރަށް ބޮޑު ގުޅުމެއް އަބަދުވެސް އޮންނާނެ. އަހަރެން ފުޓްބޯޅައިން ރިޓަޔާކޮށްފިން. ދެން އަހަރެން ބޭނުންވަނީ މި ކްލަބާ އެކު ހަނދާންތަކެއް ރައްކާކުރަން،" ސްނައިޑާ ބުންޏެވެ.\nނެދަލެންޑްސް އަށް އެންމެ ގިނަ މެޗު ކުޅެދިނުމުގެ ރެކޯޑް އޮތް ސްނައިޑާ ގައުމީ ޓީމަށް ކުޅުން ހުއްޓާލީ މިދިޔަ އަހަރުގެ މާޗް މަހުގަ އެވެ. ގައުމީ ޓީމަަށް 134 މެޗު ކުޅެދިނުމަށް ފަހު ސްނައިޑާ އޭރު ހުއްޓާލީ ޒުވާން ކުޅުންތެރިންނަށް ފުރުސަތު ދޭން ބޭނުންވާ ކަމަށް ބުނެފަ އެވެ.\nއަލް-ގަރާފާ މެޗެއްގެ ތެރެއިން ސްނައިޑާ.-- ފޮޓޯ: އޭއެފްޕީ\nފުޓްބޯޅަ ކެރިއަރުގައި ސްނައިޑާގެ އެންމެ ހާއްސަ އަހަރަކީ 2010 ވަނަ އަހަރެވެ. އެ އަހަރު ސްނައިޑާ ވަނީ އިންޓަ މިލާނާ އެކު އިޓަލީ ގެ ފުޓްބޯޅަ ސީޒަނުގެ ތިން ތަށްޓާއި ޗެމްޕިއަންސް ލީގު އަދި ފީފާ ކްލަބް ވޯލްޑް ކަޕް ކާމިޔާބުކޮށްފަ އެވެ. އަދި އެ ފަހަރު ދެކުނު އެފްރިކާގައި އޮތް ފީފާ ވޯލްޑް ކަޕްގެ ފައިނަލުން ނެދަލެންސް އަށް ފުރުސަތު ހޯދައިދިނުމުގައި ސްނައިޑާ މުހިއްމު ދައުރެއް އަދާކުރި އެވެ. އެކަމަކު އެ ފަހަރު ފީފާއިން ހޮވި ގަދަ ތިނެއްގައި ސްނައިޑާ ނެތުމުން ގިނަ ބަޔެއްގެ ފާޑުކިޔުން އަމާޒުވި އެވެ.\nފުޓްބޯޅަ ކެރިއަރުގައި ތަފާތު ހަ ގައުމެއްގައި ކުޅެ 20 ތަށި އުފުލާލި ސްނައިޑާ ވަނީ އިންޑިވިޖުއަލް ގިނަ ޓްރޮފީތަކެއް ވެސް ހޯދައިފަ އެވެ.\nޒުވާން އުމުރުގައި އަޔަކްސް ޔޫތު ޓީމަށް ކުޅުމަށް ފަހު އެ ކްލަބްގެ ސީނިއާ ޓީމަށް 2002 ވަނަ އަހަރު ކުޅެން ފެށި ސްނައިޑާ 2007 ވަނަ އަހަރު ގުޅުނީ ރެއާލް މެޑްރިޑާ އެވެ. އޭގެ ދެ އަހަރު ފަހުން އިންޓަ އަށް ބަދަލުވެ ހޯސޭ މޮރީނިއޯގެ ކޯޗުކަމުގައި ތަފާތު މޮޅު ކުޅުމެއް ދައްކައި ގިނަ ބަޔެއްގެ ސަމާލުކަން ލިބުނެވެ. ތަކުރާރުކޮށް މެންޗެސްޓާ ޔުނައިޓެޑުން ގެންދަން މަސައްކަތްކުރި ނަމަވެސް އެކަން ކާމިޔާބުނުވެދިޔައިރު، ސްނައިޑާ 2013 ވަނަ އަހަރު ގުޅުނީ ތުރުކީގެ ގަލަސަތަރާއިއާ އެވެ.\nޔޫރަޕްގައި ސްނައިޑާ ކުޅުނު ފަހު ކްލަބަކީ ފްރާންސްގެ ނީސް އެވެ. އޭގެ ފަހުން މިދިޔަ ސީޒަނުގައި އަލް ގަރާފާ އަށް ކުޅުމަށް ފަހު ދެން އަނިޔާގެ ސަބަބުން ކުޅުމާ ދުރަށްދާން ޖެހުމުން އޭނާ މިހާތަނަށް ކްލަބަކާ ނުގުޅެ ހުރުމަށް ފަހު ރިޓަޔާކުރީ އެވެ.\nއިތުރު ލިޔުންތައް އިންޓަ މިލާން ވެސްލީ ސްނެއިޑާ


Anhen Diplomats Jamiyya Raees Akah Dr.Farahanaaz - Vaguthu\nވިމެން އިން ޑިޕްލޮމަސީ ނެޓްވަރކްގެ ރައީސާއަށް ދިވެހިރާއްޖޭން އިނގިރޭސިވިލާތަށް ކަނޑައަޅުއްވާފައި ހުންނަވާ ސަފީރު ޑރ.ފަރަހަނާޒް ފައިސަލް މިއަދު ހަމަޖައްސަވައިފިއެވެ.\nއިނގިރޭސިވިލާތުގައި ހުންނަ ޖޯޖިއާ އެމްބަސީގައި މިއަދު ބޭއްވުނު ހަފްލާގައި އެކަމަނާއާއި ރައީސާކަން ހަވަލާކޮށްދެއްވީ އެ ޖަމްއިއްޔާގެ މިހާރުގެ ރައީސާ، އަދި އިނގިރޭސިވިލާތަށް ނެމީބިއާއިން ކަނޑައަޅުއްވާފައި ހުންނަވާ ސަފީރު، ހަރ އެކްސަލަންސީ މިސް. ލިންޑާ ސްކޮޓްއެވެ.\nޑރ.ފަރަހަނާޒް ރައީސާކަމުގެ ދައުރުގައި އެކަމަނާގެ ނާއިބުއަކަށް ހުންނަވާނީ އިނގިރޭސިވިލާތަށް ޖޯޖިއާއިން ކަނޑައަޅުއްވާފައި ހުންނަވާ ސަފީރު، ހރ އެކްސަލަންސީ މިސް. ސޮފީ ކަޓްސަރަވާއެވެ. އަދި މި ނެޓްވަރކްގެ މަސައްކަތުގައި ދުވަހުން ދުވަހަށް ކުރައްވަންޖެހިވަޑައިގަންނަވާ ކަންތައްތައް ކުރެއްވުމުގައި އިސްކޮށް ހުންނަވާނީ އިނގިރޭސިވިލާތުގައި ހުންނަ ޔޫ.އޭ.އީ. އެމްބަސީގެ ސަފީރުގެ ނާއިބުއެވެ.\nރާއްޖޭގެ ފޮރިން މިނިސްޓްރީން ވިދާޅުވީ ޑރ.ފަރަހަނާޒް މަޤާމުގެ މަސްއޫލިއްޔަތުން ނަންގަވާނީ މި އަހަރުގެ ޖުލައި މަހުއެވެ. ވިމެން އިން ޑިޕްލޮމަސީ ނެޓްވަރކްއަކީ މީގެ އެތަށް އަހަރެއްކުރިން، އިނގިރޭސިވިލާތުގައި ތިއްބަވާ އަންހެން ޑިޕްލޮމެޓުންގެ މައްޗަށް އެކުލަވާލައިގެން އުފައްދާފައިވާ ނެޓްވަރކްއެކެވެ. އެތަކެއް އަހަރެއްވަންދެން މި ނެޓްވަރކްގެ މަސައްކަތްތައް މަޑުޖެހިފައިއޮތުމަށްފަހު، އެމްބަސީ މެގަޒިންއާއި ގުޅިގެން މި ނެޓްވަރކްގެ މަސައްކަތް އަލުންވަނީ މިދިޔަ އަހަރު އޭޕްރިލް މަހުފަށާގަނެފައެވެ.\nމި ޖަމްއިއްޔާގެ މައިގަނޑު މަޤްސަދަކީ އަންހެނުން ބާރުވެރިކުރުވާ، މަސައްކަތުގެ މާހައުލުގައި އަދި ދރިއުޅުމުގައި އަންހެން ޑިޕްލޮމެޓްސްއަށް ދިމާވާކަންތައްތައް ދެންތިއްބަވާ ބޭފުޅުންނާ ހިއްސާކޮށް، އެކަންތައްތަކަށް ހުރިހާ ބޭފުޅުން އެކުގައި ވާހަކަ ދައްކާ ހައްލުހޯދުމަށް މަސައްކަތްކުރުމެވެ. އަދި މި ޖަމްއިއްޔާއިން އިސްނަގައިގެން އެހެން އެމްބަސީ އަދި ހައިކޮމިޝަންތަކުގައި ތިއްބަވާ އަންހެން ޑިޕްލޮމެޓުންނަށް ހާއްސަކޮށްގެން ޓްރެއިނިންގެ ޕްރޮގްރާމާއި ވަރކްޝޮޕްތައްވެސް ހިންގައެވެ. އަ\nދި އިނގިރޭސިވިލާތަށް އަލަށް ވަޑައިގަންނަވާ ޒުވާން ޑިޕްލޮމެޓުންނަށް އަމާޒުކޮށްގެން މެންޓަރޝިޕް ޕްރޮގްރމްތައްވެސް މި ނެޓްވަރކުން އިސްނަގައިގެން ކުރިއަށް ގެންދެއެވެ.\nމި ޖަމްއިއްޔާގެ ރައީސާއަކީ ކޮންމެ ހަ މަހަކުން ބަދަލުވާ މަޤާމެކެވެ. އެ ގޮތުން މި ނެޓްވަރކްގެ މަސައްކަތް އަލުން ފަށާގަތުމަށްފަހު ފުރަތަމަ ފަހަރަށް ރައީސަކު އައްޔަންކުރެވުނީ މިދިޔަ އަހަރު އޭޕްރިލްމަހުގެ އެވެ. މި ނެޓްވަރކްގެ ފުރަތަމަ ރައީސްއަކީ އިނގިރޭސިވިލާތުގައި ހުންނަ ސައުތު އެފްރިކާ ހައިކޮމިޝަންގެ ސަފީރުއެވެ. މި ގޮތުން ޖުލައި މަހުގެ ދައުރުގެ ރައީސާކަން ކުރައްވާނީ ހައިކޮމިޝަނަރ ޑރ ފަރަހަނާޒްލްއެވެ.\nއެކަމަނާގެ ރައީސާކަމުގެ ތީމްއަކީ މޫސުމަށް އަންނަ ބަދަލުތަކާއި ގުޅޭގޮތުން ދިމާވާ ކަންތައްތަކަށް އަލިއަޅުވާލާ މަސައްކަތްކުރުމެވެ. މީ މި ނެޓްވަރކްގެ ތިންވަނަ ރައީސާއެވެ. އަދި މީ މި ނެޓްވަރކްގެ ރައީސާކަން ފުރަތަމަ ފަހަރަށް ދިވެހިރާއްޖެއަށް ލިބުނުފަހަރުވެސް މެއެވެ.\nހައިކޮމިޝަނަރ ޑރ.ފަރަހަނާޒް އަކީ ދިވެހިރާއްޖޭން އިނގިރޭސިވިލާތަށް ކަނޑައަޅުއްވާފައި ހުންނަވާ ސަފީރުގެ އިތުރުން، ފްރާންސް، އަޔަރލަންޑް އަދި ސްޕެއިންއަށް ދިވެހިރާއްޖޭން ކަނޑައަޅުއްވާފައި ހުންނަވާ ނޮން-ރެސިޑެންޓް ސަފީރެވެ.\nއިނގިރޭސި ސަފީރުގެ ފުރަތަމަ ރޯދައިގެ ތަޖުރިބާ ދިވެހިންގެ އާދަކާދައާއި އެއްގޮތައް!\nރާއްޖޭގައި ހުންނެވި އިނގިރޭސިވިލާތުގެ ސަފީރު ވިދާޅުވަނީ ޤުރުއާން ކިޔަވައި ރޯދަ ހިފާނެ ކަމަށް\nސިފައިންގެ ގާބިލްކަން އިތުރުކުރަން ޗީފް، އިނގިރޭސި ސަފީރާއި މަޝްވަރާކުރައްވައިފި\nޖޫން 15, 2021 15:25\nތިއީ އަސްލު ދިވެއްސެއްނޫން. މުޅިންވެސް އުޅެ ބޮޑުވީ ލަންޑަންގައި. އެތާ އެހެން އުޅެނިކޮށް ހަދިޔާއަކަށް އެމްބެސެޑަރުކަން މިދެނީ، އެމްޑީޕީ ސަރުކާރުން، ކޮންމެ ފަހަރަކުވެސް. ހަގީގީ ދިވެހިންނަކީ ޤައުމުދެކެ ލޯބިވާ ޤައުމުގެ މާހައުލުގައި ބޮޑުވާ ދަރިން. އަފަދަ ކުދިންނަށް ތިކަހަލަ މަގާމުތައް ދޭންވީ.


Theyo feefaaegge agu $10 ah vettidhaane kamuge biru heevejje\nދުނިޔޭގެ ތެލުގެ ބާޒާރު\nތެޔޮ ފީފާއެއްގެ އަގު 10 ޑޮލަރަށް ވެއްޓިދާނެ ކަމުގެ ބިރު ހީވެއްޖެ\nޖެނުއަރީ މަހު ދުނިޔޭގެ ބާޒާރުގައި ތެޔި ފީފާއެއް ވިއްކީ $65 އަށް\nކ. މާލެ | 26 މާރޗް 2020 | ބުރާސްފަތި 19:08 | 18,899\nތެޔޮ އުފައްދާ ކާރުޚާނާއެއް - އެންސީބީ ނިއުސް\nދުނިޔޭގައި ތެޔޮ ރައްކާކުރާނެ ތަނެއް މިވަގުތު ނެތުމާއެކު ދުނިޔޭގެ ބާޒާރުގައި ތެލުގެ އަގު 10 ޑޮލަރަށް ވެއްޓިދާނެކަމުގެ ބިރު ހީވެއްޖެއެވެ.\nކޮވިޑް-19 ގެ ނުރައްކާތެރި ވައިރަސްއާއި ގުޅިގެން ތެލުގެ ސިނާއަތުގައި ޙަރަކާތްތެރިވާ ޤައުމުތަކުން އަޅަމުންދާ ފިޔަވަޅުތަކާއި ގުޅިގެން ދުނިޔޭގެ ބާޒާރުގައި ތެލުގެ އަގު ދަނީ ދުވަހުން ދުވަހަށް ދަށްވަމުންނެވެ. މީގެ ސަބަބުތައް ބައިވަރެވެ. ކަމާއި ގުޅޭ މާހިރުން ބުނާ ގޮތުގައި ސައުދީ އަރަބިއްޔާއިން ތެޔޮ އުފައްދާ މިންވަރު މަދުވުން މިއީ މައިގަނޑު އެއްސަބަބެވެ. ހަމަ އެއާއެކު ދުނިޔޭ ގެ އެކި ޤައުމުތަކުން ތެޔޮ ރައްކާ ކުރާ ގުދަންތައް ބަންދުކުރުން ހިމެނެއެެވެ.\nކޮވިޑް 19 އާއި ގުޅިެގން ޗައިނާގައި ހުރި ތެޔޮ ރީފައިނަރީތައް ބަންދުކުރުމާއި، ޕްރީ އޯޑަރތައް ކެންސަލް ކުރުންވެސް މީގެތެރޭގައި ހިމެނެއެވެ. ތެލުގެ ވިޔަފާރި ދިރާސާކުރަމުންދާ މުހައްލިލުން ބުނާގޮތުގައި، ދުނިޔޭގެ ތެޔޮރައްކަކުރާ ތަންތަނަށް ބަލާއިރު، ހަތްދިހަފަހެއް އިން ސައްތަ ސްޓޯރޭޖްވަނީ ފުލްވެފައެވެ. ތެލަށް އޮންނަ ޑިމާންޑް ދަށްކަމުން ތެޔޮ ހުރީ ނުވިކި ރައްކާކޮށްފައެވެ. އަދި އިތުރު ތެޔޮ ސާފުކުރި ނަމަވެސް ރައްކާކުރާނެ ތަނެއް ނެތެވެ.\nކޮވިޑް-19 އާއި ގުޅިގެން ދުނިޔޭގެ ތެލުގެ ވިޔަފާރިއަށް ދަނީ ވަރަށް ބޮޑެތި ގެއްލުންތައް ވަމުންނެވެ. އެގޮތުން އަގުތަކައް އައި ބަދަލުތަކައް ބަލާއިރު، ޗައިނާއިން އެންމެ ފުރަތަމަ ކޮވިޑް-19 ފެނުނު އިރު ދުނިޔޭގެ ތެލުގެ ބާޒާރުގައި އޭރު ތެޔި ފީފާއެއްގެ އަގު ހުރީ 65 ޑޮލަރުގައެވެ. ފުރަތަމަ ދެހަފުތާގެ ތެރޭގައި 65 ޑޮލަރަށް ވެއްޓުނެވެ. އަިދ ފެބްރުއަރީ ނިމި މާރޗް މަހަށް އެޅިއިރު ތެޔި ފީފާއެއްފެ އަގު ހުރީ 55 ޑޮލަރުގައެގެ. އެންމެ ފަހުން މިދިޔަ ހަފުތާގައި ތެލުގެ އަގަށް ބޮޑު ބަދަލެއް އައިސް މިއިން ޒަމާނެއްގައި ތެލުގެ އަގު ނުވެއްޓޭ ވަރަށް ވަނީ ދަށްވެފައެވެ.\nތެލަށް އޮންނަ ޑިމާންޑް ދަށްވުމާއި، ތެޔޮ ރައްކާކުރާނެ ތަނެއް ނެތުމުގެ ސަބަބުން، އޯޕެކް ޤައުމުތަކައް ކުރިމަތިވެފައިވާ ވިޔަފާރި ގެއްލުން ވަރަށް ބޮޑެވެ. މިހާރު ތެލުގެ އަގު ހުރީ 30 ޑޮލަރަށް ވުރެ ދަށުގައެވެ. ބައެއް ޤައުމުތަކުން މިހާރު ތެޔޮ ވިއްކަމުން ދަނީ ތެޔޮ ފީފާއެއް 25 ޑޮލަރުގެ ޜޭޓުންނެވެ.\nތެލުގެ ވިޔަފާރީ ދިރާސާކުރާ މިނިވަން މަސްދަރުތަކުން އަންދާޒާކުރާ ގޮތުގައި ކޮވިޑް 19 އާއި ގުޅިގެން ތެލުގެ އަގު ބަދަލުވަމުން އަންނަ ޒާތައް ބަލާއިރު، ތެޔޮ ފީފާއެއްގެ އަގު 10 ޑޮަލަރަށް ދަށްވުމުމުގެ ފުރުޞަތު ބޮޑެވެ. އަދި މިކަމުގެ ބިރުވެސް ބޮޑެވެ. އަދި ތެލުގެ ވިޔަފާރި ރަނގަޅުކުރެވޭނީ ދުވާލެއްގެ މައްޗަށް 2.5 މިލިއަން ފީފާ އަދި ސާފުނުކުރާ ތެޔޮ6މިލިއަން ފީފާ ދުވާލެއްފެ މައްޗަށް އުފެއްދިގެންނެވެ. މިހާރު ދުނިޔޭގެ ތެލުގެ ސްޓޯރޭޖަށް ބަލާއިރު، އެކި ޤައުމުތަކުގައި 7.2 ބިލިއަން ފީފާގެ ތޮޔޮ ރައްކާކޮށްފައި އެބަހުއްޓެވެ. އަދި ކަނޑުމަތީގައި ހުރި ޓޭންކަރުތަކުގައި 1.3 އާއި 1.4 ބިލިއަންއާއި ދޭތެރޭ އަދަދެއްގެ ތެޔޮ ފީފާ އެބަހުއްޓެވެ.\nފަންނީ މާހިރުން ލަފާކުރާގޮތުގައި، މިހާރު ބަންދުކޮށްފައި ހުރި ތެޔޮ ކާރުޚާނާތަކާއި ތެޔޮ ގުދަންތައް ހުޅުވައިފިނަމަ، އެގުދަންތައް ފުރާލަން ނުވަ މަހުގެ މުއްދަތެއް ނަގާނެއެވެ. މީގެ ކުރިން ދުނިޔޭގެ ބާޒާރުގައި ތެޔޮ ފީފާއެއްގެ އަގު މިހާ ދަށަށް ދިޔައީ 2008 ވަނަ އަހަރުއެވެ.އޯޕެކް ޤައުމުތަކުން މިކަމާއިމެދު ތެޔޮ އުފެއްދުމާއި، ތެޔޮ ގުދަން ކުރުމުގެ ކަންކަން ރަނގަޅު ނުކޮށްފިނަމަ، 10 ޑޮަލަަރަށް އިސާހިތަކު އަގުވެއްޓިގެން ހިނގައިދާނެކަމަށް ވިޔަފާރި ދިރާސާކުރާ ފަރާްތްތަކުން ބުނެއެވެ.\nކޮވިޑް-19 ދުނިޔޭގެ އެކިކަންކޮޅުތަކުގައި ވަކި ހިއްޕުމާއި ގުޅިގެން ތެލުގެ ސިނާއަތައް މިކުރަމުންދާ ނޭދެވޭ އަސަރު ކުޑަކުރުމަށް އޯޕެކް ޤައުމުތަކުން އަތުކރުި އޮޅާލައިގެން މަސައްކަތް ނުކޮށްފިނަމަ، ދުނިޔޭގެ މައި އިޤުތިޞާދަށްވެސް އޭގެ ނޭދެވެ އަސަރު ސީދާގޮތުންނާއި ނުސީދާގޮތުން ކުރާނެކަމަށް މުފައްކިރުން ބުނެއެވެ.


Raajje ge number 9,800 in mahchah\nމީހެއްގެ ސާމްޕަލްއެއް ނަގަނީ -- އަހުމަދު އަޝްހާދު އަބްދުﷲ (ޖެރީ) | އަވަސް\nމިދިއަ 24 ގަޑިއިރުގެ ތެރޭގައި ރާއްޖެއިން 48 މީހަކު ކޮވިޑް-19 އަށް ޕޮޒިޓިވުމާއެކު އުފުލިފައި ހުރި ކޮވިޑް ނަމްބަރުތައް ފަންސާހުން ތިރީގަައި މިއަދުވެސް ހިފެހެއްޓިއްޖެ އެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނީ ކޮވިޑް ބަލި ޖެހުނު މީހުންގެ ތެރެއިން 47 މީހުނަކީ މާލޭ ސަރަހައްދުން ބަލި ޖެހުނު މީހުން ކަމަށެވެ. އަނެއް މީހަކީ އަތޮޅުތަކުގެ ރަށްރަށުން ޕޮޒިޓިވް ވެފައިވާ މީހުނެވެ.\nއަލަށް ޕޮޒިޓިވްވި މީހުންގެ ތެރޭ 28 ދިވެހިން ހިމެނެ އެވެ. ދެން ހިމެނެނީ 20 ބިދޭސީންނެވެ. މިދިޔަ 24 ގަޑިއިރު ޓެސްޓް ކޮށްފައި ވަނީ 1،190 ސާމްޕަލެވެ.\nމިއަދު ޕޮޒިޓިވްވި މީހުނާއެކު ރާއްޖޭގެ އަދަދު ވަނީ 9,818 އަރާފަ އެވެ. ރާއްޖޭގެ ނަންބަރު އިތުރުވަމުން ދިޔަނަމަވެސް މިދިޔަ މަހާ ހިލާފަށް ކޮވިޑަށް ޕޮޒިޓިވްވާ މީހުންގެ އަދަދު މި މަހު ވަނީ ބޮޑުތަނުން ދަށަށް ގޮސްފަ އެވެ. މި މަހުގެ ފުރަތަމަ 15 ދުވަހުގެ ތެރޭގައި އެއް ދުވަހެއްގައި 100 އިން މަތީގެ ނަންބަރެއް އައީ އެންމެ ދުވަހެއްގަ އެވެ. އެހެން ދުވަސްތަކުގައި ޕޮޒިޓިވް އަދަދު އުޅެނީ 100 އިން ދަށުގައެވެ.\nމިއަދު ކޮވިޑުން ރަނގަޅުވީ 48 މީހުނެވެ. ރާއްޖެއިން ރަނގަޅުވި ޖުމްލަ މީހުންގެ އަދަދަކީ 8،438 އެވެ. މިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 1،340 މީހުންނެވެ. ކޮވިޑްގައި 34 މީހަކު ވަނީ މަރުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 92 މީހަކަށް ދަނީ ފަރުވާ ދެމުންނެވެ. އަތޮޅުތެރޭގެ 23 ރަށެއްގައި 42 މީހަކަށް ބަލިޖެހިފައި ވެއެވެ. އަދި 26 ރިސޯޓެއްގައި 16 ފަތުރުވެރިންނާއި 34 މުވައްޒިފުންނަށް ވެސް ބަލިޖެހިފައި ވެއެވެ.


Rayyithunge Majileehuge Media Director Akah Ziya - Vaguthu\nރައްޔިތުންގެ މަޖިލީހުގެ މީޑިޔާ ޑިރެކްޓަރަކަށް ޒިޔާ\nދައުލަތުގެ މީޑީޔާގައި ގިނަ ދުވަހު މަސައްކަތް ކުރެއްވި މަޝްހޫރު ޕްރެޒެންޓަރ ޙަސަން ޒިޔާޢު (ޒިޔާ) ރައްޔިތުންގެ މަޖިލީހުގެ މީޑީޔާ އެންޑް ކޮމިއުނިކޭޝަންސް ޑިރެކްޓަރަކަށް އައްޔަންކޮށްފިއެވެ.\nރައްޔިތުންގެ މަޖިލީހުގެ މީޑީޔާ ޑިރެކްޓަރަކަށް ޒިޔާ އައްޔަންކުރީ މިދިޔަ މަހުގައެވެ. އަދި މިއަދުން ފެށިގެން އޭނާ ވަނީ އެ ވަޒީފާއަށް ނުކުންނަން ފަށާފައެވެ. އަދި އޭނާ ވަނީ އެމަޤާމާއި ހަވާލުވުމަށް ޕީއެސްއެމްގެ ވަޒީފާއިން އިސްތިއުފާ ދީފައެވެ.\nތޭރަ އަހަރަށްފަހު ޒިޔާ ޕީއެސްއެމްއިން ވަކިވިއިރު އަދާކުރަމުންދިޔައީ އެތަނުގެ މެނޭޖަރ، ޑެޕިއުޓީ ހެޑް އޮފް ނިއުސް އެންޑް ކަރަންޓް އެފެއަރޒްގެ މަޤާމެވެ.\nޒިޔާއަކީ ޕީއެސްއެމްގައި މަސައްކަތް ކުރަމުންދިޔަ އެންމެ ދުވަސްވީ ތަޖުރިބާކާރު އެއް ނޫސްވެރިޔާއެވެ. އޭނާ ވަނީ ނޫސްވެރިކަމުގެ ދާއިރާއާއި އިންޓަރނޭޝަނަލް ރިލޭޝަންސްގެ ދާއިރާއިން ޑަބަލް މާސްޓާސް ޑިގްރީ ހާސިލްކުރައްވާފަައެވެ. އަދި އޭނާއަށް ވަނީ 2014ވަނަ އަހަރު ނޫސްވެރިކަމުގެ ދާއިރާއިން ހިތްވަރު ދިނުމުގެ ޤައުމީ އިނާމް ލިބިވަޑައިގެންފައެވެ.\nފާއިތުވި 13 އަހަރު ޒިޔާ ވަނީ ޕީއެސްއެމްގެ ގިނަ ޕްރޮގްރާމްތައް ހުށަހަޅުއްވާ ދެއްވާފައެވެ. ޚާއްސަކޮށް އޭނާ ފަހަގަ ވެގެންދިޔައީ 2013 ވަނަ އަހަރުގެ ރިޔާސީ އިންތިޚާބަށް ތަައްޔާރުކުރި ޕްރޮގްރާމްތަކާއި އޭނާ ގިނަ ދުވަސްވަންދެން ހުށެހެޅުއްވި "ރާއްޖެމިއަދު" ޕްރޮގްރާމުންނެވެ. އަދި އޭނާވަނީ ބޭރުގެ ޚަބަރުތައް ދިރާސާ ކުރައްވާ ފޮރިންގ އެފެއަރޒް އަނަލިސްޓެއްގެ ގޮތުގައިވެސް މަސައްކަތް ކުރައްވާފައެވެ.\nރައްޔިތުންގެ މަޖިލީހުގެ މީޑީޔާ ޑިރެކްޓަރުގެ މަޤާމަކީ ސިޔާސީ މަޤާމެއް ނޫނެވެ. އެއީ މަޖިލީހުގެ އަމީން އާއްމުއަށް ރިޕޯޓް ކުރާ މަޖިލީހުގެ ވެރިންގެ ފެންވަރުގެ މަޤާމެކެވެ.\nޖެނުއަރީ 6, 2019 15:39\nމަރުހަބާ !ވަރަށް ޤާބިލް ބޭފުޅެއް.\nޒިޔާ އަސްލު ދާންވީ އެމްބެސެޑަރަކަށް. ޒިޔާ ހުރީ ދެ ދާއިރާއިންވެސް މާސްޓާސް ހަދާފަ. އަދި ޒިޔާ ލިޔު ފޮތް އިންޑިޔާގެ ޚާރިޖިއްޔާއިން ބޭނުން ކުރޭ. އިންޑިޔާގައި ހުންނަ ދިވެހި އެމްބަސީއަށް ތިކަހަލަ އިންޑިޔާ ދަންނަ މީހުން ފޮނުވަންޖެހޭ\nޖެނުއަރީ 6, 2019 15:59\nއާނ. ސިޔާސީ މަޤާމަކަށް ނުދާތި. ސިޔާސީ މަޤާމު ތަކަކީ ނުކިޔަވާ މީހުންނަށް ޙައްސަ މަޤާމްތައް.. ހާއްސަކޯށް ޑެޕިއުޓީ އާއި ސްޓޭޓް މިނިސްޓަރުކަން ..ހިހިހި\nއެމްއެންޔޫގައި އަހަރުމެންނަށް ނޫސްވެރިކަން ކިޔަވާ ދެއްވި ލެކްޗަރާއެއް. ދާއިރަށް ވަރަށް ފަރިތަ ބޭފުޅެއް. މަރުޚަބާ ޒިޔާ ސަރ.\nޖެނުއަރީ 6, 2019 19:51\nއަހަރުމެނަށް އެމްއެމްއައި ގަވެސް ކިޔަވާ ދެއްވި. ވަރަށް މަޖާ ޓީޗަރެއް އަދި ރައްޓެއްސެއް. ހިތްހެޔޮ ރަހުމަތްެރިއެއް. މަރުޚަބާ މޭން.\nޖެނުއަރީ 6, 2019 18:57\nޒިޔާ މިހާރު ހާދަ ރީއްޗޭ. ދުވަސް ވާ ވަރަކަށް ރީތި ވަނީ. މަރުޚަބާ ޒިޔާ އަށް